
J. V. GETĖS LYRIKA 


Autoritetingi balsai tvirtina: lyrika užima svarbiausią vie- 
tą vokiečių poeto, dramaturgo, romanisto, gamtos tyrinėtojo, 
mąstytojo Johano Volfgango Getės kūryboje. Tačiau jo didieji 
kūriniai — epistolinis romanas „Jaunojo Verterio kančios“, 
auklėjamasis romanas „Vilhelmo Meisterio mokymosi metai“, 
draminė poema „Faustas“, autobiografinė knyga „Poezija ir 
teisybė“ — įsiveržė į Europos kultūrinio gyvenimo centrą 
tokiomis viršūnėmis, kad aštuonių eilučių lyrikos nuotrupa 
neišvengiamai atsidūrė jų šešėlyje. Susiklosčiusi per šešias- 
dešimt kūrybos metų iš įvairiausių žanrų ir formų, atspindėda- 
ma kelis literatūrinių srovių ir filosofinio mąstymo laikotar- 
pius (nuo 1769 m. iki 1832 m.), J. V. Getės lyrika neturi tokio 


saviraiškos vientisumo, kurio skaitytojas įprato ieškoti eilė- 
raščių knygose nuo romantizmo laikų. Pasaulinės literatūros 
procesas nusavino šios lyrikos atradimus, ir jos kūrėjas dabar 
stojasi mūsų akyse be naujumo aureolės, kaip ir dažnas 
klasikas. 

J. V. Getė — vienas įtakingiausių Europos lyrikos archi- 


tektų, savo kūriniais ir estetinėmis sentencijomis nubrėžęs jos 
raidos pagrindus porai šimtmečių. 

Dvidešimt vienerių metų studentas, jau spėjęs išleisti ana- 
kreontiškų eilėraščių rinkinėlį ir sudeginti savo ankstyvosios 
kūrybos rankraščius („per daug paviršutiniški“, „šalti, sausi“), 
1770 m. atvyksta į Strasburgą tęsti teisės studijų. Čia jis susi- 
pažįsta su J. G. Herderiu, pamokslininku iš Rygos, liaudies 
dainų rinkėju ir skelbėju, nacionalinio vokiečių meno teoreti- 
ku. Čia įsitraukia į „audros ir veržimosi“ sąjūdį, kurio maištin- 
gosios tezės išlaisvina titaniškas jo kūrybines galias, — menas 
yra ne klasikinių pavyzdžių sekimas, o individualybės išraiška, 
meno objektas yra ne kultūra, o natūralus žmogus, gyvenantis 
gamtoje; nacionalinių meno formų reikia ieškoti liaudies 
pasakose ir dainose, kuriose daugiau tikros poezijos negu 
išsimokslinusių klasicistų rašiniuose; vokiečių rašytojas pri- 
valo ne kopijuoti svetimas literatūras, o mokytis iš jų būti 
savimi. 

F. G. Klopštokas, vokiečių švietimo literatūros galva, rašo 
odes svarbių politinių įvykių progomis. O J. V. Getė kuria pa- 
prastus ir širdingus meilės eilėraščius. Mylimoji miega — gal 
ji sapnuoja mane, o paukščių choras ją žadina. Kur tu esi, ten 
yra gamta, ten skleidžiasi pavasaris. Aš nepavydžiu jums, 
nakties žvaigždės, nes jūs nepažįstate meilės. J. V. Getės eilė- 
raščiai „Gegužės daina“, „Susitikimas ir išsiskyrimas“, dedi- 
kuoti Friderikei Brion, pastoriaus dukteriai, buvo pirmieji 
charakteringi jo didžiosios lyrikos kūriniai, dar alsavę besi- 
baigiančio racionalistinio amžiaus išugdytais kosminės harmo- 
nijos, vidinės palaimos jutimais, bet jau pritvinkę individua- 
lios sensualinės energijos, kuri sudarys jo poetinės kūrybos 
podirvį. 

J. V. Getės lyrikoje (tai „viena didelė meilės daina“, anot 
J. Ereto) jausmas — audringa tėkmė, atvira plačiam pasauliui. 
Pastebėti visur grožį — tokia yra šito jausmo savybė ir paskir- 
tis. Poeto jėga, J. V. Getės supratimu, priklauso nuo to, kiek 
sugebėsi pajusti save kitame žmoguje ir sueiti į harmoningą 
sambūvį su daugeliu nesuvienijamų reiškinių. „Paversti tik- 
rovę poezija“ — pagrindinis jo kūrybos principas. 


Keliaudamas į idilišką Zezenheimo kaimelį prie Strasburgo, 
kur gyveno Friderikė, ar kildamas su draugais į Alpių kalnus, 
nusivylęs Lili, vienturte bankininko dukra, J. V. Getė rašo pa- 

vasarinio atgimimo, meilės, džiugaus veržlumo ir apviltos 
svajonės dainas, perėmęs iš tautosakos ketureilę strofą ir jud- 
rią intonaciją. Regimasis vaizdas, skaisčiai naivus ir paprastas, 
išnyra jo dainose tarsi iš objekto gilumos ir plėtojasi kaip 
gaivališka jėga, pavaldi kažkokiai universaliai pasaulio būti- 
nybei. „Šakas užpylė / Margi žiedai. / Suskambo krūmuos / 
Linksmi aidai.“ Tuo pačiu metu tvinkčioja susijaudinimo 
banga, pradžioj palaimingai šviesi, o paskui vis drumstesnė, 
realizuojanti regimuose vaizduose žmogaus buvimą kaip nuo- 
lat kintančią jų kulminaciją, kaip svarbiausią visų elementų 
traukos ir judėjimo centrą. Jaunojo J. V. Getės eilėraščiai 
(„Erškėtrožė“, „Žibutė“, „Karalius Tulėje“) pirmą kartą klasi- 
cistinės vokiečių poezijos fone iškilo kaip „jaučiančios“ struk- 
tūros, kur vaizdai nuosekliai išrieda vienas iš kito, gavę 
emocinį postūmį, o tradiciniai metrai pereina į individualias 
tonacijas, kur pakartojimų figūros paklūsta valingam jude- 
siui — aukštyn ir pirmyn, kur visas kūrinys — uždaras, savai- 
me besirutuliojąs ir palaipsniui aiškėjantis procesas. 


„Mano širdis išsiskleidė degdama“,— kalbėjo poetas viena- 
me eilėraštyje. Lyrika gimsta ne iš abstrakčių samprotavimų, 
o iš svaiginančios išgyvenimo pilnumos. Eilėraščio turinys — 
tavo paties gyvenimo turinys, o eilėraščio stilius — tavo vidaus 
atspindys. Eilėraščio forma kinta kartu su tavo išgyvenimu. 
„Mano kūryba — vienos didelės išpažinties nuolaužos“, — sakė 
J. V. Getė. Šios tiesos netrukus buvo įtrauktos į romantikų 
manifestus ir ilgam tapo Europos lyrikos estetinėmis nor- 
momis. 

Tik J. V. Getės eilėraštis niekada nebuvo vien individualios 
savijautos svaigulys. Tai ir aplinkos stebėjimas, žmonių aistrų 
ir papročių analizė, pasaulio vientisumo jutimas. Kaip dreba 
ant šakelės lapas, kaip vidurdieny kyla kelio dulkės, kaip tvyro 
ant kalnų viršūnių tyla, kaip glaudžiasi kraupią naktį vaikelis 
prie tėvo — iš tokių plastiškų vaizdo detalių audžiamas eilėraš- 
tis. „Akis buvo tas organas, kuriuo aš kūriau pasaulį“, — sakė 
poetas. Aprašymas ir fabulinis pasakojimas dar buvo natūralūs 
elementai irstančios klasicizmo epochos lyrikoje. Bet atskira 
detalė čia jau privalėjo atspindėti visumą, iškilti, pasak poeto, 
„Iš stebuklingos gilumos“ ir nešti savyje „tos gilumos nuojau- 

tą“. J. V. Getės eilėraščiuose — bene paskutinį kartą Europos 
lyrikos istorijoje — taip gražiai buvo suderintas emocinis in- 
tensyvumas su plastiško vaizdo pusiausvyra ir visumos nuovo- 
ka. „Gegužės dainos“ autorius ne kartą buvo gretinamas su 
V. A. Mocartu kaip harmoningo meninio pasaulėvaizdžio ir 
harmoningos kūrinio meninės sistemos kūrėjas. 

Vietoj antikos reminiscencijų, privalomų XVIII a. poetams, 
J. V. Getės lyrikoje atviras laukų, upių, kalnų, miškų peizažas. 
Išeikim iš kabinetų į platųjį pasaulį — tokiu šūksniu skamba 
jaunojo poeto eilėraščiai. Šalin ramybė ir pasitenkinimas! Tik- 
ras žmogus yra tas, kuris veržiasi ir kovoja. Kuris nebijo jokių 
dievų ir jiems nesižemina („Prometėjas“). Kuris drąsiai priima 
visa, ką neša į jo krūtinę istorijos bangos („Tasas“). Būk taurus 
ir geras — tai svarbiausias Žmogaus požymis, išskiriantis jį iš 
kitų būtybių. Tikėjimas aukšta Žmogaus paskirtimi ir pasaulio 
progresu (nėra ribų tobulėjančios žmonijos keliui) įžiebia 
aktyvaus ir valingo veiksmo kibirkštį, kuri persmelkia dainin- 
gas eilutes kaip energingo judėjimo ir pozityvaus žinojimo 
impulsas. 

Jau išgarsėjęs „audros ir veržimosi“ poetas bei savo gimtojo 
miesto Frankfurto diplomuotas advokatas 1775 m. pakviečia- 
mas į Veimarą, kur bando-praktiškai įgyvendinti pažangos 
projektus, paskirtas mažos valstybėlės vadovu. Jis tiesia kelius, 
steigia mokyklas ir bibliotekas, įruošia vieną gražiausių parkų 
Europoje, vadovauja teatrui (kartą pasiunčia husarus nura- 
minti studentų, sukėlusių pernelyg triukšmingas ovacijas 
F. Sileriui, artimiausiam jo draugui...). Tačiau greitai nusi- 
vilia savo veiklos rezultatais ir galimybėmis („Aš tvirtinu: kas 
nori užsiimti valdymo reikalais, tas yra arba filisteris, arba 
niekšas ir kvailys“). Pasaulio istorija, užsklęsta Veimaro her- 
cogystėje, jam atrodo-tik „klaidų ir jėgos kratinys“. Pasibai- 
sėjęs ir išvargęs 1786 m. rudenį jis slapta iškeliauja į Italiją ir 
beveik dvejus metus prabūna Romoje, Neapolyje, Sicilijoje, 
Venecijoje antikos paminklų ir to meto dailininkų aplinkoje. 

Veimare prasidėjo naujas J. V. Getės kūrybos laikotarpis, 

kuriame dominuoja susitaikymo su tikrove motyvai. Žmogus 
vystosi visuomenėje, paklusdamas jos neasmeninių formų 
tvarkai, kuri yra viena iš gyvojo pasaulio tvarkos rūšių. Toji 


8 


tvarka palaipsniui evoliucionuoja, o prievartos aktai tik išardo 
ir sustabdo natūralią eigą, nieko nepagerindami. Didžiosios 
Prancūzų revoliucijos epochoje tai buvo konservatyvi mąsty- 
sena. Tik „Fausto“ autorius iš tų organiškos pasaulio tvarkos 
postulatų padarė netikėtas ir savo kūrybai vaisingas išvadas. 
Atskirame individe nėra ir negali būti visumos. Ją galima 
suvokti tik stebint žmogų visuomeninių ryšių tinkle. Meni- 
ninko dvasia turi reikštis taip pat laisvai ir natūraliai, kaip 
reiškiasi nesąmoningai kurianti gamta. Meno kūriniai yra 
valdomi to paties būtinybės dėsnio, kuris viešpatauja gam- 
toje, jungdamas medžiagą ir gyvybę. Amžinas gyvo kūno grožis 
yra toji idealybė, kuri egzistuoja kiekvienoje epochoje. Tai ir 
buvo klasikinio stiliaus pagrindas J. V. Getei, vadinusiam save 
stabmeldžiu. Laiškuose F. Šileriui 1793 m. jis kalbėjo apie 
naująją klasiką, atsiskyrusią nuo švietimo epochos raciona- 
lizmo, jungiančią savyje autoriaus spontaniškumą ir objekty- 
vių reiškinių esmes, fizinius ir dvasinius pradus, atskira ir 
bendra. 

Lyriką dabar J. V. Getė supranta kaip universalios išmin- 
ties balsą, visuotinių tiesų lygtį, kurią sprendžia visa tauta ir 
žmonija, o ne atskira asmenybė. Poeto uždavinys — aprėpti 
pasaulio visumą ir suvokti pagrindinius jos dėsnius. Jis privalo 
pakilti iš „kasdienybės smulkmenų“ ir „žemiškos maišaties“ į 
būties vientisumo stebėjimą, pasilikdamas tuo pat metu „ant 
mylimos žemės“ — „pačios gražiausios“. 

Gyvenimas yra vienalytis — toks jutimas bene pirmą kartą 
Europos lyrikos istorijoje tampa svarbiausiu poetiniu išgyve- 
nimu. Neįmanoma atskirti, kur reiškinio išorė, o kur jo vidus. 
Kūniškume taipogi glūdi siela, susieta su kosmoso tvarka. 
Gamta yra gyva būtybė — daugybė jos formų, nesibaigianti 
jos metamortozė, bet ji vientisa. Mes apglėbti gamtos, mes joje 
panardinti, mes esame amžino jos tapsmo dalelės. Gamta pa- 
verčia mus jaučiančiomis ir veikiančiomis monadomis, o paskui 
vėl susigrąžina savin („Kas gyvas, nesubirs į nieką!“). Pasauly- 
je nėra palaidų reiškinių, statiškų būsenų, akligatvių — visi 
elementai yra neišardomai sukibę, pereina vienas į kitą, nes 
visur viešpatauja didysis priežastingumas, sutvertas gamtos, 
o gal išėjęs iš dievo rankos. Visatos darna, taip giliai J. V. Getės 

suvokta ir išgyventa (jis moksliškai tyrinėjo mineralus, šviesos 
prigimtį, gyvų organizmų evoliuciją), pagimdė viską apglė- 
biančios kosminės ramybės poetiškumą, tokį neįprastą racio- 
nalizmo amžiuje, iki šiol neišblėsusį ir nepralenktą („Vaka- 
rinė keleivio daina“). 

Antrajame kūrybos laikotarpyje J. V. Getė stengėsi deper- 
sonalizuoti poetinę kalbėseną. Atsirado lyrinio vyksmo perso- 
nažai, kurių vardu sakomi monologai bei dialogai („Dievas ir 
bajaderė“). Užsimezgė objektyvaus įvykio situacijos, slenkan- 
čios į savo šiurpų finalą nepakeičiamos logikos vėžėmis („Girių 
karalius“). Pažiro epigraminės sentencijos — kas yra tiesa, 
meilė, būtinybė, kaip reikia gyventi dorai ir protingai. Bend- 
rosios kategorijos prabyla savo vardu. Būties įstatymai formu- 
luoja patys save, nereikalaudami asmeninės patirties liudiji- 
mų. Regėjimo tašką diktuoja universali idėja, kalbantis 
subjektas yra pasaulio siela („Ateik ir persmelk mus, pasaulio 
siela“). Nepakartojamas šitas poeto sugebėjimas pasijusti 
visumos dalimi, nugrimzti į objektą, patirti tapatybę su funda- 
mentinėmis esmėmis. O svarbiausia, kad toji abstrakcijų savi- 
monė prabyla jo lyrikoje kaip triumfuojančio pažinimo jėga, 
džiūgaujantis gyvenimo pilnatvės balsas, moralinis patosas 
(„Kurk be paliovos / Žemėje gėrį“). 

Racionalistinė logika J. V. Getės eilėraščiuose ir baladėse 
išstumta dinaminės logikos, jungiančios tolimų sąvokų briau- 
nas. Mocartišką pasaulio harmoniją dabar sudrumsčia neri- 
mastingi individo klausimai (iš kur aš atėjau, kokia mano 
vieta po žvaigždėmis), būties priešingybės (gyvybė ir mirtis, 
realybės vientisumas ir išsiskaidymas), demoniška neįvaldytų 
gamtos gaivalų grėsmė (pražūsi nemokšiškai atpalaidavęs 
materijos atomus,— įspėja „Burtininko mokinys“). Dvasinė 
kultūra, iškelianti individą į bendrų žmonijos problemų akira- 
tį, įsilieja į J. V. Getės eilėraščius kaip gyvas judesys, visus 
pojūčius persmelkiantis švytėjimas, kuris tik sutaurina, bet 
neišgaišina emocinės stichijos siautulio žmogaus viduje, — taip 
parašytos 1788—1790 m. „Romos elegijos“, nepaprasto lyrinio 
intensyvumo, spontaniško žodžio, laisvos kompozicijos kūri- 
nys, pats originaliausias jo klasikinio stiliaus kūrinys. 

Mirus 1805 m. F. Šileriui, „Romos elegijų“ autorius pa- 

laipsniui atšąla nuo abiejų poetų suprogramuoto klasikinio 
stiliaus. Pagrindinis jo gyvenimo šūkis — „stirb und werde“: 
išsinerk iš sukietėjusio savo kiauto, būk kitoks, nes tik giluminė 
minčių ir jausmų kaita gelbsti kūrybą nuo sustabarėjimo. 
1814 m. jis pradeda kurti „Vakarų Rytų divaną“, stambiausią 
savo lyrikos ciklą, pajutęs gimstančio romantizmo orientaciją 
į Rytų kultūrą, vaizdų simboliškumą ir „vidinę muziką“, kuri 
lemia lyrikos gyvybę. Persų poeto Hafizo temos ir vaizdai čia 
pinasi su priešpaskutinės mylimosios Marianos fon Vilimer 
rytietiškai stilizuotu paveikslu (Suleika), Europos politinių 
įvykių atgarsiai su filosofinėmis refleksijomis. Meilė čia iškyla 
kaip amžinybės apraiška, o Žmogaus gyvenimas suvokiamas 
kaip ištisinis tapsmo procesas. Šitas pastovumo ir kintamumo 
derinys iškyla sąlyginiais vaizdais, kurie pagal Rytų poezijos 
tradiciją neturi konkretaus laiko Žymių. Tai, kas poetiška, 
visada daugiareikšmiška, visada simboliška, visada žvelgia, 
pasak J. V. Getės, „į aukštesnę tikrovę“. „Vakarų Rytų divane“ 
septyniasdešimtmečiui poetui įstabiai pavyko suderinti degi- 
nantį vidinio jausmo intensyvumą su globaliniu „dangaus ir 
žemės“ apžvelgimu, vaizdų daugiaprasmiškumą, romantizmo 
tendenciją — su Rytų poetinės kultūros aforistiniu glaustumu. 
Apvalyti lyriką nuo viso, kas nereikalinga, kad būtų ji lyg 
ginklas, nukaltas iš plieno,— toks paskutiniojo J. V. Getės 
kūrybos tarpsnio meninis idealas. „Eilėraštis turi būti arba 
labai geras, arba visiškai neprivalo egzistuoti“, — pasakyta 
knygoje „Poezija ir teisybė“. 

Formuojantis lietuvių nacionalinei lyrikai, ilgą laiką auto- 
ritetingą meninės tobulybės galią jai turėjo J. V. Getės eilė- 
raštis, kaip dvasinio ieškojimo procesas su savo įtampos viršūnė 
ir baigmės tašku, valdomas filosofuojančios minties ir muziki- 
nės žodžio stichijos, apibrėžtas tvirtais kompozicijos kontūrais 
ir griežtai padalintas į atskiras žanrines formas. „Jau pirmai- 
siais savo lyrikos kūriniais Getė pasirodė didžiu poetu artis- 
tu,— rašė Maironis, — jo tvariniuose nieko dirbtinio, tik nuo- 
širdus, natūralus jausmas, rūpestingai daili forma, grožio ir 
saiko jausmas, o vienkart viskas taip vokiška jaučias.“ Regimus 
pėdsakus J. V. Getės lyrika paliko Maironio, V. Mykolaičio-Pu- 
tino, J. Janonio kūryboje. Kaip meninę normą jį garsino 

A. Jakšto, L. Giros, P. Krago, J. Lindės-—-obilo kritika. Nuo 
XIX a. pabaigos „poetų kunigaikščio“ (pasak L. Rėzos) lyrikos 
šedevrai („Vakarinė keleivio daina“, „Radau“, „Erškėtrožė“, 
„Girių karalius“, „Minjona“, „Mylimojo artumas“, „Vidur 
nakties“) gan dažnai, bet ne itin sėkmingai verčiami į lietuvių 
kalbą. Vertėjų sąraše — žinomi. ir mažiau žinomi poetai — 
J. Mačys-Kėkštas, M. Dagilėlis, Paparonis, M. Vaitkus, K. Bin- 
kis, J. Šimkus, K. Inčiūra, F. Breimeris, A. Tyruolis, B. Braz- 
džionis, A. Churginas. 1932 m. buvo išleista J. V. Getės lyrikos 
vertimų antologija (15 eilėraščių ir 9 baladės), pagrįsta pažo- 
dinio vertimo metodika, ilgam atgrasiusi nuo bandymų trans- 
ponuoti į lietuvių kalbą tobulus universalios mąstysenos eilė- 
raščius. Tik meniškas „Fausto“ vertimas (I d. 1961, II d. 1978), 
atliktas A. Churgino, padrąsino ir įpareigojo remiantis poetinio 
vertimo principais pateikti pagaliau lietuvių skaitytojams ir 
kitą, ne mažiau reikšmingą, J. V. Getės kūrybos dalį — eilė- 
raščius, balades, epigramas, aforizmus. 

Ši knyga — pirmutinė J. V. Getės lyrikos meniškų vertimų 
antologija — turėtų gerokai išplėsti mūsų dabartinės kultūros 
sąlyčius su poetu, kuris įkūnijo savo žodyje kelių Europos 
šimtmečių mąstymą ir dvasinio bendrumo siekius. 


VYTAUTAS KUBILIUS 


DEDIKACIJA 


Išaušo rytas it švelnus dvelkimas, 
Ir mano miegas baigėsi saldus. 
Patraukiau aš tarytum piligrimas, 


Kur dunkso kalno gauburys status. 
Kaip džiugino mane gamta nurimus, 


Rasa, nužėrus žydinčius šlaitus! 
Aušros liežuviai plaikstėsi prie kojų, 
Beribis džiaugsmas širdyje liepsnojo. 


Tolydžio kopiant nuo upokšnio rūkas 
Iš lėto kilo, žėrįs balzganai, 

Vangiais verpetais kunkuliavo, sukos, 
Plasnojo apie galvą jo sparnai. 

Bet mielas grožis baigėsi netrukus: 
Tamsia migla apsigaubė kalnai. 

Ir prieblandoje ūkanos miglotos 
Sustojau tarsi debesų užklotas. 


Bet netikėtai rūkas tas nušvito: 
Pro jį išniro spindulys šviesus, 

Ir ūko draiskanos tai slėnin krito, 
Tai vėl ropojo į gūbrius visus. 

O sveikas, spinduly auksinio ryto, 
Įveikęs tamsą pro aušros gaisus! 

Nuo tos šviesos ir spindesio man akys 
Apraibo — aš stovėjau lyg apakęs. 


„Atmerk akis“, — man tyliai sušnabždėjo 
Kažkoks slaptingas balsas širdyje, 

Ir greitas žvilgsnis pamatyt suspėjo, 
Nors viskas skendėjo kaip ugnyje. 
Pleveno debesų pūkuos be vėjo 

Dievaitė nuostabi ties praraja, 

Didesnio grožio nemačiau kaip gyvas, 
Nuo jo nušvito rytmetys ankstyvas. 


„Ar pažinai? — ji tarė.— Atsakyki. 
Ko gi tyli tu? Pažinai ar ne? 
Balzamas mano jau ne vieną sykį 
Žaizdas tau gydė paslaptim kilnia. 
Juk mudu buvome jau susitikę, 

Kai tu dar vaikas pamilai mane, 
Kai, sieloj jausdamas vienatvę baisią, 
Visa širdim tu į mane veržeisi.“ 


„O taip! — ir suklupau prieš ją ant kelių.— 
Tu nuo vaikystės mano svajose. 

Tava ramybė mano širdį kelia, 

Kai dega aistrom kūnas ir dvasia. 

Jaučiu vėduoklės tavo švelnią galią, 

Kai plieskia vasara kaitra baisia. 

Davei didžiausią dovaną šios žemės, 

Tik iš tavęs širdis palaimą semias. 


Aš nedrįstu ištarti tavo vardo, 

Nors ne vienam sava atrodai tu. 
Tave jie tarias matę dauge!l kartų 
Kaip skaudžią šviesą glūdumoj naktų. 

Kai klydau su draugais, širdis apkarto, 
Ji atsigauna su tavim kartu, 

Nes palaimingą tavąjį nektarą 

Tiktai slapta vienatvėj gerti gera.“ 


Ji šyptelėjus tarė: „Neblogai, 

Kad skraistę praskleidžiau ant jūsų veido! 
Vos tik apgaulės tu atsisakai 

Ar savo norą atmeti užgaidų, 

Bematant antžmogiu save laikai 

Ir savo pareigas tada apleidi. 

Kuo nuo kitų skiries tu ypatingai? 
Pažink save, gyvenk su jais taikingai.“ 


„Atleisk,— vien gero troškau,— atsakiau.— 
Ne veltui mano akys atsivėrė. 

Nuo tavo dovanų širdy smagiau: 

Visiems aplinkui skleisiu gautą gėrį. 
Nebežudysiu talento daugiau! 

Tegu jisai laisvai pasauly žėri. 

Kam būčiau skynęs kelią tarp erškėčių, 
Jeigu juo vesti brolių negalėčiau?!“ 


Taip kalbant žvelgė į mane būtybė 
Gailingai, atlaidžiai ir atvirai. 

Bylojo aiškiai akys jos sužibę, 

Ką padariau blogai ir ką gerai. 

Nuo šypsnio jos vėl pajutau stiprybę, 
Ištirpo sieloj liūdesio kerai. 

Slogaus kartėlio išsisklaidė tvaikas — 
Prie jos skubėjau patikliai kaip vaikas. 


Ir mostelėjo ji ranka maloniai 

Į verpetuojančius aplink rūkus — 
Tuoj išsisklaidė kaip gražioj svajonėj 
Pakibęs ūkas, rūškanas, niūkus, 

O prieš mane vėl atsivėrė kloniai, 
Žydrai sutvisko virš galvos dangus, 

Ir mano akys prieš save išvydo 
Ją laikant rankoj permatomą šydą. 


„Žinau, tave parblokšti ydos gali, 
Nors nemažai ir gero sumanei. 

Vis veržkis į Tiesos ir Gėrio šalį. 
Priimki tai, ką skyriau tau seniai: 
Nesuteptą poezijos vualį. 

Juo apsigaubki tyliai, prakilniai. 
Išaustas jis iš rytmečio ir saulės! 
Tik saugok jį nuo melo ir apgaulės. 


Kai tau ar draugui karščiai bus įkyrūs, 
Tada suplevėsuoki juo tiktai: 

Tuoj vakaro vėsa padvelks zefyras, 

Ir nektaru saldžiu pakvips žiedai, 

Tuoj atsigaus visa gamta apmirus, 

Virš prarajos žydrai sušvis skliautai, 
Ramiau širdis krūtinėje ims plakti, 
Bus vaisku dieną ir šviesu bus naktį.“ 


Kviečiu kiekvieną, kas džiaugsmų stokoja, 
Kas prislėgtas gyvenimo naštos, 

Kam kelyje sėkmė vylingai moja 

Ir meiliai šypsos laimė nuolatos: 

Sutikt dienos žygiuosime į koją, 

Ir niekas kelio mums nebepastos. 

Dėl mūsų ainiai lai nesielvartauja, 

Nes meilė ir anapus nesiliauja. 


EILĖRAŠČIAI 


k k k k k k k R K K K AO KO KOX K K X X O A 


KAITA 


Guliu sau ant žvirgždo upelyje kieto. 
Žaismingai iš lėto bangelė atrieda 

Ir, puolus į glėbį su meile karšta, 
Vėl skuba tolyn, lengvabūdė padūkus. 
Po jos štai antra glamonėja netrukus. 
Kaip džiugina širdį man toji kaita! 


Bet liūdnas tu veltui švaistai savo jėgą, 
O valandos brangios beprasmiškai bėga, 
Todėl, kad mieloji pamiršo kadai... 
Pašauk — praeitis grįš ir laimė pradingus, 
Bučiuos tave lūpos antrosios aistringos, 
Nors ką tik pirmoji bučiavo karštai. 


SUSITIKIMAS IR IŠSISKYRIMAS 


Širdy ugnis: „Greičiau ant žirgo!“ 
Kaip žaibas nutvieskė mintis. 

Jau Žvaigždės vakaro sumirgo 

Ir leidos nuo kalnų naktis, 

Jau ąžuolą didžiulį rūkas 

Užklojo apdaru niaukiu, 

Ir pažvelgė tamsa netrukus 

Iš krūmų tūkstančiais akių. 


Mėnulis vienišas žiūrėjo 

Pro debesų gūbrius liūdnai, 
Kažką apie ausis kuždėjo 

Vėjelio neramaus sparnai. 

Naktis baugino šmėklom savo; 
Bet kas jos, kai narsa jauna! 
Vien gyslom kraujas kunkuliavo, 
Krūtinėj plakėsi liepsna! 


O akys vien tave regėjo, 

Ir tavo žvilgsnį aš jutau. 
Širdis iš nerimo spurdėjo, 
Nes plakė ji tada tik tau. 
Sutvisko tavo veidas mielas 
Pavasario rože rausvai. 
Tokios tyros, švelnutės sielos 
Gal aš nevertas, o dievai? 


Bet reikia skirtis. Greitai kaimą 
Apgobs aušra skraiste šviesia. 

O tavo bučinių palaima! 

O skausme tavo akyse! 

Nujojau aš. Likai stovėti. 

Tokia liūdna liūdna buvai. 

Bet laimė didelė mylėti 

Ir būti mylimam, dievai! 

SU MARGU KASPINU 


Žiedlapiai tik byra, sninga: 
Barsto juos aplink lengvai 
Štai ant kaspino žaismingo 
Man pavasario dievai. 


Nešk, zefyre, jį padange 

Pas mieliausią ant sparnų! 
Štai prie veidrodžio ji žengia. 
Pasitikti jos einu. 


Rožėm išdabinus plaukus 
Tu pati kaip jos jauna! 

Į mane pažvelk nelaukus — 
Ir bus visko man gana! 


Jausk širdies godas slaptingas. 
Duoki ranką man laisvai. 

Te šis kaspinas žaismingas 
Mus sujungia amžinai. 


GEGUZĖS DAINA 


Kaip meiliai šypsos 
Gamta visa! 

Kaip spindi saulė, 
Pievų rasa! 


Šakas užpylė 
Margi žiedai. 
Suskambo krūmuos 
Linksmi aidai. 


Kiek laimės, džiaugsmo 
Visų širdy! 

O žeme, saule, 

Dalia saldi! 


O Meile, meile! 
Gražuolė tu! 
Kaip debesėlis 
Aušros metu. 


Palaima tvindai 
Žalius laukus. 
Pasaulis geria 
Žiedų kvapus. 


Mergaite mano 
Skaisčiom akim! 
Viens kitą mylim 
Visa širdim. 


Taip vyturėlis 
Myli erdves, 
O ryto gėlės 
Rasas gaivias. 

Tave aš myliu 

Kaitria liepsna! 

Tu — mano džiaugsmas, 
Narsa jauna. 


Davei sparnus tu 
Dainoms nesyk. 
Mane pamilus 
Laiminga lik! 


ERSKĖTROZĖ 


Žiūri vaikas — rožė štai, 
Ak, laukų rožytė 
Surausvavo nekaltai. 
Jis pribėgo kaip matai 
Ir nuo džiaugsmo švyti. 
Rože, rože raudona, 

Ak laukų rožyte! 


„Aš skinu tave, skinu, 
Ak laukų rožyte!“ 
„Aš vainiką sau pinu, 
Kad atmintum, ketinu 
Spyglį suvaryti!“ 
Rože, rože raudona, 
Ak laukų rožyte! 


Vaikas skynė įžūliai, 

Ak, laukų rožytę. 

Rožei raudo net spygliai, 
Ir beliko sopuliai 

Rožei nuraškytai. 

Rože, rože raudona, 

Ak laukų rožyte! 


ERELIS IR BALANDIS 


Erelis jaunas išskleidė sparnus 
Ieškoti grobio: 

Medžiotojo strėlė atlėkusi pakirto 
Jam dešinįjį sparną, ir jisai 
Giraitėn mirtų krito iš padangės. 
Ten tris dienas skausmu vadavos 
Ir raitės kančiose 

Dar trejetą ilgų ilgų naktų. 
Galų gale 

Išgydė jį balzamas amžinasis 
Slaugytojos gamtos. 

Ir šliaužia iš krūmokšnių, vargšas, 
Ir judina sparnus — deja! 
Sparnuos nebėr jėgos... 

Nuo žemės vos pakilęs 

Į priekį stumias 

Niekingo alkio genamas, 

Ir ilsis 

Nuliūdęs prie šaltinio ant uolos; 
Į dangų dairos, 

Į ąžuolo viršūnę, 

Ir ašara suvilgo kilnią akį. 


Bet žiū — tarp mirtų krūmų 
Pora balandžių atlekia smagi, 
Ant žemės leidžias, vaikštinėja, kapsi 
Snapais auksinį smėlį 

Ir prie kits kito gretinas; 

Ir geidulingos jų raudonos akys 
Išvysta susikrimtėlį. 

Balandis smalsiai purpteli artyn, 
Ant krūmo supas, žvelgia į erelį 
Patenkintas savim. 

„Ko tu liūdi? — burkuoja jis.— 
Nenusimink, drauguži! 

Juk čia ramybė ir palaima, 

Ko trūksta tau? 

Ar štai šita šakelė auksaspalvė 
Dienos kaitroj neduoda tau šešėlio? 
Ar samanėlių guoly prie versmės 
Krūtinės tau nešildo 

Saulutės paskutiniai atšvaitai? 
Gali sau vaikščiot tarp gėlių rasotų, 
Iš miško dovanų gausingų 

Gali sau peno rinktis, 

Versmė sidabro 

Tau troškulį malšina. 

Ak, tikroji laimė — 

Tai saikingumas, 

O su saiku 

Visur juk atseikėta.“ 

„Išminčiau! — erelis tarė 

Didžiai susimąstydamas širdy.— 
Balsu tavuoju kalba išmintis!“ 


MAHOMETO GIESMĖ 


Štai kalnų šaltinis — 
Sidabrinis 

Atspindys dangaus! 

Davė peno 

Jam dangaus aukštybių 
Geros dvasios 

Krūmuos tarp stačių uolų. 


Jis gaivus 

Šoka iš padangių, 
Putomis aptaško uolą 
Ir prapuola 
Linksmas žemėj. 


Nulekia strimgalviais 

Per tarpeklių margą žvirgždą, 
Nuviliodamas kaip vadas 
Savo brolius šaltinius 

Iš paskos. 


Vos tik nualma slėniu — 
Tuoj pėdom jo seka gėlės; 
Sodri pieva 

Jo dvelksmu gyva. 


Bet nei kloniai pavėsingi, 

Nei žolynai, 

Meiliai glausdamies prie kojų, 
Sulaikyti jo negali: 

Jis į lygumą žalčiu 

Nusiraito. 


Ten, upokšnius 
Apkabinęs, lygumon jis 
Žaižaruodamas įžengia. 
Ir sužėri lyguma. 

Lygumoje visos upės, 

Kalnuose visi upokšniai 

Jam džiaugsmingai šaukia: „Broli! 
Pasiimk drauge ir brolius 

Tu pas Tėvą savo seną — 

Į beribį okeaną, 

Kurs rankas plačiai išskėtęs 
Mūsų laukia. 

Bet priglaust jis veltui stengias 
Tuos, kurie glėbin jo veržias: 
Godūs dykumų smėlynai 

Ryja mus, karštoji saulė 
Čiulpia kraują, o kalvos 
Tvenkiniu paverčia! Broli, 
Imki brolius tu iš klonių, 

Imki brolius iš kalnynų 

Ir nunešk pas savo Tėvą!“ 


„Eikit, broliai!“ 

Ir patvinsta 

Jis kaip niekad, nes valdovą 
Giminė visa jau neša! 

Ir triumfuodamas didingai 
Duoda jis vardus valstybėms; 
Krantuose jo miestai kyla. 


Nesulaikomai nušniokščia 
Jis veržlus, toli palikęs 
Rūmus marmuro ir bokštus, 
Kuorus tviskančiuos gaisuos. 


Kedrinius namus Atlantas 
Laiko ant pečių galingų; 
Virš galvos jam plevėsuoja, 
Šlama vėliavų daugybė — 
Liudytojų jo šlovės. 

Taip kas dieną savo brolius, 
Lobį ir vaikus savuosius 
Jis pas laukiantį Kūrėją 
Neša šniokšdamas linksmai. 


PROMETĖJAS 


Užklok savo dangų, Dzeusai, 
Garais debesų, 

Valiūkauk, 

Daužydamas ąžuolų 

Ir kalnų viršūnes, 

It vaikiščias — varnalėšų galvas. 
Kad tik stovėtų tvirtai 

Mano žemė 

Ir mano lūšnelė, 

Kurią pastatei ne tu, 

Kad degtų tik židinys, 

Kurio karščio tu man pavydi. 


Nepažįstu pasauly nieko 
Menkesnio už jus, dievai! 
Maldom, aukom ir atodūsiais 
Laikosi jūsų 

Gailus majestotas. 

Jūs sunyktumėte skurde, 

Jei ne elgetų ir vaikų 
Beviltiškas kvailumas... 


Ir aš kūdikystėje, 
Klaidžiodamas nežinioj, 

Į saulę kreipdavau žvilgsnį, 
Lyg ausis turėtų jinai 

Mano skundui išgirsti, 

Lyg jai plaktų kaip man širdis, 
Kuri engiamąjį atjaustų. 


Kas apgynė mane 

Nuo titanų siausmo? 
Kas išgelbėjo 

Nuo mirties ir vergovės? 
Ar ne tu visa tat 

Pati padarei, širdie, 

Šventa ugnimi liepsnojanti? 
Bet, jaunatviško gėrio pilna, 
Tu dėkojai paikai 

Už visas malones 
Dangiškajam Snaudaliui!.. 


Kad aš gerbčiau tave? Už ką? 
Ar palengvinai tu kančias 
Sunkios naštos prislėgtam? 
Ar nušluostei ašaras 
Užguitam? 

Kas grūdino manyje 
Vyriškumo plieną? 

Visagalis laikas 

Ir amžinasis likimas, 

Tavo ir mano viešpačiai. 


Ar tik nepanorai tu, 

Kad gyvenimo imčiau nekęst 
Ir bėgčiau į tyrus tiktai todėl, 
Kad svajonių žiedai 

Anaiptol ne visi 

Vaisiais virsta? 


Žmones čionai aš kuriu 

Pagal savo paveikslą — 
Padermę, į mane panašią: 

Lai vargsta, lai verkia jie, 
Malonumais džiaugias ir laime, 
Niekindami tave 

Kaip aš! 


VEZĖJUI KRONUI 
Pašto karietoje, 1774 m. spalio 10 d. 


Krutinkis, Kronai! 
Gana to risnojimo lėto! 
Kelias suka žemyn; 
Šleikštų svaigulį kelia 
Tavo kinkavimas. 
Guviai — per šaknis, 
Kerplėšas, akmenis — 
Risčia į gyvenimą! 


Štai ir vėlei 

Žingsnis daros platesnis — 
Ropščiamės sunkiai į kalną. 
Nagi, sparčiau, pirmyn, 
Siekiai ir viltys šaukia. 


Aukštai — erdvė, platuma, 
Po kojom gyvenimas visas! 
Ir amžina dvasia 

Sklando virš keterų, 
Nujausdama amžinybę. 


Šone pastogė ūksminga 

Akį vilioja 

Ir atgaivą žadantis žvilgsnis 
Jaunos merginos ant slenksčio. 
Sotinkis! Ak, ir mane pagirdyk 
Šituo putojančiuų gėrimu 

Ir žvilgsnio miela sveikata. 


O paskui — guviau vis žemyn! 
Saulė jau leidžias! 

Kol ji nusileis, kol pastvers 
Liūnas mane, šiurpus, ūkanotas, 
Burna bedantė atvips 

Ir kaulai pradės tirtėti — 

Apsvaigusį dar nuo žarų, 
Su jūra liepsnų putotoj 
Mano aky, nusviesk 
Apakintą, kvaitulio apimtą 
Į pragarmių juodus vartus! 


Pūsk savo ragą, vežėjau, 

Skardink dundantį kelią, 

Kad Orkas išgirstų: mes atkeliaujam, 
Kad jau prie vartų 

Mus šeimininkas sutiktų. 


NAUJA MEILĖ, NAUJAS GYVENIMAS 


Kas gi tau, širdie, nutiko, 
Kad visai tu nebe ta? 
Džiaugsmo tavyje neliko, 
Ir ramybė sudrumsta! 
Kuo gyvenime žavėjais, 
Jau seniai nuėjo vėjais. 
Nebetraukia prie darbų, 
Pareiga nebesvarbu. 


Ji tavy jaunystės ugnį 
Įžiebė jėga slapta: 

Jos akių gili bedugnė, 
Meilė jos kilni, karšta. 
Noris šaukti, noris rėkti, 
Mėginu nuo jos pabėgti, 
Pats tiesiog nesuprantu — 
Vėl pas ją atsirandu. 


Ir mane tarytum vaiką 
Stebuklingu siūleliu 

Ta miela padauža laiko — 

Jo nutraukti negaliu! 

Tas užburtas ratas sukas, — 
Jai aš — tarsi koks daikčiukas. 
Slenka dienos it sapne! 

Meile, ak, paleisk mane! 

Dvasios bailumas, 
Neryžtingumas, 
Tuščios dejonės, 
Baugščios dvejonės 
Niekad neleis mums 
Džiaugtis laisvai. 


Įveikti kliūtį, 
Kovoj nežūti, 
Nepasiduoti, 
Pirmyn žygiuoti! 
Bėdoj pagalbą 
Suteiks dievai. 


KELIONĖ PO HARCĄ ŽIEMĄ 


Tarsi peslys, 

Grakščius sparnus išskleidęs, 
Ryto debesyse 

Ieškąs grobio, 

Lėk, mano daina. 


Viešpaties pirštas 
Kiekvienam kelią 
Nužymėjo. 

Juo laimingasis 
Greitai pasieks 
Džiaugsmo tikslą. 
O kam nelaimė 
Kelią pastoja, 

Tas veltui priešinas 
Negailestingajam 
Likimo siūlui, 

Kurį vėliau nukirps 
Nuožmios žirklės. 


Tankiuos brūzgynuos 
Slapstosi žvėrys, 

O turčiai ir žvirbliai 
Seniai nugrimzdo 

Į savo liūnus. 


Lengva žengti paskui 
Fortūnos ratus, 

Kaip gerais keliais 
Lėtai gurguolei 
Paskui kunigaikštį. 


Bet kas ten nuklydo? 
Tankmėj dingsta jo takas, 
Už jo nugaros 
Susiglaudžia krūmai, 

Žolė vėl atsitiesia — 
Gūduma jį praryja. 


Kas pagydys tą, kuriam 
Balzamas virto nuodais? 

Kurs gėrė neapykantą 

Iš meilės pilnatvės? 

Pirma niekintas, dabar niekinąs 
Per tuščią savimeilę 

Jis švaisto slapta 

Savo vertės lobį. 


Jei tavo kankliuose, 

Meilės tėve, yra garsų, 
Kuriuos jo ausis išgirstų — 
Atgaivink jo širdį! 

Atverk jam akis, 

Kad tūkstančius šaltinių 
Išvystų trokštantis 
Dykumoje! 


Tu, kurs džiaugsmų kiekvienam 
Be saiko duodi kasdien, 
Laimink visus šaulius, 
Einančius žvėrių pėdom 

Su jaunatvišku polėkiu 

Ir grobio aistra, 

Keršijančius už skriaudą tam, 
Nuo kurio kaimietis 

Veltui ginas vėzdu. 


Bet vienišą apsiausk 
Savo auksiniu debesiu! 
Apgobk žiemos žaluma — 
Kol rožė sužydės — 

O meile, savo dainiaus 
Garbanas drėgnas! 

Mirksint deglams 
Apšvieti jam 

Naktį brastas, 

Lydi klampiais keliais 
Per gūdžius laukus; 
Auksinio ryto žarom 
Juokies jo širdžiai, 
Siautulinga audra 

Jį pakeli aukštyn. 


Nuo uolos ledinės upės 

Į jo giesmes krinta, 

O snieguotos baugios viršūnės 
Smaigalys jam virsta 

Didžios padėkos altorium,— 
Tai ją nuovokios tautos 
Vainikavo dvasių vainiku. 


Tu stūksai neištirtom gelmėm 
Paslaptingai atviras, 

Tu žvelgi pro debesis 

Į nustebusį pasaulį, 

Į garbę jo ir karalystes, 
Kurias drėkini 

Iš savo brolių arterijų. 


NERIMSTANTI MEILĖ 


Per sniegą, lietų, 

Per gruodą kietą, 

Per orą niūkų, 
Tarpeklių rūką 

Vis pirmyn ir pirmyn 
Neramion būtin! 


Jau gėlą niaurią 
Geriau ištverti, 

Nei džiaugsmo taurę 
Sklidiną gerti. 
Širdys įkaista, 
Potroškiai siaučia, 
Sieloje žaizdą 
Atveria skaudžią. 


Ką gi daryti? 

Šalin ją vyti? 
Tuščias dalykas! 
Džiaugsmo vainikas, 
Laimė alsi, 

Meile, esi! 


MĖNULIUI 


Nužeri šviesa blausia 
Kloniuose rūkus, 
Sielą ištirpdai juose, 
Apskrendi laukus. 


Savo šypsena švelnia 
Man šypsai nakčia, 
Lyg bičiulis į mane 
Žvelgtų paslapčia. 


Džiaugsmo, liūdesio dienų 
Atgarsius girdžiu 

Ir vienatvėj gyvenu 
Draskomas kančių. 


Liekis upe, plauk. Seniai 
Liūdna man, miela! 
Dingo meilė, bučiniai, 
Liko vien gėla. 


Aš turėjau kažkada 
Laimę kaip kiti, 

O dabar skaudi žaizda 
Dega atminty. 


Liekis, šniokšk be paliovos, 
Upe amžina: 

Iš melodijos tavos 

Man užgims daina, 


Kai užtvindysi krantus 
Gūdumoj naktų, 

Kai pavasario šlaitus 
Atgaivinsi tu. 

Tas laimingas, kas kerų 
Žemės neieškos, 

Kas su bičiuliu geru 
Sieks be atvangos 


To, kas daugeliui išties 
Lyg slapta mintis 
Labirintuose širdies 
Dega per naktis. 


ŽVEJYS 


Putojo šniokštė vandenai, 
Sėdėjo čia Žvejys. 
Užmetęs meškerę seniai, 
Į jūrą žvelgė jis 

Ir laukė grobio atkakliai, 
Kol baigėsi diena. 
Suvinguriavo sūkuriai — 
Išnėrė mergina. 


Dainavo, suokė ji: „Kam tu 
Vilioji man vaikus 

Žmogaus klasta, žmogaus protu 
Į tuos mirties nagus? 

Ak, jei žinotum, kaip gelmėj 
Žuvelėms malonu, 

Į jūrą žengtum pats ramiai, 
Klausytum jos dainų. 


Ar saulės jūroj nematai, 
Mėnulio vandeny? 

Ar nesugrįžta jų veidai 
Iš ten dar gražesni? 

Ar nevilioja į gelmes 
Žydrynė ši drėgna? 
Akis bučiuotų neramias 
Rasa tau amžina...“ 


Putojo šniokštė vandenai, 
Suvilgė jį vilnis, 

Ir nešė ilgesio sparnai 
Kaip meilės bučinys. 
Dainavo, suokė, vis giliau 
Viliojo brist su ja. 

Jis brido, brido kuo toliau 
Ir dingo gelmėje. 

GIRIŲ KARALIUS 


Kas joja nakčia tarp girių gūdžių? 
Tai tėvas su savo mažu vaikučiu. 
Berniuką glaudžia jis prie širdies, 
Prispaudęs laiko prie savo peties. 


— Sūnau, ko tu savo veidą slepi? 

— Žiūrėk, tėveli, tenai, paupy, 
Miškų karalius su karūna! 

— Brangusis, tai tik migla balzgana. 


„Vaikeli mano, ateik čionai, 

Mes pievoj žalioj pažaisim linksmai. 
Daug tulpių upės tykios pakrašty, 
Mano motinos rūbai auksu austi.“ 


— Tėveli, tėveli, girdi ar ne, 
Kaip girių viešpats vilioja mane? 
— Sūneli mielas, koks tu lepus! 
Tai šlamina vėjas sausus lapus. 


„Eik šen, balandėli, ko tu bijai? 

Mano dukros laukia tavęs seniai. 
Per naktį jos šoka ratelį miškuos, 
Jos meiliai tave liūliuos linguos.“ 


— Tėveli, tankmėn tu pažvelki tiktai: 
Miškų karaliaus dukras matai? 

— Nurimk, sūnau,— tamsiam vandeny 
Boluoja iš tolo gluosniai seni. 


„Tave aistringai aš pamilau! 

Jei neisi, jėga pagrobsiu tuojau.“ 
— Tėveli, tėveli, kaip man baisu! 
Aš girių karaliaus valdžioj esu. 

Išgąsdintas raitelis lekia greičiau, 
Mažylis verkia kaskart graudžiau. 
Parjojo vargais negalais į namus, — 
Glėby jo buvo negyvas sūnus. 


DAINIUS 


„Koks garsas sklinda pro vartus, 
Kokia daina nuo tilto? 

Tegu skambėjimas skardus 
Svetainę šią pripildo!“ 

Karalius liepė šaukt pažus 

Ir jiems pasakė šiuos žodžius: 

„Į rūmus leiskit senį!“ 


„O ponai, dainą jums siunčiu 

Ir jums, prakilnios ponios! 

Jūs tarsi žvaigždės tarp žvaigždžių — 
Išdidžios ir malonios. 

Vardų čia nieks nesužinos, 

Ir kaip nuo saulėtos dienos 

Nuo jų man raibsta akys.“ 


Pasklido rūmuose plačiai 
Dainos garsai neramūs. 
Sustingo riteriai, svečiai, 
Akis nuleido damos. 
Karalius liepė auksine 
Papuošt jo kaklą grandine, 
Už dainą padėkoti. 


„Neduok tu aukso man brangaus — 
Jis riteriams pritinka. 

Nuo žvilgsnio riterių rūstaus 
Kariaunos priešų krinka. 

Duok kancleriui, kad jo tvirta 
Krūtinė, auksu papuošta, 

Pajustų sunkią naštą. 


O aš dainuoju širdimi. 
Daina per žmones skrenda 
Kaip miško paukštė nerami. 
Ji laimę man suranda. 

Jei tau patinka ši daina, 
Vynu vaišinti liepk mane 
"Iš šios taurės auksinės!“ 


Ir jis pakėlė ją ramiai, 

Ir gėrė gaivų vyną. 

„Tebus laimingi tie namai, 
Kurie mane vaišina! 

Jei dienos laimę jums atneš, 
Dėkokit dievui, kaip ir aš 
Už gėrimą dėkoju!“ 


DVASIŲ DAINA VIRSUM VANDENS 


Siela Žmogaus 
Tarsi vanduo: 

Iš dangaus leidžias, 
Į dangų kyla 

Ir vėl į žemę 

Turi sugrįžti 
Kitokia forma. 


Trykšta iš kalno 
Uolų aukštųjų 

Tyra srovė, 

Paskui sudulka 
Kaip debesėlis, 

Prie jo priglūsta 
Grakščiai ir meiliai, 
Šydu apgobus, 
Čiurlena tyliai 
Žemyn į slėnį. 


Uolos pastoja 
Tam srautui kelią, 
Ir jis nušniokščia 
Piktas 

Bedugnėn. 


Tėkme sekliąja 
Šliaužia per slėnį, 
Ir ežere tyliam 
Per visą naktį 
Plevena žvaigždės. 


Vėjas, meilužis 
Šniokščiančios jūros, 
Ją įsiūbuoja 
Bangom putotom. 

Siela žmogaus, 
Tu tarsi vanduo! 
Žmogaus likime, 
Tu tarsi vėjas! 


NAKTINĖ KELEIVIO DAINA 


Miegančios viršūnės 
Kalnų; 

Vos liečia krūmus 
Iš sapnų 

Naktis dvelksmu. 
Paukštelių miške nesigirdi; 
Palauk — tau irgi 
Tuoj bus ramu. 


MINTYS NAKTĮ 


Gaila jūsų, žvaigždės nelaimingos! 
Tokios gražios ir taip skaisčiai spindit, 
Varganam jūreiviui šviečiat naktį. 
Nedėkingi jums dievai nei žmonės, 
Niekuomet jūs meilės nepažinot. 
Nesulaikomai plačiom padangėm 
Amžių valandos pirmyn jus veda. 
Kokį ilgą kelią jūs nuskriejot 

Nuo tada, kai glėbyje mielosios 
Pamiršau ir jus, ir tamsią naktį! 


DIEVIŠKUMAS 


Tebūnie žmogus 
Taurus ir geras! 
Tik tuo jis skirias 
Nuo visų gyvių, 
Kuriuos pažįstam. 


Šlovė nežinomoms, 
Aukštesnėms būtybėms, 
Kurias tik nujaučiam! 
Jomis sek, žmogau, 
Temoko tavo pavyzdys 
Jas tikėti. 


Nešališka 

Mūsų gamta: 

Ir gėriui, ir blogiui 
Šypsosi saulė, 
Šviečia dorajam 

Ir nedorajam 
Mėnuo ir žvaigždės. 


Upės ir vėjai, 
Ledai, griaustiniai 
Lekia pro šalį 

Ir pasiglemžia 
Pralėkdami 

Vieną ir kitą. 


Šitaip ir laimė 
Slenka per minią, 
Pastveria vaiko 
Nekaltas garbanas, 
Pastveria kaltą 
Senio plikę. 

Pagal didingus 
Amžinus dėsnius 
Turime suktis 
Savo būties 
Nubrėžtam rate. 


Tik žmogus gali, 
Kas neįmanoma: 
Viską jis tvarko, 
Renka ir teisia, 
Net ir akimirką 
Kartais sustabdo. 


Gali atlygint 

Jisai už gera, 

Bausti už bloga, 
Gydyt ir gelbėt, 
Visiems paklydusiems 
Kelią nurodyt. 


Mes nusilenkiam 
Nemirtingiesiems, 
Lyg būtų jie žmonės, 
Daug ką nuveikę, 

To mūsų geriausias 
Tik dalį padaro. 


Būki, žmogau, 

Taurus ir geras! 

Kurk be paliovos 
Žemėje gėrį, 

Būk paveikslas 

Tų nujaučiamų būtybių! 


KOPTŲ DAINA 


Eik, širdy įžiebęs viltį, 

Kol dar jaunos kojos miklios! 
Mokykis, kol nevėlu! 
Leidžiasi lemties svarstyklės 
Vienu visada galu. 

Tenka smukti arba kilti, 
Pralaimėti ar laimėti, 
Viešpatauti ar tarnauti, 
Džiūgauti arba kentėti, 

Kūju būt ar priekalu. 


I 


S 


„VILHELMO 
MINJONA 


* 


Žinai tu šalį? Zydinčiame klony 
Ten apelsinai juokiasi raudoni, 
Mėlynė šviečia ištisus metus 

Ir lenkias mirtai lauras išdidus. 
Ar tu buvai ten? 

O, greičiau! Tenai 

Gyvenčiau aš, brangusis, amžinai. 


Pažįsti tu namus? Pro kolonadą 
Tave į puošnią salę laiptai veda, 

Ir marmuriniai statulų veidai 
Tarytum klausia: Ko taip nuliūdai? 
Ar tu buvai ten? 

O, greičiau! Tenai, 

Globėjau mano, likčiau amžinai. 


Kalnuos matei tu siaurą takeliuką? 
Paklydęs mulas slenka ten pro rūką, 
Siaubingai šnypščia slibinas urve, 

Ir veriasi bedugnė prieš tave... 

MEISTERIO“ 


Ar tu buvai ten? 
O, greičiau! Tenai 
Norėčiau, tėve, likti amžinai. 


* 


Kaip aš kenčiu, supras, 
Kas pats ilgėjos. 
Vienatvėj per dienas 
Džiaugsmams praėjus. 
Dangus ir tolis tas, 
Kur tu, man liejas, 
Tenai akis liūdnas 

Aš pražiūrėjus. 
Slėpiau žaizdas tikras 
Širdyj turėjus. 

Kaip aš kenčiu, supras, 
Kas pats ilgėjos. 


* 


Duok man tylėt, kalba negelbės, 
Galėčiau žodžiais tau meiliais 
Pasisakyt, ką slepia sielos gelmės, 
Tačiau likimas to neleis. 


Vos pasirodo saulės spinduliai, 
Tamsa tuoj sklaidos ir migla naktinė; 
Uola krūtinę kietą atveria giliai 

Ir nepavydi žemei paslėpto šaltinio. 


Kas myli, tiems ramybėj noras kils 
Dalintis meilės žodžiais nuo širdies vis; 
Tik mano tylios lūpos neprabils, 

Ir jas atverti gali vienas dievas. 


* 


Leisk baltą panešiot suknelę 
Man dar gyvenime šiame. 
Aš į ramybę visagalę 

Skubu nuo žemės po žeme. 


Ten į negriūnantį tą rūmą... 
Neilgu atilsio laiku 
Sujuostą savo skaistų rūbą 
Paliksiu aš su vainiku. 


Ir kas tu — moteris ar vyras — 
Bus niekas prieš dangaus dvasias. 
Ir be drabužių kūnas tyras 

Ten prisikels su spindesiais. 


Nors nežengė vargai per slenkstį, 
Bet mano skausmo nežinai; 

Be laiko reiks nuo jo pasenti, 
Kad jauna likčiau amžinai! 


* * * * * * +++ X+14*13 


ARFININKAS 


* 


Kam duona ašarom netaps, 
Kas sielvarto naktų gilybės 
Neišverkė ant lovos, tas 
Nežino jūsų, dangaus galybės. 


Gyvenimu jūs gundot mus, 
Begundant silpnas nusikalto, 
Tada pasiunčiate skausmus, 

Nes žemėj neatleidžiama nė karto. 


* 


Ne vienas vienišas: kartu 
Yra kančia su tuo. 
Praeis pro jį keliai kitų, 
O ji kaip jo sesuo. 
Palikite manam 
Gyvenime vienam 

Kentėt man čia: 

Ne vieną — su kančia! 

Kaip tyliai ieško mylimos 
Jos mylimas vienos, 

Taip sėlina iš tylumos 
Nakties ir iš dienos 
Kančia manom pėdom. 
Po žemėm tik juodom 
Kančia kapų kalne 

Vieną paliks mane! 


Prieinu tylus prie durų, 
Pabūnu už kiekvienų, 
Paimu, ką man kas turi, 
Ir pas kitą nueinu. 

Tie laimingi vis atrodo, 
Pasitinkantys mane. 

Tik su ašaromis duoda 
Ir, ko verkia, nežinia. 


* *k * * * * * * + * 


FILINĖ 


* 


Nedainuokit apie naktį 
Ir jos vienumą liūdnai. 
Ne, gražuolės, ne vienatvei, 
O džiaugsmams duota jinai. 


Vyras moterį lyg rojuj 
Lytį gražiąją sutiks, 
Taip gyvenimui gražioji 
Jo lytis yra naktis. 


Ar jums dieną džiaugsmo esti? 
Jį dar atima kita. 

Ji gera, kad gali gesti, 

O daugiau ir neverta. 


Bet kai naktį nei kometų 
Žvakių švelnios šviesos švies 
Ir nuo lūpų meilės medų 
Lūpos renka iš nakties, 

Kai patirti net jaunuoliui 
Nekantruoliui malonu: 

Žvilgsnių žaismas truks, jei nori 
Gaut viens kitą dovanų; 


Kai lakštingalą išgirdę 
Džiaugias mylintys, o tiems, 
Kas be meilės, skauda širdį 
Nuo jos čiulbesio rimtiems, — 


Juk neklausot, kad prabėga 
Valanda po valandos, 

Kol jums laikrodis prieš miegą 
Dūžį dvyliktą suduos! 


Tepaguos mintis kiekvieną 
Tarp dienų jo nelinksmų: 
Rūpesčių užtenka dieną, 

O naktis pilna džiaugsmų. 


ROMOS ELEGIJOS 


Akmenys, burnas praverkit, bylokite, rūmai aukštieji! 
Gatvės, kalbėkite man! Genijau, ko tu tyli?! 

Viskas, kaip viskas dvasinga tavo šventuosiuose mūruos, 
Amžinas mieste; tik man žodžio neprataria nieks. 

Kas pašnibždės, į kurį šičia langą žiūrėt, kad išvysčiau 
Žavią būtybę — tave, atgają sielos manos? 

Nenujaučiu dar takų, kuriais ten ir atgal vis keliausiu, 
Eisiu kasdien tau aukot savo brangių valandų. 

Apžiūrinėju bažnyčias, gėriuosi griuvėsiais bei rūmais, — 
Vyras galvotas, smalsus — laiko neleidžiu tuščiai. 

Bet pasakysiu — tas viskas greit baigsis, Amūro šventovė — 
Ji tik beliks ir mane kaip maldininką sutiks. 

Roma, tu visas pasaulis esi, o pasaulis be meilės — 
Dar ne pasaulis ir tu, Roma, be meilės — ne tu. 


II 


Šlovinkit, ką panorėsit! Šiandien manęs tai nežeidžia! 
Gražiosios ponios, ir jūs, ponai iš ten, iš aukščiau, 

Pasiteiraukite dėdžių ir pusbrolių, kaip jie gyvuoja, 
Baigę šnekas mandagias, kortom paloškit suktai. 

O, susibūrę klestėkit ir jūs, liežuvautojų šutvės, 
Mažos, didesnės, nekart varę mane prapultin. 

Šnibždatės, politikieriai, kartodami nugirstą gandą, 
Kurs keliauninką piktai vaiko Europos keliais. 

Taip ir „Malbrukas“, dainelė kandi, iš Paryžiaus-kadaise 
Britą bastūną tolyn vijos lig Romos pačios, 

Net lig Neapolio; burę pakreipt būt sumanęs link Smirnos, 
Uostuos „Malbrukas“ ir ten būtų skambėjęs — visur! 

Šitaip ir aš, kur tik žingsnį žengiau, vis tą patį girdėjau: 
Tie prieš karalių piestu šoka, prieš liaudį — anie. 

Greitai manęs nesuras jie — karališkam prieglobsty šičia 
Kaip kunigaikštis koksai saugo Amūras mane. 

Pridengė savo sparnu; o mieloji — romėniško būdo: 
Siaučiančio neišsigąs galų gentainio smarkaus. 

Visos naujienos jai niekis — žiūri tik įgeidžių vyro, 
Sykį atsidavė jam — kas gi daugiau berūpės? 

Svetimšaliu, ir laisvu, ir jėgingu, ji mėgaujas, girdi 
Minint jį sniegą kalnuos, pirkią medinę tenai; 

Liepsnai atsako liepsna, ta, kurią jam krūtinėj užkūrė, 
Džiaugiasi jo dosnumu — tai ne romėnas šykštus. 

Stalas gausingai apkrautas, drabužio gražesnio nestinga, 
Ir karieta po langais — operon ją nulakdins. 

Barbaras taip čia užvaldė romėnišką širdį ir kūną, 
Kad ir mama, ir duktė džiaugiasi šiaurės svečiu. 


III 


Nesigailėk, mylimoji, man atsidavus taip greitai! 
Tu išlikai juk tyra, puolus nesi, patikėk. 

Strėlės Amūro įvairios: štai vienos tik pradreskia odą — 
Metų metus ėsdami, širdį kankins jų nuodai; 

Kitos, skraidinamos plunksnų lakiųjų, nusmailintos puikiai, — 
Sminga į kūną giliai, uždega kraują kaipmat. 

Juk ir herojų laikais, kai dievai dar mylėjos su deivėm, 
Žadino žvilgsnis geismus, svaigulį saldų — geismai. 

Idos giraitėje, kai Kiterietei patiko Anchisas“, 
Meilės deivė, manai, svarstė, dvejojo nors kiek? 

Ai, tik Selenė uždels pabučiuoti gražuolį miegalių“, 
Ai, ir prižadins tuojau jį pavydi Aurora“. 

Sventėj triukšmingoj Hera vos pažvelgs į Leandrą — ir veikiai, 
Apimtas meilės ugnies, puls jis nakties sietuvon“. 

Tu tik žiūrėk — Reją Silviją, dukrą skaistybės, prie Tibro 
Einant vandens pasisemt, dievas glėbin ar nečiups? 

Šitaip gims Marsui du sūnūs — žindomi vilkės dvynukai, 
Ir karalienės vardu Romą pasaulis vadins." 


IV 


Esam pamaldūs mes, mylintys, — demonus garbinam tyliai, 
Nuolat palenkt į save norim dievus ir deives. 
Tuo ir panašūs į jus, nugalėtojai Romos, atvėrę 
Amžino miesto vartus viso pasaulio dievams — 
Ir iškaltiems egiptiečio iš juodo, rūstoko bazalto, 
Ir marmuriniams, baltiems, gludintiems graiko delnų. 
Bet nesupyksta dievai, kai prieš vieną jų dangiško būrio 
Smilkalus rūkom dosniau nei prie altorių kitų. 
Prisipažįstam, visi šitai deivei uoliau mes tarnaujam 
Ir kasdieninėm maldom, ir kasdieniniais darbais. 
Švenčiam palaimą dorai ar klastingai, bet nesigarsinam — 
Tenka prikąst liežuvius juk maldininkams visiems. 
Kolei Erinijos* mūs pragaištingų darbų nesuuodė, 
Drįsim kentėti mieliau Dzeuso mums skirtas kančias — 
Alpsim prie rato arba prie uolos prirakinti, vaitosim?, 
Bet padarysim, ką lieps žadantys džiaugsmą jausmai. 
Proga — tai vardas tos deivės, pažįstami būkit! 
Ji pasirodo dažnai, bet visados — vis kita!“ 
Tartum Protėjo duktė, pagimdyta Tetidės, kuri vis 
Išvaizdą sau keisdama mulkino vyrus visus!!. 

Taip ir jinai — nepatyrusį žioplį, žiūrėk, ir apgaus tuoj, 
Snaudžiant sapnais jį vilios, bundant — lyg sapnas pradings, 

O pasiduos kaip matai tik spėriam, energingam vaikinui 
Nerūpestinga, linksma, ir paklusni, ir žavi. 

Ji pasirodė kadaise ir man, rusvaveidė mergaitė, 
Tamsūs ir tankūs plaukai krito lengvai ant kaktos, 

O garbanėlės jai grakštųjį kaklą kutendamos raitės, 
Ritos nuo sklasto žemyn vilnys kasų išpintų. 

Bėgančią ją pažinau, pačiupau, bučiavau, glamonėjau, 
Man atsilygino ji, ką bedariau, tuo pačiu. 

Koks aš laimingas buvau!.. Ak, tylėkite... Viskas praėjo, 
Surištas šiandien esu virvėm — romėnės kasom. 


V 


Džiugų šiandieną jaučiu įkvėpimą aš antikos žemėj, 
Čia praeitis, dabartis ėmė bylot man aiškiau. 
Daug patarimų randu, kai senovinius veikalus varto 
Vis nekantriau, vis kruopščiau mano darbščioji ranka. 
O naktimis prie kitoniško triūso Amūras pristato: 
Mokslą dvilypį einu — dviguba laimė užtat. 
Gal nesimokau, sakysit, kai aukštą mielosios krūtinę 
Glostau žvilgsniu, o ranka slysta ant klubų žemyn? 
Sitaip aš marmuro paslaptį įmenu, lyginu formas: 
Akys ką mato — jaučiu, rankos ką jaučia — matau. 
Jei mylimoji valandą kitą dienos pasigrobia, 
Valandą kitą nakties man sugrąžina jinai. 
Negi bučiuojamės mudu išvien? Tarpais kalbam rimčiausiai. 
O kai užmiega jinai, tuoj atsiduodu mintims. 
Jos glėbyje jau ne kartą esu ir eilėraščius kūręs — 
Švelniai į nugarą jai belsdamas, aš skaičiavau 
Pirštais hegzametro pėdas. Miegodama kaip ji alsuoja! — 
Kvapas jos tarsi liepsna tvilko man sielos gelmes. 
Deglą tuo tarpu įžiebia Amūras — jis atmena puikiai 
Šitaip tarnavęs kadais ir triumviratui savam!?. 

VI 


„Kaip tu gali, o žiaurusis, mane tokiais žodžiais kankinti? 
Mylintys vyrai, sakyk, šiaurėj tulžingi visi? 
Teistų minia — iškentėčiau! Žinau, kad esu nuodėminga. 
Mielas, vienintelė juk nuodėmė mano — tai tu! 
Tavo drabužiai — pavydžios kaimynės pamato ir plepa, 
Kad jau paliovė našlė vyro raudoti tyloj. 
Neapdairusis, ne tu mėnesienoj ateidavai pilku, 
Ilgu rūbu ir gaurais, vis pakirptais apvaliai? 
Ak juokdary, vaikštinėjai kaip kunigas koks, tad ir šnibždas 
Žmonės: „Prelatas antai!“ O ar prelatas — ne tu? 
Romoj, bažnyčių mieste, gal sunku patikėt, bet prisiekiu: 
Kunigo savo glėby neglaudžiau aš niekada. 

Taip, neturtinga buvau ir jauna, rijo seiles gašlūnai, 
Man Falkonieris'* nekart žvelgė goslus į akis, 

Ir sąvadaudamas didelius pinigus siūlė Albanis, 
Kvietė į Ostiją!'*, į Kvatro Fontanę!? — taip pat. 

Bet nei raudonos, nei violetinės kojinės!'? niekad 
Nesuviliojo manęs. O, kaip aš nekenčiau jų! 

Tėvas kalbėdavo: „Būsit, mergaitės, vis tiek jūs apgautos.“ 
Nors ir nuleisdavo tai mano mama negirdom, 

Pildosi žodžiai — esu juk vis tiek apgauta aš galiausiai — 
Tu dėl akių tik pyksti, nes jau ruošiesi pasprukt. 

Ką gi, keliauk! Nesat moterų meilės verti. Mes nešiojom 
Kūdikius po širdimi, ištikimybę — širdy. 

Vyrai, išliejat jūs, išpilat savąją jėgą ir aistrą, 
Vyrišką geidulį ir meilę sykiu glėbyje!“ 

Taip mylimoji kalbėjo, bučiavo paėmus ant rankų 
Kūdikį, ritos lėtai ašaros jai iš akių. 

Aš susigėdęs sėdėjau, gailėjaus, kad šitaip apjuodint 
Leidau liežuviams piktiems grožį mūs meilės tyros. 

Laužas prigęsta, ir šnypšdamos anglys garuoja tik mirksnį, 
Jeigu į ugnį kas nors šliūkštelia staigiai vandens: 

Greitai liepsna apsivalo ir šlapgarį, dūmus išvaiko, 
Dar galingiau ir veržliau šauna atgimus aukštyn. 

VII 


O, koksai Romoj nušvito man džiaugsmas! Prisimenu laiką, 
Kai apsiblendus diena šiaurėje supo mane 
Ir ant galvos debesėta švininė padangė man griuvo, 
Dvasią kamavo blukus, pilkas pasaulis kasdien. 
Jausdamas, kaip klydinėja tamsoj apvilta mano siela, 
Tyliai įmint mėginau paslaptį savojo Aš. 
Šiandien apšviečia man kaktą skaidresnio spindėjimo skliautas, 
Dieviška Febo galia!' kuria čia formas, spalvas. 
Žėri žvaigždėta naktis, švelnios dainos per tylumą sklinda, 
Čia mėnesiena šviesiau spindi nei šiaurėj diena. 
Džiaugsmas! Ar sapnas tik? Tavo ambrozija kvepiantis būstas, 
Tėve Jupiteri, ar svečią mMirtingą priims? 
Puolęs, Jupiteri Ksenijau'“, tau aš į kojas, maldauju, 
Tiesdamas ranką prašau: „Ak, išklausyki mane! 
Kaip aš čionai pakliuvau, apsakyt negaliu; pasičiupo 
Hebė!? keleivį mane, įtempė menėn tuojau. 
Gal tu herojų atvesti liepei? Gal suklydo gražuolė? 
Ak, dovanok man ir leisk džiaugsmą surast jos klaidoj! 
Juk ir Fortūna, tavoji duktė, įnoringa mergelė, 
Tai, kas brangiausia, paklos tam, kurs jai krito širdin. 


Dieve, svetingas esi? O, tada neatstumk savo svečio, 
Tu nuo Olimpo ir vėl jo nenutrenki žemyn!“ — 


„Atsikvošėk! Kur brukiesi, poete?“ — „Nepyk, dovanoki! 
Juk Kapitolijus“? tau antras Olimpas yra. 

Dar paviešėti man leisk, o paskui te pro Cestijaus kapą“! 
Vedasi Hermis mane tyliai į Orko gelmes.“ 


VIII 


Kai man, brangioji, sakai, kad neteko vaikystėj patirti 
Tau prielankumo žmonių, motinos meilės — taip pat, 

Kad vienumoj išstybai kaip gėlelė,— tikiu tuo, mieloji: 
Keistą mergytę — tave taip ir matau, ir džiaugiuos: 

Juk nei spalva nepatraukia, nei forma ir vynuogės žiedas, 
Uoga prisirpus užtat — džiaugsmas dievams ir žmonėms. 

IX 


Plieskia jaukus židinys kaip tyliam rudenėjančiam kaime, 
Spraga ir ūžia liepsna, šoka nuo žabų aukštyn. 

Ji man šį vakarą dusyk mielesnė: nespės dar suryti 
Mažo glėbelio šakų, visko paverst pelenais — 

Mano mergaitė ateis. Dar kaitriau degs liepsnodamos malkos, 
Jaukiai įšilus tamsa šventiška bus, nuostabi. 

Rytą anksti, meilės guolį palikus, nekurstomą ugnį 
Iš pelenų ji prikels, židinio liepsną įpūs. 

Apdovanojo Amūras ją, lipšnią, galia stebuklinga 
Žadinti džiaugsmą, kai jis ima jau blėst pelenuos. 


X 


Henrikas??, Fridrichas?, Cezaris?“ ar Aleksandras?', didžiūnai, 
Man atiduotų mielai pusę savosios šlovės, 

Jeigu aš jiems bet kuriam meilės guolį užleisčiau nors nakčiai. 
Vargšai visi jie — kietai kausto juos Orko galia. 

Taigi sušildytu meilės lizdu tu gyvendamas džiaukis, 
Kol tau prie kojų greitų Letos banga?“ atsiris. 


XI 


Puslapius kloja, o Gracijos?', jums ant altoriaus poetas, 
Prideda rožių puikių, neprasiskleidusių dar, 

Pilnas tikėjimo jis — myli savo dirbtuvę kūrėjas, 
Jeigu išrodo kasdien lyg Panteonas jinai: 

Lenkia Jupiteris dievišką galvą, ją kelia Junona“, 
Garbanas krato vešlias Febas visų priešaky. 

Žvelgia Minerva“ į žemę šaltai, lengvapėdiškas Hermis“? 
Kreipia į šalį meilias, šelmiškas savo akis. 

O Kiterietė geismingu žvilgsniu, net ir marmure drėgnu, 
Bakchui“!', svajingai švelniam, saldžią palaimą žadės, 

Tartum visas glamones jo mielai prisiminusi klaustų: 
„Ar dar ne laikas prie mūs glaustis ir sūnui puikiam?“ 

XII 


Ar tu girdi, mylimoji, balsus nuo Flaminijaus kelio??? 
Tai iš laukų tolimų „traukia pjovėjai namo, 
Baigę romėniško derliaus ėmimą, linksmi, bet pamiršę 
Vėl jie Cererai?? sunkių varpų vainiką nupint. 
Sventėm smagiom nepagerbia nieks deivės, kuri vietoj gilių 
Valgiui gardžiam sutaisyt davė auksinių kviečių. 
Tai patylom, bet džiaugsmingai tą šventę nors mudu atšvęskim! 
Įsimylėjėliai du — sambūris irgi darnus. 
Gal tu girdėjai, kad apeigos tos paslaptingos atkilo 
Iš Eleusino“* drauge su nugalėtojais čia? 
Graikai sumanė jas žemėj savoj, bet ir Romoj vien graikai 
Sūkavo: „Eikit visi — kviečia šventoji naktis!“ 
Būdavo, virpa ir net prisiartinti bijo naujokas, 
Laukdamas siaustos baltais rūbais — tyrumo ženklan. 
Nešamas iškilmių srauto, minios neregėtoj margybėj 
Klaidžioja tartum sapne, o prie pat kojų tenai 
Raitos gyvatės, ir varpų vainikais sunkiais vainikuotos 
Gražios mergaitės prošal neša keistas dėžutes. 
Rankom slaptingai mojuodami, bumba žyniai, o naujokas, 
Slėpdamas virpulį, jau godžiai sužiūra ugnin. 
Tik po visų išmėginimų jam atsiskleis palaiminga, 
It sūkury įsukta šventės vaizdų paslaptis. 
O paslaptie! Per tave ir didi Demetra maloningai 
Leido herojui ir sau saldžią glamonę patirt, 
Apdovanodama Kretos galiūną karalių Jasiją 
Dieviško ir nemaraus kūno slaptybėm dosniom““. 
Kretoje laimė sužydo! Demetros vestuvinis guolis 
Varpose skendo, laukai skendo pasėliuos vešliuos. 
Svetimos šalys į vargą įpuolė, nes meilės saldybėj 
Deivė pamiršo visai darbą, kur dirbo kasdien. 
Klausosi pasakos šios įšvęstasis nustebęs, mielajai 
Moja: brangioji, ar tu, kur aš kviečiu, supratai? 
Vagi kaip mirta kerojanti šventą vietelę pridengia! 
Vargo pasauliui nebus, jeigu paklusim geismams. 


68 


XIII 


Šelmis Amūras — vos juo patikėsi, ir jau apsigavęs! 
Meilinas, kužda ausin: „Šįsyk, brolau, patikėk. 

Sąžiningiausiai sakau: ir eilėm, ir gyvenimu savo 
Šlovinai sveikas mane, tau aš dėkingas už tai. 

Tavo pėdom atskubėjau į Romą. O kam? Aš gi troškau 
Tau svetimojoj šaly pasitarnauti kuo nors. 

Skundžias keleiviai — duris jiems užtrenkia panosėj romėnai, 
Na, o Amūro siųstiems — atviros durys visur. 

Rūmų senų griuvėsius sužavėtom akim žiūrinėji 
Ir mintyse praeini antikos vietom šventom. 

Laiko aptrupintos statulos — joms pagarbiausiai lenkiesi, 
Nes jų kūrėjus lankiau vos ne kas dieną kadais. 

Statuloms gyvastį aš juk daviau! Ne, dabar nemeluoju, 
Pats juk puikiausiai matai — gryną teisybę sakau. 

Man kažkodėl tu aptingai tarnauti — kur vaizdo gražumas, 
Kurgi spalvų žavesys, žaismas vaizduotės lakios? 

Vėlei, drauguži, metiesi kūrybon? Taip, graikų mokyklos 
Durys tau atviros dar — metai neužtrenkė jų. 

Mokau tave, esu jaunas ir myliu tik jaunus. Nemėgstu 
Senio blaivios išminties. Tad pažvalėk ir suprask: 

Antika buvo jauna, kol visi ten laimingai gyveno! 
Laimėj gyvenk — ir tavy antika amžiais gyvens! 

Penas kūrybai — iš kur jau paimsi? Tai aš tau jo duosiu. 
Stiliaus tačiau prakilnaus meilė išmokys tiktai.“ 

Malė jisai kaip sofistas, ir aš nesiginčijau — moku 
Savo valdovų klausyt, jeigu įsako man ką. 

Selmis — jis laikėsi žodžio: dainoms teikė peno puikiausio, 
Vogė man laiką užtat, jėgą ir protą drauge. 

Žvilgsniais, karštais pabučiavimais mylintys kalbasi, rankų 
Paspaudimu, padrikais žodžiais ar net skiemenim. 

Čia kuždesiai ir atodūsiai virsta šnekėjimu, giesme: 
Suskamba himnas toksai net neskaičiuojant pėdų. 

Mūzų tu drauge Aurora! Nejaugi Amūras iš kelio 
Išvedė jau ir tave — tas palaidūnas baisus? 

Tu pasirodai kaip jo bendražygė — prižadini švintant 


Ir prie altoriaus kvieti, ragini melstis tik jam. 

Man ant krūtinės jos garbanų kaugė — mieguista galvelė 
Kniaubias į petį, ranka ją apkabinęs laikau. 

Koks nubudimas džiaugsmingas! Tylos valandėlėj dar slypi 
Atgarsis džiaugsmo saldaus, kurs užliūliavo abu! 

Sukruta ji per miegus, nuo manęs nusigręžus atšlyja, 
Bet pasilieka vis tiek pirštai jos rankoj manoj. 

Jungia mus meilė širdinga, ir nieks nesikeičia tarp mūsų, 
Permainų atneša vien kūniško geismo aistra. 

Ranką paspaudė. Ak, dangiškos akys, dar kiek pamiegokit — 
Leiskit skrajoti laisvai mano vaizduotei kol kas! 

Neatsimerkit! Nugirdot, išblaškot, per greitai nutraukiat 
Mano regėjimus jūs — tyrus džiaugsmus tylumoj. 

Formų grožybė! Koks kūno taurumas! Miegojo, Tesėjau, 
Ir Ariadnė štai taip““? Kaipgi galėjai pabėgt? 

Bučinį vieną — ir spruki, Tesėjau! Prieš tai dar pažvelki 
Jai į akis — ji nubus! — Amžiais tavęs nepaleis. 


XIV 


„Ziburį žiebki, berniuk!“ — „Dar šviesu. Kam alyvą ir dagtį 
Pleškinti dieną perniek? Kam uždaryt langines? 

Dar ne už kalno, tiktai už namų pasislėpusi saulė! 
Dar valandėlė gera lig vakarinių varpų.“ 

„Ak tu nenaudėli! Nepriešgyniauk! Aš gi laukiu mergaitės. 
Guosk, žiburėli, lig tol, pranaše mielas nakties!“ 


XV 


Ne, paskui ciesorių britų šalin tolimon nekeliaučiau“", 
Nusiviliotų mane Floras į smuklę greičiau?“ 

Tūkstantį kartų mielesnės man darbščios pietietiškos blusos 
Nei rūškana ir niūri šiaurės rūkų pagela. 

Smuklės, nuo šiandien pasveikintos būkite kuo širdingiausiai — 
Svelniai vadina, gražiai Romoj osterijom jus; 

Jūs mane suvedėt su mylimiausia, lydėjo ją dėdė — 
Mulkino dėdę dažnai ta mergina dėl manęs. 

Štai — mūsų stalas, apspitę jį vokiečiai draugiškai klega, 
O prie mamos čia dukra, vietos ieškodama sau, 
Stumdo suolelį ir stato, išdykėlė, taip, kad matyčiau 
Pusę jos veido ir dar įlinkį kaklo grakštaus. 
Kalba garsiau nei romėnės balsingos ir pilsto ji vyną, 
Bet į mane paslapčiom žvilgt — ir pro šalį pralies. 
Savo švelniu pirštuku ji tarp vyno latakų, gudruolė, 
Pieš drėgnus ratilus ant stalo medinės lentos. 
Manąjį vardą supins su savuoju, kad aš jos pirštelį 
Godžiai seku akimis, šelmė, kaipmat pastebės. 
Ir pagaliau ji, romėnišką penketą greitai parašius, 
Brūkšnį pabrėžė prieš jį. Vos tiktai aš pamačiau, 
Ratilą jungė su ratilu, skaičių, raides užterliojo, 
Bet ketveriukė žavi“? liko įstrigus akin. 
Suimtas šelmiško ūpo, o gal iš sukilusio geismo, 
Lūpas kramčiau kruvinai — degančias ir nebylias. 
O, kaip toli dar naktis! Paskui keturias valandas laukti! 
Saule, gal apmirei į Romos gatves žvelgdama! 
„Nieko didesnio nesi tu regėjus ir jau neregėsi“,— 
Šitaip Horacijus tau skelbė — karštai kaip žynys. 
Šiandien man būk paslaugi ir anksčiau savo žvilgsnį nukreipki 
Tu nuo kalvų septynių ir kuo greičiau nusileisk! 
Pasitarnauki poetui, laukimo jam valandas trumpink, 
Nors jos palaima tikra žvilgsniui kūrėjo smalsiam. 
Žvilgtelk dar sykį liepsnodama į fasadus prakilniuosius, 
Į išlkias kolonas, kupolus, obeliskus. 
Pulki skubėdama jūron, kad rytą anksčiau pamatytum 
Tai, kuo per amžius visus džiaugtis tau lemta kasdien: 
Slėsną šį švendrais, kiek akys užmato, apaugusį krantą, 
Ir pavėsingas kalvas medžių, brūzgynų tankmėj. 
Maža čia buvo sodybų. Paskui tu išvydai — linksmuoliai, 
Veiklūs plėšikai pulkais plūsta gyventi čionai. 
Viską jie tempė ton vieton kaip skruzdės knibždėdami darbščiai. 
Kitko beveik nematei, juos tik sekei tu smalsi. 
Gimsta pasaulis — regėjai, regėjai — griuvėsiuose žūsta, 
O iš griuvėsių nykių kyla didingas ir vėl! 
Kad jis ilgiau tavo apšviestas džiugintų, skaidrintų žvilgsnį, 
Parkos protingos tebus — verps mano giją lėčiau. 

Tik valanda, piršteliu užrašyta gražiai, tegu skuba! 
Ketvertas dūžių? Puiku! Ne? Bet ir trys neblogai. 

Brangiosios mūzos, gudraudamos trumpinot valandas ilgas, 
Skyrusias taip atkakliai nuo mylimosios mane. 

Likite sveikos! Skubu, nebijau išdidžias jus įžeisti: 
Juk pirmenybę kasdien teikiat Amūrui — tik jam. 


XVI 


„Neatėjai vynuogynan šiandieną — kodėl, o mielasis? 
Kaip ir žadėjau, viena laukiau tavęs paslapčiom.“ — 

„Aš jau ėjau, o geroji, bet, laimė, laiku pastebėjau 
Triūsiantį dėdę vešlių vynuogienojų tankmėj. 

Neatsigręždamas dūmiau atgal!“ — „Ak, suklydai, mielasis! 
Buvo kaliausė tenai — ji ir išbaidė tave! 

Stropiai ją pynėm iš nendrių, apkarstėm palaikiais drabužiais, 
Stengiaus, plušėjau, ir štai — bėdą iš to teturiu.“ 

Savo pasiekei, senuk: išbaidei įžūliausią paukštelį, 
Vagiantį uogų kekes ir dukterėčią drauge. 


XVII 


O, kaip nemėgstu garsų visokiausių, labiausiai — šuns balso, 
Ima net spengt ausyse — toks jo lojimas skardus. 
Vienas vienintelis šuo tik pradžiugina širdį man kartais 
Savo kiauksėjimu — tai mano kaimyno šuva. 
Sykį per plauką jis mūsų neįdavė — loti pašoko 
Mano mergaitės, kai ji slinko slapčiom pas mane. 
Tai ir dabar, jį išgirdęs, galvoju: turbūt iau ateina! 
Ir apsidžiaugęs menu, kaip jai atvėriau duris. 


XVIII 


Vienas dalykas — nykus, jį ištvert vos įmanoma, kitas 
Lieka siaubingai bjaurus, net prisiminti koktu — 

Virpa jaitrintos gyslos. Sakau jums, draugai, atviriausiai: 
Guolis nakty vienišam — kas gali būti nykiau? 

Bet jau bjauriausia, jei meilės giraitėj pabūgsi gyvačių, 
Po malonumų rože rast pabijosi nuodų: 

Atsidavimo gražiausios akimirkos džiaugsmą sudrumstęs, 
Snypšdamas rūpestis šliauš tau prie galvos palenktos. 

O Faustina — mano laimė: guoliu su manim ji dalijas 
Dosniai ir ištikimam — ištikima visuomet. 

Kliūtys, kai jaunas, tik įkarštį kursto, bet aš savo meilėj 
Džiaugsmo semiuos ir iš to, ką jau seniai įgijau. 

Gerti nuo lūpų alsavimą, būtį į lūpas įkvėpti: 
Galią karštų bučinių jausti — palaima kokia! 

Džiūgaujam taip mes ilgiausiom naktim: prie krūtinės krūtinė, 
Girdim, kaip šniokščia audra, gruma griaustinis trankus. 

Šitaip mums rytas išaušta, ir švintančios valandos neša 
Puokštes rasotų gėlių šventiškai dieną papuošt. 

Nepavydėkit man laimės, kviritai““, ir dievas didžiausią 
Gėrį mums duos kiekvienam — koks tik pasauly yra! 


XIX 


Mano globėjas Amūras kadai su Fama'! vis piktuoju — 
Gerą tad vardą visiems mums išlaikyti sunku. 

O ar jūs žinot, ko tuodu abu vienas kito nekenčia? 
Tai gan seni reikalai. Norit? Išklosiu juos čia. 

Buvo galinga ji deivė, bet nieks jos draugijoj nemėgo — 
Kur pasisuktų, žūt būt stengdavos viršų paimt. 

Sėdus puotauti dievams, ji prie stalo ir didį, ir mažą 
Pilnu metalo balsu erzino, pykdė visus. 

Gyrėsi kartą antai, kad mieliausią Jupiterio sūnų 
Ji, išdidi ir puiki, pavertė savo vergu“*“. 

„Tartum iš naujo atgimusį tau aš atvesiu Heraklį, 
Tėve, valdove dievų! — šaukė triumfuodama ji.— 

Tai ne tasai jau Heraklis, kurį tau Alkmenė pagimdė: 
Žemėje tapęs dievu, garbina jis tik mane. 

Kai į Olimpą nukreipia akis, tu manai, kad prie tavo 
Kelių jis trokšta priglust? Apsirinki — tik manin 

Žvelgia tas vyras garsingas, tik man įsiteikdamas žengia, 
Skinasi kelią drąsus, kur nepraėjo dar nieks. 

Aš nė per žingsnį nuo jo nesitraukiu ir šlovint imuosi 
Didvyrio vardą anksčiau, nei savo žygį pradės. 

Pats man į vyrus nuskyrei jį: amazones nugalėjęs“, 
Būsiąs jis mano, sakei. Taip ir nutiko. Džiaugiuos!“ 

Tyli visi — priešgyniaut pagyrūnei, ją erzinti bijo: 
Perpykus kaip visada dar ką bjauraus sugalvos. 

Ji tik Amūro nematė, o tam paslapčia jos herojų 
Stumtelt gražuolės glėbin buvo ne taip jau sunku. 

Perrengė porą Amūras: gražuolei jis užmetė liūto 
Kailį tuoj pat ant pečių, parėmė naštą lazda. 

Famos herojui į kuodą prismaigstė gėlių, o į saują 
Verpstę įbruko juokais — imk ir nuduok, kad verpi! 

Triūsą šį baigęs, išdykėlis lekia per visą Olimpą, 
Šaukia, kiek leidžia gerklė: „Tai naujienėlės! Tai bent! 

Žemė nematė, dangus, net ir tu, nepavargstanti saule, 
Savo rate nematei pokštų, stebuklų tokių!“ 

Bėga visi pažiūrėti papaikėliu tuo patikėję, 
Bėga drauge su visais ir pagyrūnė Fama. 

Kas ten taip džiaugias išvydęs pažemintą vyrą? Junona 
Kas gi daugiau — tik jinai šypsos Amūrui smagi. 

Stypso šalimais Fama — susigėdus, į neviltį puolus! 
Juokėsi ji iš pradžių: „Čia tiktai kaukės, dievai! 

Lyg nepažinčiau saviškio! Tai tragikai puikūs vaidina.“ 
Bet pagaliau su skausmu pratarė: „Vis dėlto — jis!“ 

Nė tūkstantosios dalies tų kančių nepatyrė Vulkanas, 
Žmoną išvydęs tinkle su žaliūku meilužiu. 

Mirksnį nutaikęs, jis tinklą tą metė ir juodu sužviejo 
Apsikabinusius jau, alpstančius meilėj karštoj. 

O, kaip Merkurijus*? džiūgavo, Bakchas! Vaikinai abudu! 
Būtų, girdi, neprošal šitaip ir mums pailsėt 

Ant tų puikiųjų krūtų. Juodu prašė ir prašė Vulkaną: 
„Dar neišlaisvink tu jų! Leiski dar kartą pažvelgt.“ 

Senis, apmulkintas vyras, tvirčiau tad juos laikė sugavęs.— 
O tulžingoji Fama spruko įpykus šalin. 

Ir nuo to laiko tarp juodviejų nuolat nesantaika verda. 
Randa herojų Fama — tuoj ir Amūras prie jo. 

Tas, kur labiausiai ją garbina, — tą pasičiumpa greičiausiai, 
O skaistuolius visada stveria be gailesčio jis. 

Sprunkantį mitrų gudruolį didžiausion bėdon įklampina. 
Siūlo merginą jis tau — jeigu atstumsi, žioply, 

Pirmas pajusi, ką reiškia jo lankas ir strėlės klastingos: 
Vyrą prie vyro patrauks, gyvuliui geismą įžiebs. 

Kas veidmainiaudamas gėdinas jo, tam jis aistrą apkartins, 
Yda pavers ją, bėda, malonumus — vien kančia. 

Deivė Amūrą ir mato, ir girdi — neliks jam skolinga: 
Vos jis pristos prie tavęs — ruošia tau pirtį jinai: 

Varsto nejaukiai žvilgsniu, vaikštinėja susukusi lūpas, 
Smerkia namus, kuriuose lankos Amūras dažniau. 

To nepavyko išvengti nė man: jau kankina dievaitė — 
Naršo jinai, pavydi, paslaptis mano visas. 

Taigi, tylėdamas garbink,— senieji išminčiai taip moko, 
Nes už karalių vaidus graikai kentėjo — kaip aš. 

Vyrą dabina jėga ir narsus, laisvę mylintis būdas, 
Bet slaptingumas gilus puošia kur kas jį labiau. 

O nekalbi Nugalėtoja miestų! Tautų karaliene! 
Deive mieloji, mane vedus likimo keliais, 

Ką pažadėsi rytoj? Ir padykęs Amūras, ir mūza 
Praveria man juokdamies lūpas, užčiauptas kietai. 

Ak, ir nelengva jau bus nutylėti karališką gėdą! 
Ne, nepaslėps karūna, frigiškas raištis — nė kiek 

Mido ilgųjų ausų““, nes jas tarnas, bjaurybė, pamatė, — 
Slegia karaliui akmuo širdį — baisi paslaptis. 

Skradžiai į žemę prasmegtų mielai, kad bent kiek palengvėtų. 
Žemė tokių paslapčių saugot nenori, deja. 

Švendrai išauga aplinkui ir sušnara, sušnibžda vėjy: 
„Midas karalius, vaje, koks ilgaausis jisai!“ 

O, įstabi paslaptis! — kaip sunku bus dabar ją išsaugot — 
Liejas iš lūpų lengvai, kas susitvenkę širdy. 

Ak, negaliu patikėt paslapties tos bičiulei nė vienai — 
Bartų mane. O draugai? Bėdą užtrauktų jie man. 

Širdį liepsningą gal šilui atverti, gal uolai aidingai? 
Bet ne toks vienišas aš ir ne toks jaunas esu. 
Taigi, hegzametrai, tau ir, pentametrai, tau patikėsiu 
Džiaugsmą su ja per dienas, laimę su ja per naktis. 
Stvarstoma vyrų, išvengia vis kilpų, kurias jai paspendžia 
Drąsūs — viešai, įžūliai, bailūs, klastingi — slapčiom. 
Smunka pro jas ir žavi, ir protinga, žinodama taką, 
Kur, tik išgirdęs žingsnius, mielas karštai pasitiks. 
Eina! Selene, padelski, kad jos nematytų kaimynas. 
Lapuos, vėjeli, šlamėk, ošesiu tildyk žingsnius! 
Skleiskite žiedus, lapokit, o mylimos dainos, linguokit 
Meile pakvipusio ir glostančio oro dvelksme 
Ir kaip tie švendrai plepieji skubėkit atverti kviritams 
Paslaptį gražią darnios ir palaimingos poros. 


EUFROSINĖ 


Jau nuo aukščiausių ledynais rantytų viršukalnių nyksta 
Purpuru pasrūdami saulės laidos atšvaitai. 

Slėnis nugrimzta naktin, prie sutemusio tako keleivis, 
Šniokščiant upokšniui srauniam, žvelgia į tikslą dienos, 

Į trobelikę mažytę, į piemenio tylią pastogę. 
Dieviško miego sapnai tartum bičiuliai mieli 

Skuba keleivį aplenkę. O, kad šventojom aguonom! 
Jie ir šįvakar greičiau apvainikuotų mane! 

Bet pro uolas, virš upelio putojančio, kas gi ten spindi, 
Kas taip žioruoja tamsoj, švelniai apšviečia miglas? 

Gal ten slaptinguos plyšiuos ir tarpekliuos dar saulė liepsnoja? 
Slenka kalnais atspindys, plaikstos nežemiškas toks. 

Verčias, artėja ugnies debesynai. Stebuklo didybė! 
Tie spinduliai rauzgani — ar ne gyvi tvariniai? 

Kas pasakys, kokia deivė artėja čionai, kokia mūza 
Tikrą bičiulį suras net prarajynuos šiurpiuos? 

Deive, greičiau pasirodyk ir neišnyk, neapvilki 
Protą suaudrinus man ir įsiūbavus jausmus. 

Ak, pasakyk, jei gali, savo dievišką vardą, gražioji, 
Man, mirtingajam; jei ne, širdį įkaitinki taip, 

Kad numanyčiau ir pats, kurią dangišką Dzeuso dukrą, 
Kaip ir pritinka, turiu šlovinti savo giesmėj. 

„Nebepažįsti, mielasis? Tarytum praeivė tau būčiau, 
Ko taip žiūri į mane? O juk mylėjai kadais? 

Nepriklausau jau šiai žemei — jaunystės linksmybę palikus, 
Amžiams išėjo liūdnai šiurpstanti mano dvasia. 

Bet aš tikiu dar, kad mano paveikslas į atmintį draugo, 
Nutviekstas meilės šviesos, liko įkritęs giliai. 

Taip, tavo žvilgsnis jausmingai man sako, ir ašara sako: 
Ak, Eufrosinė — lig šiol draugas prisimena ją. 

Žvelk, atsisveikint ji skuba miškais ir nykiausiais kalnynais, 
Ieško keleivio brangaus netgi tolybėj tokioj, 

Ieško ji draugo, pamokančio tėvo, panūdus dar kartą 
Žemiškų savo džiaugsmų statinį trapų išvyst“. 

Leisk prisimint, kaip dar vaiką mane suviliojai vaidyba — 
Tuo įnoringų, apvilt mokančių mūzų menu. 

Leisk prisimint man prabėgusias valandas, mirksnį kiekvieną: 

Šaukia visi juk atgal, kas nesugrįš niekados! 

Žemėj gyventų trapiųjų dienų o saldus nekantrume, 
Lekiantis turte prošal, kas gi įvertins tave? 

Šiandien atrodai kaip smulkmena... ak, bet ne smulkmena širdžiai: 
Mažmožiai meilėj, mene virsta dalykais didžiais. 

Tik prisimink, kaip į meno kaskart skardingesnę aukštybę 
Laiptais kasdien statesniais scenoj vedei tu mane. 

Aš kaip berniukas atrodžiau, tad britų poeto veikėją 
Atgaivinai manyje, pavadinai Artūru“. 

Vargšėms akims pagrūmojęs ugnim, ašarojantį žvilgsnį, 
Gal kad gailėjai manęs, pats tuoj į šalį sukai. 

Ak, toksai geras buvai ir berniuką nelaimėj globojai, 
Kol nuo pavojų tasai sprukdamas žuvo, deja. 

Kaip aš ilgai prie krūtinės glaudžiaus tau ir mirusi dėjaus: 
Merdintį princą — mane švelniai paėmęs nešei. 

O kai atmerkiau akis, tu giliai susimąstęs tylėjai 
Prie numylėtinio vis lenkdamas galvą žemiau. 

Aš tarsi vaikas stiebiaus, lūpom ranką liečiau tau dėkinga, 
Atlošiau veidą paskui bučiniui tavo tyram. 

Klausiau: „Kodėl toks rūstus, mano tėve? Nekaip vaidinau gal? 
O! tai parodyk tada — kaip, kad išeitų geriau. 

Su tavimi nepabūgsiu didžiausių sunkumų: juk viską 
Aš padarau su džiaugsmu, ko tik pamokai mane.“ 

Bet apkabindamas suėmei rankom ir spaudei stipriau vis, 
Pervėrė man šiurpulys širdį krūtinėj giliai. 

„Ne,— sušukai, — mano mielas vaikeli! Be abejo, visa, 
Ką tik parodei dabar, rodyk ir miestui rytoj. 

Ir kaip mane sugraudink juos visus, tegu ašaros rieda, 
Atsidėkodamos tau, net iš sausiausių akių. 

Sukrėstas net sudrebėjau aš pats, tavo draugas, ant rankų 
Imdamas stingstantį jau vargšą berniuką — tave. 

O, kaip didingai visur nedvejodama reiškiesi, gamta! 
Pildosi tavo valia žemėj, danguj amžinai: 

Keičiasi metai, pavasariui vasara ranką ištiesia, 
Rudeniui, derliais dosniam, ranką paduoda žiema. 

Uolos sustingusios niūkso, iš ūkanų pilno tarpeklio 


Amžinas trykšta vanduo, šniokšdamas puola žemyn. 
Pušys neliauja žaliuoti, ir netgi belapis krūmokšnis 

Glaudžia per speigą slaptai pumpurėlius ant šakų. 

Viskas ir gimsta, ir nyksta dėsningai, tik lobį didžiausią — 
Gyvastį tavo, žmogau, valdo aikštinga lemtis. 

Ne visada savo ąžuolui sūnui išeidamas tėvas 
Linktels iš kapo duobės, tars paskutinį sudie. 

Jaunas senam ar užspaudžia akis — galingesnis silpnajam, 
Savo valia ir laiku gęstančiam? Ne visada. 

Ak, vis dažniausiai lemtis atbulai visą tvarką apgręžia: 
Seniui štai tenka vaikus ir anūkus apraudot, 

Stovi jisai, nudraskytas kamienas: sutrupintos šakos 
Byra ant žemės aplink, blaškomos vėtrų smarkių. 

Taigi kai tu, apsimetęs negyvas, gulėjai ant rankų, 
Mielas berneli, manin skverbės mintis nelinksma. 

Bet pamačiau tave žydinčią, jauną, džiaugiausi, brangioji, 
Kad ir sveika, ir gyva man prigludai prie širdies. 

Strykčiok ir siauski linksmai, berniuku apsimetus mergaite! 
Atneši tu augdama džiaugsmą pasauliui ir man. 

Sieki kaip siekusi meno viršūnių, gyvenimo rytą 
Lavinkis ir neapleisk, ką dovanojo gamta. 


Metų ilgiausių linkiu, mano džiaugsme, akims užsimerkiant 
Talentą tavo pačiam grožy norėčiau išvyst.“ 

Taip tu šnekėjai, ir nepamiršau valandos tos jau niekad! 
Žodžių tavųjų laikiaus — į tobulybę žengiau. 

O, kaip rūpėjo sakyt man kalbas, išmintingas ir karštas, — 
Tu patikėdavai jas vaikiškom lūpom tada! 

O, kaip mane tavo žvilgsnis be žodžių bylodamas kurstė, 
Rasdavau jį aš minioj, klausančioj mano kalbų! 

Ten ir dabar tu stovėsi ir lauksi, bet scenon išėjus 
Tau Eufrosinė akių nebepradžiugins daugiau. 

Nebeišgirsi tvirtėjančio savo augintinės balso, 
Leidai patirt jai anksti meilės kančias, taip anksti. 

Didelio talento garsą pakeičia didesnis, veržlesnis, 


Kitos ateis po manęs, kitos tave sužavės. 

Bet nepamiršk Eufrosinės! Jei ta, mano vietoje stojus, 
Sirdį tau linksmins kaip aš triūso margoj painiavoj, 

Jei, tau pamojus ranka, atskubės, tavo šypsena džiaugsis 
Ir atsistos paklusni vieton, kurion tu liepei, 

Jei negailės nei jėgų, nei sveikatos, nei bėgančių metų, 

Jeigu aukosis šventai ji ligi grabo lentos, 

Mielas, tada prisiminęs mane, dar sušuk nors po laiko: 
„O Eufrosine, tai tu vėlei esi prieš mane!“ 

Daug pasakyti norėčiau, bet mirusi — ak! — ji negali 
Delst, nes ją vedasi jau dievas valdingas* tolyn. 

Ką gi, lik sveikas! Tenai aš turiu kuo greičiausiai skubėti. 
Vieno dalyko tavęs išnykdama teprašau: 

Man į šešėlių buveinę neleisk be šlovės iškeliauti! 
Mūza, tik mūza grąžins mirčiai gyvenimą vėl. 

Juk Persefonės nykioj karalystėj? bekūniai linguoja, 
Slenka šešėlių pulkai, jau atskirti nuo vardų. 

O ką poetas pašlovino, kūną atgavęs ateina, 
Skirias iš šmėklų minios, stoja herojų būrinė“. 

Terpsiuos ir aš ten džiaugsmingai, tavosios giesmės išgarbstyta, 
Deivė žvilgsniu palankiu naująją viešnią sutiks. 

Švelniai priims ji mane ir ištars mano vardą, prie sosto 
Moterys kilnios pamos, kviesdamos savo draugėn. 

Snekins Euadnė", lipšniai prisiglaudus prie mylimo vyro, 
Ir Penelopė prabils, ištikimiausia žmona. 

Tos, kur jaunesnės, atsikviestos čia per anksti, prisiartins 
Su manimi apraudot mūsų vienodos dalios. 

Seseriškiausiai tenai tarp vėlių — Antigonei priėjus 
Ir PoliksenaiŠš, kuri nuotaka mirė kadais, 

Kaip lygiateisė sesuo joms abiem į akis pažiūrėsiu: 
Jas gi sukūrė taip pat tragiško meno galia. 

Irgi poeto esu tvarinys, nemirtingos tad giesmės — 
Jos teužbaigia many, ko nesuspėjo būtis.“ 

Taip ji kalbėjo, dar vėrėsi lūpos kažką pasakyti, 
Bet suvirpėjo staiga, žodis nutrūko, nes jau 

Nuo debesynų aukštų, sūkuriuojančių ir purpurinių, 
Dieviško grožio šviesoj nužengė Hermis lėtai“. 

Tarsi kur kviesdamas, skeptrą pakėlė romus, ir prarijo 
Augantys debesys greit juodu abu prieš mane. 

Stojo gilesnė naktis, tai ir krintančio vandenio srautas 
Šniokščia, putoja smarkiau, ūžia prie tako slidaus. 

Ir liūdesys neapsakomas pakerta kojas, prilaiko, 
Kad nesuklupčiau, tiktai apsamanojus uola. 

Skausmas užgauna krūtinėj stygas, ir nakties nelaimingos 
Ašaros rieda, o ten brėkšta aušra virš miškų. 

MYLIMOJO ARTUMAS 


Tave menu, kai saulė jūroj spindi 
Virš vandenų; 

Kai mėnuo spindulį į bangą ima pinti, 
Tave menu. 


Tave regiu, kai toliuos dulka kelias, 
Kai kalnuose 

Keleivis dreba ties siaurais takeliais 
Nakčia tamsia. 


Tave girdžiu, kai šniokščianti pakyla 
Staiga vilnis. 

Kai miškas nešlama, klausyt per tylą 
Einu ten vis. 


Nors tu toli, tačiau lyg man prie veido: 
Esi kartu. 

Sumirgo žvaigždės, saulė nusileido. 
Kad būtum tu! 


JŪROS TYLA 


Jokio judesio aplinkui. 
Viešpatauja tyluma. 

Ir baisoka laivininkui 
Vandeninė lyguma. 

Lyg pro išmirimo tylą 
Tolis matosi baugus. 
Skritulyj didžiam nekyla 
Niekur vėjo nei bangos. 


LEGENDA 


Dar nepripažintas, neįžymus 

Po žemę vaikščiojo viešpats mūs, 
Daug apaštalų paskui skubėjo, 

Bet retas suprato, ką jis kalbėjo, 
O mėgo be galo vakarą rytą 
Gatvėse ilgus pamokslus sakyti, 
Nes po atviru dangumi 

Visada sklandžiau šnekėti imi. 
Aukščiausiojo tiesą skelbti parūpus, 
Bylojo apaštalams šventos jo lūpos, 
Esą kiekvieną turgavietę šičia 
Gera valia reik paverst bažnyčia. 


O sykį mMiestelin keliavo jis, 
Apaštalai sekė, rami širdis, 

Kažkas ant kelio sužibo staiga, 

Tai buvo perlūžus pasaga. 

Apaštalui Petrui jis tarė: „Gal 
Geležgalį tą pakelk!“ 

Bet Petras lyg negirdėtų visai — 
Eidamas mat galvoja jisai, 

Kaip čia pasaulį užvaldžius — išties 
Toks užsiėmimas visiems prie širdies; 
Nieks mintyse tai daryt neužgynė, 
Pavergė Petrą svajonė auksinė. 

Per menkas jam radinys, kur čia ne, 
Kad būtų skeptras ar karūna. 

Dabar dėl tokio nieko lankstykis — 
Dėl sudilusios pasagikės! 

Tad nusigręžia šonan skubiai — 
Neišgirdau atseit, ką liepei. 


Nesileisdamas į kalbas, 

Viešpats pasagą pakelia pats 

Per savo kantrybę kuo nuolankiausiai, 
O jiems miestelį pasiekus galiausiai, 

Žengė viešpats pro kalvės duris 
Ir, pelnęs iš kalvio už pasagą tris 
Grašius, per turgų apaštalus vedė 
Ir ten puikiausių vyšnių pamatė, 
Pirko jų nei mažai, nei daug, 
Tiek, kiek už tritkų galima gaut, 
Vaikščiot įpratęs rankom tuščiom, 
Jas susipylė rankovėn plačion. 


Išėjus už miesto pro vartus, 

Pasitiko juos tolis gūdus, 

Nei medžio, nei trobos pakelėj, 

Visur tik saulės karšti spinduliai, 

Už gurkšnį vandens, kai tokia tvanka, 
Atiduotum, rodos, kažką. 

Priekyje eidamas viešpats ant kelio 
Tartum netyčia meta vyšnelę. 
Šventas Petras prie jos kad puls, 

Lyg būtų ten obuolys sarpus. 

Gaivu jam burnoj nuo uogikės kvapios. 
Viešpats po valandėlės trumpos 

Kitą vyšnelę sviedžia smėlin, 

Vėl šventas Petras prie jos tik linkt. 


Taip viešpats jį ne vieną kartą 
Dėl vyšnių kuprą lankstyti vertė. 
Tai truko ilgokai. Paskui prie visų 
Jam viešpats tarė linksmu balsu: 
„Nepatingėjęs būtum andai, 

Dabar turėtum ramybę šventą. 
Dalykai maži kam nerūpi visai, 
Daug plušaties užsitraukia tasai.“ 


LOBIO IESŠKOTOJAS 


Ant pečių likimą sunkų 

Aš vilkau jau daugel metų. 
Skurdžių žmonės pirštais bado, 
Turčium būt — kur kas geriau. 
Tad, nusprendęs mest tą jungą, 
Išėjau ieškoti lobio. 

„Sielą duosiu tau už grobį!“ — 
Jam krauju pasirašiau. 


Brėžiau ratą — vieną, kitą, 
Užkeikimą sukalbėjau, 
Kaulų į žoles įdėjau 

Ir juos uždegiau. Tada, 
Kai jau buvo padaryta, 

Aš tikėjaus lobį rasti 

Ir ėmiau toj vietoj kasti, — 
Buvo jau naktis juoda. 


Bokštas dvylika atskaitė. 
Tolumoj išvydau šviesą: 

Į mane mirgėjo tiesiai 

Lyg žvaigždė jos spindulys. 
Ją aplinkui ryškiai skleidė 
Žėrinti taurė auksinė, 
Pripilta geriausio vyno, 

O ją nešė paauglys. 


Aš mačiau jo žvilgsnį gražų, 
Ant galvos gėlių vainiką, 

O kai mudu susitikom, 
Žengęs ratan su vynu, 

Jis mane išgert paprašė, 

Iš taurės atsigaivinti. 

Ar galėjau pavadinti 

Jį klastingu šėtonu? 

„Grynus gerk gyvybės syvus, 

Tai suprasi tu moralą, 

Neieškosi bailiai kelio 

Į šią vietą iš namų. 

Veltui čia nekask, kol gyvas. 
Dirbk per dieną, valgyk sočiai, 
Gerbk svečius... — Štai šitie žodžiai 
Tau tevirs užkeikimu.“ 


BURTININKO MOKINYS 


Kartą, kai gudrus raganius 
Teikės iš namų išjoti, 

Aš buvau kaip tik sumanęs 
Jo galia pasinaudoti. 

Moku šeimininko 

Posakius kelis, 

Tad maniau sėkmingai 
Raganaut galįs. 


Ei, šokuoki 

Visą kelią 

Lig upelio 

Ir man veikiai 

Tiek vandens čia prinešioki, 
Kiek jo šiandien pirčiai reikia! 


Eikš tu, šluotraži sudžiūvęs, 
Driskiaus skarmalais vilkėki, 
Bernu ligi šiolei buvęs, 

Man dabar tarnaut pradėki! 
Stokis tuoj ant kojų, 

Tiesiai išsitempk! 

Bėk į žalią gojų 

Ir vandens pasemk! 


Ei, šokuoki 

Visą kelią 

Lig upelio 

Ir man veikiai 

Tiek vandens čia prinešioki, 
Kiek jo šiandien pirčiai reikia! 


Stai jis sprunka į pakalnę 
Ir prie upės greit nunyra, 
Grįžta vėl ir čia, ant kalno, 

Išpila vandens kibirą. 
Antrą sykį Mauna — 
Sklidinas dubuo! 

Veržiasi per briauną 
Šniokšdamas vanduo! 


Ei, sustok tu, 

Ilgakoji! 

Prinešiojai 

Pilną indą!.. 

Gaila, negaliu išmokto 
Posakio to prisiminti! 


Ak kur žodžiai tie, kad vėl jis 
Virstų tuoj į šluotą seną? 

Bet jis bėga lyg pašėlęs 

Ir vis vandenį gabena! 

Išpila, vėl skuba 

Grįžti su indu... 

Ak, jau šimtas upių 

Pliaupia ant grindų! 


Nesileisiu 

Būt apgautas: 

Jis nesiautės 

It patrakęs! 

Ak, žiūrėkit — blizga baisiai 
Stai išsprogusios jo akys! 


O, tu išpera šėtono, 

Nori paskandinti namą? 

Man užtenka tavo monų! 

Štai vanduo jau slenkstį semia. 
Šluotraži prakeiktas, 

Tokio nemačiau, 

Būki toks pat daiktas, 

Koks buvai anksčiau! 

Dar nerimsi, 
Neklausysi? 

Pamatysi — 

Tuoj priversiu! 

Aš kirviu kapoti imsiu, 


Kai už sprando tau nutversiu. 


Bet jis bėga, nebegaišta! 
Pačiumpu aš jį už kojų. 
Stok tu, pragaro pagaikšti! 
Aš kirviu tuoj užsimoju, 
Stukteliu jam tiesiai — 
Perkertu pusiau. 

Tai dabar galėsiu 
Atsikvėpt laisviau! 


Varge mano! 

Dvi jo dalys 

Greit vėl kelias — 

Piktos, grasios, 

Bėga slėnin šauktis tvano! 
O padėkit, taurios dvasios! 


Bet kibirai pasilieja, 
Skęsta salė ir laiptinė. 
Meistre, mano geradėjau, 
Išklausyki baisią žinią! — 
Štai jis!.. Pasiguosiu 

Šia nelaime tau: 

Dvasiom iššauktosiom 
Neatsikratau. 


„Tuoj į kertę! 

Virskit šluotom. 

Reik žinoti 

Meistro galią, 

Nes tik jis kiekvieną kartą 
Jus, dvasias, iššaukti gali.“ 


89 


KORINTO SUŽADĖTINĖ 


Traukia į Korintą iš Atėnų 
Nepažįstamas vaikinas — čia 
Jo vaikystėj su kaimynu vienu 
Džiaugės tėvas santarve gražia: 
Lyg prieš vestuves 

Atžalas savas 

Jie vadino žentu ir marčia. 


O kaip šiandien jį sutiks tie žmonės, 
Meiliai ir svetingai, kaip tada? 

Juk tėvai ir jis — lig šiol pagonys, 
Jų — jau kryžium ženklinta kakta. 
Kai dievai nauji, 

Meilė, net ir ji, 

Raunama lyg dilgėlė pikta. 


O visi namai jau miega tylūs, 
Tėvas, dukros, budi tik mama. 
Svečią ji pasveikina pakilus, 
Kviečia menėn, stalą tiesdama. 
Neša jam vynus, 

Valgymus skanius, 

Linki pailsėt išeidama. 


Bet nei valgio neragaus, nei vyno, 
Pasijus jėgų nebeturįs: 

Jaudulys ir kelias nukankino — 
Su drabužiais tiesiai lovon kris. 
Jau pusiau sapne 

Pamatys — viešnia 

Netikėtai žengia pro duris. 


Tai kukli mergaitė, nusiminus, 
Baltas šydas lempos blausume, 
Puošia kaspinas juodai auksinis 
Kaktą jai, arčiau prieidama 

Zvilgt jam į akis, 
Blyškią ranką kilst 
Išsigandus ir nustebdama. 


„Ak,— sušunka,— ko man nieks nesakė, 
Kad esi čia, svetima nejau 

Šiuos namuos aš? Taip užklydus naktį 
Baisią gėdą užsitraukt bijau. 

Tau saldžių sapnų! 

Greitai išeinu, 

Savo celėn vėl grįžtu tuojau.“ 


„Pasilik! — svetys pašoka veikiai.— 
Žvelk, kiek vyno, valgymų skanių. 
Tad sodink Amūrą, mielas vaike, 
Prie Cereros, Bakcho dovanų! 
Nebijok, laisvai 

Džiūgauk, kaip dievai 

Džiūgauja kad papročiu senu!“ 


„Ak, atstok, vaikine, ak, tylėki! 
Žemėj džiūgaut man jau nevalia. 
Žengtas žingsnis — motina prisiekė 
Mirtinos negalios patale: 

Jei pagis jinai, 

Dangui amžinai 

Priklausysiu aš — jauna, žalia. 


Ir dievų senųjų smagios dienos 
Baigės, turi jie palikt namus. 
Dievas mums nematomas ir vienas, 
Nukryžiuotam tik šlovė pas mus. 
Ne ėriuką, ne, 

Žmogų vien, žinia, 

Jis kaip auką priima, nuožmus.“ 


Perprast jos kiekvieną žodį bandė 
Protas jo smalsus ir įžvalgus: 

Negi štai tamsoj boluoja šiandie 
Veidas sužadėtinės brangus? 
„Mano būk tiktai! 

Mūs tėvai kadai 

Meldė, kad mus laimintų dangus.“ 


„Tavo aš nebūsiu jau, berneli! 
Tau sesuo į žmonas nuskirta. 

Bet mane, kai sielvartausiu celėj, 
Jos glėby atminki visada — 
Kaip ir aš tave, 

Kol slenku štai va 

Kapo linkui meilės sužeista.“ 


„Ne! Juk mus liepsna jausmų šviesiausių 
Tartum Himenėjo deglas ves. 

Tu nepraradai manęs nei džiaugsmo, 
Laukia mano giminės tavęs. 

Lik, mieloji, čia! 

Švęsim paslapčia 

Netikėtas mūsų vestuves.“ 


Nuotaka jam aukso grandinėlę 
Dovanoja, o jisai greičiau 

Nori jai ištikimybės dėlei 
Sidabrinę taurę duot, tačiau: 
„Ak, paslėpk ją tu — 

Santarvės vardu 

Vien plaukų sruogelės teprašau.“ 


Išmušė vidurnaktį, jai gera, 

Jau kelintą sykį iš eilės 
Kraujaspalvį tamsų vyną geria 
Blyškios lūpos gurkšniais dideliais. 
Duonos, nors mažai, 

Kad ir kaip prašai, 

Ji, deja, nenori nė paliest. 

Vien pripildo taurę jaunikaičiui — 
Ko nesiausti jiem abiem išties! 

Jo širdis, vargšelė, meilės geidžia, 
Bet glamonei ranką tik išties — 
Ne, sakys, oi ne! 

Ašarų tvane 

Puola guolin jis iš nevilties. 


„Man sunku žiūrėt, kaip kankiniesi,— 
Ima guost priklaupus jį balsu 
Virpančiu,— bet vos mane paliesi, 
Bus tau neapsakomai baisu, 

Kad esu šalta, 

Kad esu balta 

Lyg pusnis, lyg ledas aš esu.“ 


Bet, paklusę jaunai meilės jėgai, 
Tvirtos rankos apkabina ją: 
„Nors iš kapo būtum, patikėki — 
Perims greitai visą atgaja 
Bučinių karštų! 

Suliepsnosi tu 

Mano didžio jausmo liepsnoje!“ 


Meilės džiaugsmas vis tvirčiau sujungia, 
Ašaros jų — ta pačia srove. 

Godžiai geria ji jo lūpų ugnį, 

Viens kitam teranda jie save. 

Siausmas kraują jai 

Uždega naujai, 

Tik širdis lig šiolei negyva. 


O tuo tarpu žingsniais atsargiausiais 
Triūsinėdama namuos mama 

Stabt prie durų ir nustebus klausos: 
Ką ji ten išgirdo eidama? 
Verksmas, kuždesiai — 

Meilės tai garsai — 
Čia pritils, čia sklis kaip ir pirma. 


Ir prie durų lieka ji stovėti — 
Viskas jai aiškėja pagaliau: 
Bučiniai ir priesaikos girdėti, 

Ir sukyla pyktis... „Ak, tyliau! 
Gieda jau gaidys!“ — 

„Kai ateis naktis, — 

Vėl išgirsta,— tu manęs čia lauk.“ 


Ji duris plačiai atvert išdrįsta — 
Prieš rūstybę užtvarų nėra: 

„Negi šiuos namuos susuko lizdą 
Atėjūno išjoda tikra? 

Tegu skradžiai ją!“ 

Lempos šviesoje 

Žiū — o dieve! — juk tai jos dukra. 


Ir vaikinas išsigandęs puola 
Slėpt, kol pyktis motinos atvės, 
Po šydu, po antklode ją uoliai, 
Bet, nubloškus viską nuo savęs, 
Blykšdama antai, 

Sunkiai ir lėtai 

Keliasi ji kartų žodį sviest: 


„Motin, motin! Niekaip nesumoju, 
Ar pavydi man tokios nakties, 
Kad nuo šilumos varai piktuoju 
Vėl į šaltą kapą nevilties? 

Dar tau negana, 

Kad anksti mane 

Pašarvojai be jokios kaltės? 


Bet po akmeniu sunkiuoju aiškiai 
Saukiant balsą išgirdau: eime! 
Jūs žegnonė nieko man nereiškia, 

Kunigo maumenanti giesmė! 
Vandeniu, druska 
Neužpilt jums, ką 
Meilė kursto, neužbert žeme! 


Šį vaikiną man buvai žadėjus, 
Kai globojo mus dar Venera. 
Kam paleidai savo žodį vėjais — 
Įžado galybė netikra: 

Atsakei dukters 

Ranką — neužtars 

Dievas — tokio dievo juk nėra! 


Aš, pakilus iš kapų, skubėsiu 
Grįžt į gėrio dingusias valdas, 
Vyrą prarastą karštai mylėsiu, 
Mirtinai kamuosiu, o kai tas 
Man glėby uždus, 

Eisiu pas kitus — 

Mano įtūžio aukom jie taps. 


Grandinėlę tau daviau, berneli,— 
Šiuos namuos nunyksi nyktinai. 
Paėmiau tavų plaukų sruogelę, 

O kokios spalvos ji, ar žinai? 
Tad apsidairyk! 

Būsi žilas ryt, 

Vėlei tamsiaplaukis — tik tenai. 


Motin, vykdyk paskutinę valią — 
Laužą krauk ir mus abu laisvus 
Tu įstumk į ugnį — ne į celę, 

Į liepsnų kaitriuosius liežuvius! 
Kibirkštys kai skris, 

Pelenai sukris, 

Mes skubėsim pas senus dievus.“ 


DIEVAS IR BAJADERĖ 


Indų legenda 


Mahadė, pasaulio dievas, 

Šeštą kartą iš dangaus 

Leidžias į laukus ir pievas, 
Geisdamas džiaugsmus žmogaus 

Ir kančias kaip mes patirti, 

Ir sumano žemėj likt: 

Kad galėtų baust ar girti, 

Su žmonėm reik susitikt. 

Į miestą atėjęs, išklausęs mažuosius, 
Apžvelgęs iš tolo slaptai galinguosius, 
Į vakarą ruošias toliau jis išvykt. 


Kelio galo nematyti... 

Bet štai miesto pakrašty 

Žiūri — veidu išdažytu 

Laukia mergina grakšti. 

„Būk sveika!“ Jos akys žėri. 

„Ačiū... Tuoj aš išeinu.“ — 

„Kas esi tu?“ — „Bajaderė. 

Meilės būste gyvenu...“ 

Ir, skambant cimbolams, virpėdama šoka 
Ratu ji ir lenkias ne dievui, o žmogui. 
Ir gauna jis puokštę iš jos dovanų. 


Meilikaudama ji kviečia 

Žengt per slenkstį į namus: 

„Te lūšna kaip rūmai šviečia... 
Svetimšali, būk ramus! 

Tavo kojas numazgosiu, 

Jei išvargęs tu esi, 

Atgaivinsiu ir paguosiu — 

Dings tau rūpesčiai visi...“ 

Ji tariamą skausmą jam švelnina, gydo, 

Ir šypsosi dieviškas svečias išvydęs, 
Kad puolusi siela tokia dar graži. 


Verge būt jis reikalauja, 

Siurkščiai elgiasi su ja, 

Bet jam švelniai ji tarnauja 

Ir liepsnoja aistroje. 

Jeigu žiedus skleidžia medžiai, 

Duos ir vaisių jie vėliau. 

Taip ir čia — garbingą svečią 

Ji pamilsta pagaliau. 

Bet žemės valdovas, ištroškęs pažinti, 
Myluodamas geidžia tvirčiau apkabinti, 
Per džiaugsmą ir kančią mėgina toliau. 


Ir bučiuoja jis merginą, 
Glamonėdamas karštai: 

Meilės burtai ją kankina — 

Dega jos margi skruostai. 

Ir parpuola ji ant kelių, 

Ir pravirksta pirmąkart, 

Svečiui šokti nebegali, 

Žodžio garsiai jam ištart. 

Bet leidžiasi saulė ūksmingame toly, 
Ir šydas tamsybės jau dengia jų guolį, 
Tik stengias naktis juos žvaigždėm apibert. 


O kai rytmetį vėlyvą 

Ji prabunda po nakties, 

Mato svečią nebegyvą 

Prie savos karštos širdies. 

Nori mylimą prikelti, 

Verkia, blaškosi ilgai. 

Veltui... Kūnas ima šalti: 

Tuoj jį degins kunigai. 

Išgirdus jų giesmę, nepaiso ji nieko, 

Tik skverbias pro minią, galvotrūkčiais bėga. 
„Kas tu? Kur veržies? Ar galvos netekai?“ 

Ji parpuolusi pasvyra 

Prie neštuvų, ties kraštu, 
Šaukdamą: „Pas mano vyrą 

Leiskit! Mirsiu aš kartu! 

Argi turi čia sudegti 

Šitoks grožis ugnyje? 

Ak, jis mano buvo naktį — 

Šią vienintelę, deja...“ 

Bet šventosios giesmės oru jau skardena: 
„Mes lydim į kapą ir jauną, ir seną, 
Jų grožis ištirpsta liepsnų duobėje. 


Kunigų klausyti dera, 

Jei dar to neužmiršai: 

Tu esi tik bajaderė, 

Ir ne vyras tau jisai. 

Tik šešėlis seka kūną 

Ten, kur baigiasi šviesa, 

Ir tik žmonai leista būna 

Degt su vyru liepsnose. 

Trimitai, šventąja rauda suskambėkit! 
Į ugnį vaikiną, dievai, palydėkit, 

Jo sielą priglauskit aukštai, dausose!“ 


Ir, vis žeisdamas jai širdį, 

Gieda choras atšiaurus. 

Mergina sutinka mirtį, 

Šokdama į jos nasrus. 

Bet ją ant ugninių rankų 

Dievas iškelia čionai, 

Ir kartu į melsvą dangų 

Skrenda jo glėby jinai, 

Nes džiaugias dievybė, jei kaš atgailoja: 
Vaikus nuodėmingus visad ji globoja, 
Juos neša į dangų liepsningi sparnai. 


GAMTA IR MENAS 


Gamta ir menas — du skirtingi poliai, 
Tačiau tik iš pradžių mums šitaip rodos. 
Jų giminystė — prigimtys vienodos — 
Mane tebevilioja ligi šiolei. 


Tiktai į viską reikia kibti uoliai! 

Jei bus garbingi potroškiai ir godos, 
Jei meną puoselėsim dvasios kloduos, 
Širdy gamta spindės kaip aureolė. 


Visi darbai prasideda nuo skrydžio: 
Tik veltui veržias dvasios nežabotos 
Į tobulybės išsvajotą šalį. 


Glaustumas — puošmena kūrėjo didžio, 
Saiku juk pasižymi tikras protas, 
Mums tik įstatymai duot laisvę gali. 


TVERMĖ IR KAITA 


O kad šitas grožis didis 
Tvertų valandas kelias! 
Bet vakaris vos atskridęs 
Drasko žydinčias gėles. 
Pasidžiaugti nesuspėjus 
Vasaros žaliu mišku, 

Jau rudens pašėlęs vėjas 
Plėšia lapą nuo šakų. 


Nori vaisių nusiskinti — 
Griebk nelaukdamas ilgai! 
Vienas jau prinokęs krinta, 
Kito kalasi daigai. 

Keliasi žolė paliegus, 

Vos tik nušnara lietus. 

Į tą pačią upę niekas 
Neįplaukia du kartus. 


Prieš tave štai mūro siena, 
Rūmų bokštai ir skliautai, 
O žiūrėk, kurią nors dieną 
Jau kitom akim matai. 
Jau nuvyto lūpos švelnios, 
Kur kadaise bučiavai. 
Kur kojytės tos, po kalnus 
Bėginėjančios lengvai? 


Kurgi ta ranka meilinga, 
Glosčius kažkada mažus? 
Jos paveikslas šventas dingo 
Vien palikęs miražus. 

Dings vardai, garbingi, orūs. 
O tu pats, kaip ir kiti, 
Sušvitai lyg meteoras 

Ir išnyksi nebūty. 

Te į vieną susilieja 

Ir pradžia, ir pabaiga. 

Už bet ką greičiau praskrieji 
Tu kaip nerami banga. 
Tiktai mūzos žada drąsiai — 
Dovana tvari, didi: 

Savo formą rasi dvasioj, 
Savo turinį — širdy. 

ŽIURKIŲ GAUDYTOJAS 


Jūs girdit garsų dainininką, 
Vikruolį žiurkių šeimininką! 

Šis miestas, senas, išdidus, 

Tuoj atidaro man vartus. 

Ir kiek tik žiurkių šičia būtų, 

Su žebenkštim drauge jos žūtų, — 
Nuo jų aš miestą išvalau. 

Jos nebegrįžta ir vėliau. 


Jūs girdit linksmą dainininką, 
Kuris visiems vaikams patinka! 
Tuoj daros gatvėse ramu, 

Kai sekti pasakas imu. 

Nors būt berniūkščiai ir išdykę, 
Mergytės ramios, bet iš sykio 
Mane jie apsupa ratu 

Ir eina su manim kartu. 


Jūs girdit šmaikštų dainininką, 
Merginų mylimą, laimingą! 

Jei jis miestely pabuvos, 
Žiūrėk — kai kas neteks galvos. 
Ir nors merginos būtų bailios, 
O moterėlės trapios, meilios, 
Jo balsas užburia visas — 

Ir išgąstingas, ir drąsias. 


(Iš pradžių) 


VESTUVIŲ DAINA 


Mes minime grafą daina ir žodžiu. 
Tuos rūmuos anksčiau jis gyvenęs. 
Dabar čia vaikaičio vestuvės. Svečių 
Daugybė — sausakimšos menės. 
Išjojo į šventąjį karą — toli, 

Šlovės įsigijo pagonių šaly, 

Bet, grįžęs pilin, nusivylė: 

Ją rado išplėštą, nebylią. 


O grafe mielasis! Turbūt neramus 
Dabar tu čia įkeli koją? 

Matai ištuštėjusius savo namus. 

Po kambarius vėjai skrajoja. 

Ką rudenio sutemoj veiktumei tu? 
„Nemaža praleidau tokių aš naktų, 
Kai rytas išauš, nebebus taip graudu. 
Skubėki tad, kol mėnesiena, 

Į lovą antai palei sieną!“ 


Bet, svaigdamas tyliai saldžiam snauduly, 
Pajunta čežėjimą keistą. 

„Tai žiurkė čia krebžda kažkur netoli, 
Ieškodama trupinio maisto!“ 

Tačiau pažiūrėk — tu nykštuką matai. 
Žibintą jis rankoje laiko tvirtai, 

Kaip tikras oratorius — švelniai, rimtai, 
Sudrumsdamas rūmuose tylą, 

Į snaudžiantį grafą prabyla: 


„Lig šiol, kol pily dar nebuvo tavęs, 
Mes leidome laiką maloniai. 

O šįkart sumanėm atšvęst vestuves — 
Tikėjom, jog tu dar kelionėj. 

Jei tavo leidimą gyventojai gaus, 
Tuoj nuotakos garbei trimitai sugaus, 

Per naktį nykštukai triukšmingai puotaus!“ 
Ir grafas atsako per miegą: 
„Jums leidžiu... Negaila man nieko!“ 


Išjoja trys raiteliai. Jųjų žirgai 

Lig šiolei palovyje trypė. 

Jiems įkandin choras dainuoja smagiai — 
Mažyčių žmogelių daugybė. 

Ir dunda vežimai, mantos kupini, 

Nuo blizgesio akys tarytum ugny — 
Atrodo, karaliaus pily gyveni. 

Galop karieta paauksuota 

Atvyksta jaunoji į puotą. 


Ir bėga, tik bėga net šuoliais visi. 

Ir skuba kiekvienas į salę, 

Kur sukasi valso linksmam klegesy, 
Pačiupęs gražiausią mergelę. 

Tai švilpauja, skambina, griežia smuiku, 
Tai ūžauja, šniokščia lyg vėjas laukų, 
Lyg vaikas kvatoja... Tiesiog nejauku... 
Kas darosi? Grafas nežino. 

Vis rodos, drugys jį kankina. 


Jie žengia, tipena žingsniukais mažais 

Ir suolus, ir krėslus palieka. 

Juk nori kiekvienas išgert ir pažaist, 
Todėl prie jaunosios vis bėga 

Ir tikisi vietą arčiau susirast. 

Jiems neša paukštieną, kumpius ir dešras, 
Pripildytas siunčia reinvynio taures. 

O salėje triukšmas didėja, 

Kol viskas dainoj susilieja... 


Jei dainą pratęsim, turėsime tuoj 
Nutraukti šį triukšmą įkyrų, 

Nes tai, ką jis matė nykštukų puotoj, 
Dabar iš tikrųjų patyrė: 

Trimitų, skambiųjų dainų gaudesy 
Vežimai pradunda, jaunoji graži 

Su vyru važiuoja. Jiems lenkias visi. 
Minia, kaip kadaise laiminga, 

Ir šiandien svečius pasitinka. 


VERPĖJA 


Kai ratelį aš sukau 
Kamaraitėj sykį, 
Akimis pasitikau 
Tarpdury jaunikį. 


Gyrė plaukus jis. rankas, 
Gelsvo lino siūlą. 

Argi pyksi, jeigu kas 
Širdį tau pasiūlo? 


Pasakysiu, nuostabus 
Buvo tas jaunikis: 

Siūlas trūko man perpus, 
Rankoj pasilikęs. 


Daug aš priverpiau linų, 
Daug didžiulių sruogų. 
Bet kur stoviu ar einu — 
Girtis nebemoku. 


Kai audėjui jas nešiau, 
Tąsyk sujudėjo 

Po širdim kažkas... Greičiau 
Plakt ji man pradėjo. 


Saulė kaitina. Alpstu — 
Drobes baltint reikia. 
Pasilenkus pavargstu 
Aš prie kūdros veikiai. 


O ką suverpiau plonai 
Kamaraitėj kartą, 

Viskas aišku jau seniai — 
Slėpti nebeverta. 

APSIGAVIMAS 


Lange kaimynės suplazdėjo 
Užuolaida vos vos. 

Tikriausiai stebi šita fėja 
Mane be paliovos. 

Matyt, kad nuo ankstyvo ryto 
Ji dega smalsumu: 

Ar liko dar many pavydo, 

Ar jau širdy ramu. 

Deja, nejaudina gražuolės 
Tokia mintis visai. 

Tai vėjas, iš kažkur pripuolęs, 
Ją plaiksto ištisai. 


ILGESYS 


Ko siela nerimsta? 
Kodėl taip graudu? 
Kodėl aš ramybės 
Namuos nerandu? 

Kur debesys plaukia 
Padangėm lėnai, 

Taip noriu, taip trokštu 
Nuskristi tenai! 


Štai sakalas sklendžia 

Iš lėto ratu. 

Spiriuosi nuo žemės 

Ir traukiu kartu. 

Prieš mus plačios erdvės, 
Aukštieji kalnai. 

O kas apačioj ten? 

Ar tik ne jinai? 


Antai ji ateina! 
Krentu aš žemyn 
Paukščiu giesmininku 
Pušyno glėbin. 
Sustoja ji, klausos 

Ir šypsos viena. 
„Mane jis išvydo! 

Tai man jo daina!“ 


Žarom suliepsnojo 
Dangus ištisai; 
Gražuolei patinka 
Auksiniai gaisai. 

Ji vaikšto po pievą 
Upelio krantu. 
Naktis ją apgobia 
Lyg tamsiu šydu. 

Staiga sušvintu aš 
Šviesia žvaigždute. 
„Kas žėri taip aiškiai 
Beribiam skliaute?“ 
Nustebus žaviesi 
Šviesa balzgana. 
Guliu tau po kojom. 
Tu — laimė mana! 


ERGO BIBAMUS! 


Suėjom čionai pailsėt po darbų, 
Bičiuliai, tad Ergo bibamus! 

Lai skamba taurelės, užtenka kalbų! 
Atminkite: Ergo bibamus! 

Tas žodis visus mus nuteikia žvaliai, 

Jis senas, bet sieloj įaugęs giliai, 

Tik skamba ir aidi visi pašaliai — 
Palaimintas Ergo bibamus! 


Kai šiandien mieliausiąją vėl pamačiau, 
Nusprendžiau sau: Ergo bibamus! 

Jau žengsiu prie jos, bet ji spruko greičiau, 
Ir guostis belieka: Bibamus! 

Kada gi mane ji bučiavo karštai? 

Dažniausiai padauža ta šaipos piktai. 

Sakykite, kas man belieka? Tiktai 
Paguodžiantis Ergo bibamus! 


Likimas kelionėn jau šaukia mane, 

Bičiuliai, tad Ergo bibamus! 

Iš jūsų einu su lengva kuprine, 

Tad dvigubas Ergo bibamus! 
Šykštuolis tespaudžia šlykščius skatikus; 
Linksmam be skatikų pasaulis puikus: 
Pritrūkęs jų rastų visad pas draugus. 

Bičiuliai, tad Ergo bibamus! 


O kas atsisveikinant dera sakyt? 
Manau, vien tik Ergo bibamus! 
Diena ne tokia ši kaip visos, brolyt, 
Todėl pakartokim: Bibamus! 
Lai neša jis džiaugsmą pro mūsų vartus, 
Lai šypsosi skliautas padangės platus, 
Tegu nenutyla per ilgus metus 
Kaip muzika Ergo bibamus! 

JOHANA ZEBUS 


Atminimui gražios ir kilnios Brineno kaimo septyniolikmetės merginos, 
kuri žuvo gelbėdama skęstančius 1809 m. sausio 13 d., pajudėjus Reinui ir 
ledams išgriovus pylimą prie Kleverhamo. 


Išgriūva pylimas, šniokščia banga. 
Srovė putoja, užia lanka. 

„Per upę aš perkelsiu, mama, tave, 
Į krantą brendu negilia srove.“ — 
„O, nelaimingus išgelbėki mus — 
Kaimynę savo ir tris jos vaikus! 
Pavojus mums gresia... Ar tu nematai?“ 
Per srovę ji motiną neša tvirtai. 
„Manęs ant kalnelio palaukit kartu, 
Išgelbėti jūsų aš tuoj sugrįžtu. 
Kalnelis juk sausas, skubėkite ten, 
Tiktai dar ožkelę atveskite man!“ 


Sutirpsta pylimas, šniokščia banga. 
Srovė verpetuoja, ūžia lanka. 

Ji motiną stato ant žemės tvirtos 

Ir veržias išgelbėt vaikų nuo bėdos. 
„Gelmė kunkuliuoja, brangioji, kur tu? 
Įniršusi upė nepaiso krantų! 

Nedrįsk tu į prarają žengti toliau!“ — 
„Išgelbėti juos būtinai privalau!“ 


Pradingsta pylimas, dūksta banga, 
Ir veržiasi upė kaip jūra staiga. 
Gražioji Zuzytė apsemtu keliu 

Be išgąsčio žengia. Slidžiu liepteliu 
Pasiekia kalnelį, bet srautas klaikus 
Įtrauks tuoj kaimynę ir tris vaikus! 


Pradingo pylimas, šėlsta banga. 
Kalnelį supa srautinga vaga. 
Grėsmingas, įniršęs vandens sūkurys 
Praryja kaimynę ir kūdikius tris, 

Srovėj nematyti ožkelės ragų, — 

Visi jau nugrimzdo tarp upės bangų. 
Gražioji Zuzytė, tiesi ir tvirta, 

Dar stovi ir laukia — visų užmiršta. 

Ji žėri viena lyg žvaigždė šviesi, 

Toli pasiliko vaikinai visi. 

Vien upė banguoja kaip jūra plati. 

Ir jokio laivelio nėra arti. 

Dar kartą ji žvelgia į dangų aukštai. 
Bet vilnys klastingos ją glaudžia karštai. 


Ir laukas, ir pylimas skęsta gelmėj. 
Tik vienišas medis dar stūkso ramiai. 
Užliejo plačiuosius laukus vandenai. 
Bet vaizdas Zuzytės gyvens amžinai. 
Jau upė nusenka, vėl žemė atgims, 

Ir kilnią mergaitę visi prisimins. 

Kas jos neminės nei žodžiu, nei daina, 
Tegu pasiglemš užmarštis amžina. 


ISTIKIMASIS EKARTAS 


„O kaip mums sugrįžti greičiau į namus! 
Koks siaubas!.. Štai naktį ateina pas mus — 
Ateina čia piktosios sesės, 

Pasprukti vaikams jos jau niekur neleis 

Ir alų, kur gavom vargais negalais, 

Išgers, ir paliks tik ąsočiai.“ 


Lalėdami bėga vaikai per laukus, 

Bet juos pasitinka senyvas žmogus. 
„Sustokit, vaikučiai, sustokit! 

Jos girioj medžiojo, kol baigės diena, 

Tad leiskit joms gerti, kiek trokš kiekviena, 
Ir sesės tos bus jums malonios.“ 


Ir, vos tai pasako, atūžia staiga 
Grėsmė paslaptinga, niūri ir pikta, 
Jų gėrimą čiulpia ir laka, 

Alus tuoj išsenka — ąsočiai tušti, 

Ir siaučia, ir gaudžia ta šutvė rūsti, 
Ir lekia į kalnus ir klonius. 


Vaikai nerimauja, jie skuba parvykt. 
Dėdulė nenori nuo jų atsilikt: 

„Mažyliai, tik jūs neliūdėkit!“ — 

„Namie mes pylos neišvengsim tikrai...“ — 
„O ne, viskas baigsis šį kartą gerai! 

Tik jūs kaip pelytės tylėkit. 


O tas, kurs įsako ir liepia klausyt, 

Kuris su vaikučiais taip mėgsta lakstyt,— 
Tai Ekartas ištikimasis. 

Apie stebuklingą dėdulę dažnai 

Jums teko girdėti. Dabar jį čionai 

Jūs patys štai galit matyti.“ 

Parbėgę namo, atsidusę giliai, 

Indus prieš tėvus jie pastato kukliai 
Ir laukia barimo ir diržo. 

Bet keista — ragauja: koks geras alus! 
Ąsočiai apeina keliskart stalus, 

Tik gėrimas vis neišsenka. 


Girsnoja, kol rytas jau pradeda aušt. 
Galbūt panorėtų kas nors dar paklaust: 

O kas su ąsočiais nutiko? 

Pelytės tik šypsos — geriau patylėt! 

Bet veikiai prapliumpa jos garsiai plepėt — 
Ir staigiai ąsočiai išsenka. 


O vaike, jei tėvą tu rūstų matai, 
Jei kalba seniūnas ar dėdė rimtai, 
Klausykis, ko jie reikalauja! 

Nors tavo liežuvis be galo smailus, 
Laikyk jį prikandęs: išliksi tylus — 
Tada prisipildys ąsočiai. 


KLAJOJANTIS VARPAS 


Gyveno vaikas toks: visai 
Nerūpi jam, kas dievas. 

Kai tik sekmadienis, jisai — 
Tuojau į margas pievas. 


Jam sako motina: girdi? 
Kas vakaras, kas rytas — 
Juk varpas, jo gaida graudi: 
Eik melstis — ims jis vytis. 


Galvoja vaikas: aukštis koks, 
Tas varpas bokšte kybo. 
Pabėga kaip iš pamokos 

Jis į laukų platybę. 


O varpo, varpo nė balsų. 
Ką čia mama ta sakė... 
Staiga atsisuka — baisu! — 
Tikrai jis paskui seka. 


Siūbuoja — pagriebė kone. 

Ir skuba nuo šių mostų 

Vis vargšas vaikas lyg sapne, 
Kad varpas nepavožtų. 


Su pievų vėju ant plaukų 
Jis link šventoriaus vartų 
Pasuko tekinas lauku: 
Nereikia nė kad bartų. 


Ir kai ateina valanda, 
Jei girdi ir netyčia, 
Jis šventą dieną visada 
Pats bėga į bažnyčią. 


DABARTIS 


Viskas byloja tave! 

Vos pateka saulė — galvoju: 
Seksi ir tu paskui ją. 
Sodan tik spėji užeit — 

Esi už leliją baltesnė, 
Rožių rožė esi. 


Šoky greitam sukies — 
Tai šoka visi žvaigždynai, 
Skrieja aplink tave. 


Naktį! — o būtų naktis! — 
Šviestum skaisčiau nei mėnulio 
Mielas, žavus spindesys. 


Meilė, šviesa tu esi, 
Žvaigždynai, mėnulis ir gėlės 
Lenkiasi, saule, tik tau. 


Saule! Tai duok tu ir man 
Skaidrumą dienų — amžinybę 
Ir gyvenimą duok. 


RADAU 


Klajojau šiaip sau 
Aš po girias, 

Nė nesvajojau 
Tenai ko rast. 


Gėlelė žydi, 

Žiū, pagiry — 

Kaip žvilgsnis tyras, 
Žvaigždė skaidri. 


Ji švelniai tarė, 
Kai skint lenkiaus: 
„Aš greit nuvysiu... 
Ak, nenuskausk!“ 


Tad su šaknelėm 
Iškasęs ją, 
Nešiaus į sodą 
Panamėje. 


Tylioj kertelėj 
Pasodinau — 
Čia tarpsta, žydi 
Ji kaip seniau. 


DŽIAUGSMAS IR KANČIA 


Kartą jūroj žvejukėlis — 

Aš sėdėjau ant akmens, 
Liauną meškerę iškėlęs 
Traukiau dainą virš vandens. 
Leidžiasi klastingas valas. 
Šast žuvis prie jo bemat. 

Dar linksmos dainos ne galas, 
O laimikis jau čia pat. 


Tolumoj ragelis aidi, 

Ten skubu lanka žalia 
Pėdomis ir piemenaitę 
Vieną atrandu šile. 

Gal sukaustė kas liežuvį: 
Žodžiai velias kaip sapne. 
Lyg prityręs Žvejas žuvį 
Smaukšt sugauna ji mane. 


Savo meškerę užmetus 

Ji ir kitą susigaus. 

Man išplaukti jūron metas, 
Kur pašėlę vėjai siaus. 
Įsinarpliojusios bučiuj, 

Žuvys išsiveržt norės... 

Kad nors kartą vėl pakliūčiau 
Ant saldžios jos meškerės! 


PROOEMION 


To, kur save sukūrė ir kartu 

Per amžius viską kuria, — to vardu! 
Tai to vardu, kur meilę ir jėgas 
Mums teikia, darbą deda į rankas; 
Vardu gi to, kurį visi minės, 

Tik niekad neįžvelgs tikros esmės: 


Ką pamatei pasauly, išgirdai, 

Ne jis, o panašu į jį tiktai, 

Bet siela tavo kyla kaip liepsna, 

Jo vaizdo tobulybėn šaukiama; 

Tave jis ves, vilios linksmai tolyn, 
Kur eisi, viskas sužydės aplink; 

Ir kam skaičiuot metus ar minutes — 
Kiekvienas žingsnis begalybę tęs. 


ORFINIAI PROŽODŽIAI 


AAIMON, DEMONAS 


Kaip, tau užgimstant, saulė įsiplieskus 
Spindėjo, žvaigždės kaip dangum keliavo, 
Kol gyvas, taip erdvių slaptingos jėgos 
Kasdien valdys tave galybe savo. 

Juk nuo savęs dar nepabėgo niekas, — 
Tatai mums jau sibilės pranašavo. 

Ir jokios galios per ilgiausią laiką 
Judrių gyvybės formų neįveikia. 


TYXH, ATSITIKTINUMAS 


Sunkiausią kliūtį peržengti tam lengva, 
Kas nuolatos vis mainosi ir juda. 

Savin tave kaskart kiekvienas lenkia 

Ir kreipia tavo poelgius ir būdą. 
Gyvenime patirt juk visko tenka, 

Nors kai atsigrįžti, jo tuščio būta. 

Ir, tyliai apsisukus metų ratui, 
Žibintas lauks, kad jį kas nors uždegtų. 


EPOS, MEILĖ 


Ji — amžiams! Erosas greičiau už vėją 
Atskrieja iš dangaus gelmių senų, 
Krūtinę, kaktą švelniai glamonėja 
Lengvu, šiltu pavasario sparnu, 

Atrodė, tolsta, bet ir vėl artėja: 

Taip neramu kančioj, taip malonu. 

O, kasdienybėj kiek širdžių sunyksta! — 
Tiktai kilniausia veržiasi į tikslą. 


ANATKH, BŪTINYBĖ 


Kaip geidė žvaigždės, taip yra: neklausia 
Įstatymų ir sąlygų galybė, 

Ko nori, nes turi paklust — galiausiai 
Visų valia savivalę sutrypia. 

Išvaroma iš sielos, kas brangiausia, 

Ir užgaidos paklūsta būtinybei. 

Vien sapnas laisvė — metai bėga veržliai 
Ir grandines tik dar kiečiau suveržia. 


EAlIIZ, VILTIS 


Tai ne riba, ne geležinė siena: 

Nors ir už uolą atkakliau stovėtų, 

Bet vartai atrakinti bus vis viena! 

Ji kvies mus pro miglas, audringą lietų 
Į amžinybės saulėtąją dieną, 

Skraidins, vilios ir tolių neregėtų 
Atvers erdves; greita ji kaip svajonė — 
Sumos sparnais — ir prašvilpė eonai! 


KOVAS 


Kaipmat pasnigti gali, 
Dar oras per vėsus, 
Kad kiekviena gėlelė, 
Kad kiekviena gėlelė 
Mus džiugintų visus. 


Aukštai saulelė budi, 

O spindi vos drungna. 
Meluoja net kregždutė, 
Meluoja net kregždutė — 
Parskrido, bet — viena. 


Ar vienišas džiaugiesi 
Pavasario rytais? 

Bet mudu einam dviese, 
Bet mudu einam dviese — 
Tuoj vasara ateis. 


BALANDIS 


Ką man sakote, tyriausios 
Akys? Sakot mano sielai 

Jūs kažką gražaus ir mielo — 
To paties manęs ir klausiat. 


Iškalbus akių vaiskume, 
Meilė tavyje, teisybė — 
Tavyje širdis juk slypi, 
Jau patyrus vienišumą. 


Geistų rasti ji tikriausiai 
Ne bejausmį, kaip kas dieną, — 
Žvilgsnį draugišką bent vieną, 
Kurs mokėtų ją atjausti. 


Kol smelkiuos į šifrą šitą, 
Susigundykit jūs irgi 

Paspėliot, vyzdžiuos kas mirga — 
Kas man žvilgsny įrašyta. 


GEGUŽIS 


Debesys sidabravilniai 
Drungstančioj padangėj plauko, 
Saulės tvaskesio jau pilna, 
Virpa ji migloj virš lauko. 
Ritas bangos, ramios, lėtos, 
Tyliai glaustosi krantan, 
Žalumos lyg išvelėtas 
Atspindys dugne šaltam 
Susiūbuoja šen ir ten. 


Nė vėjelis nepadvelkia. 

O kas judina ten šaką? 

Ši pilnatvė meilės galgi 

Per krūmynus tyliai lekia. 
Akys man iškart nušvito. 

Žiū — ten žvirbliai ar vaikai? 
Pagimdyti šilto ryto 

Jų plasnojantys pulkai 
Poromis lakstys ilgai. 


Užlotos nameliui stogą. 

Kam tas būstas mažiulytis? 
Pastatys viduj patogiai 
Suolą, stalą — kaip dailidės! 
Saulė dings nepastebėta, 

Ir jų kleganti minia 

Štai jau veda numylėtą 

Į tą būstą pas mane... 

Tai diena bent — kaip sapne! 


BIRŽELIS 


Ji už kalno, už ano, 
Ta, kuri širdy manoj. 
Kalne, meilės ilgesy 
Lyg stiklinis man esi. 


Nes antai tolumoje 

Jau matau ateinant ją. 
Šypsos ji — ne amžinai 
Be manęs liūdės jinai! 


Kol kas mudu skiria 

Vėsi dauba, atsirėmus į girią, 
Upeliukas, krūmai, lankos, 

Ir pagiriai, ir malūnai — lyg ženklas, 
Kad netrukus atsivers beribė 

Ir šviesi laukų platybė. 

Taip arčiau vis, arčiau pėstute 

Link mano namo sode! 


Bet kodėl, ką regiu, 
Niekuo nesidžiaugiu? 
Džiugina vien akių 

Ir jos veido šviesa, 
Lengvas žingsnis — visa 
Man kokia patraukli — 
Apsakyt negali! 


Jos čia nėr, aš čionai, 
Aš tenai, kur jinai. 


Ji aukštom kalvom, per vėsią 
Daubą skuba pas mane, 
Tartum paukštė sparną tiesia 
Ir artėja kaip daina. 

Ta jaunatviška pilnatvė, 
Grožio gundantys žiedai — 

Laukiu vienas dieną naktį 
Savo laimės — jos tiktai. 


Kad už meilę kas gražiau 
Ją papuoštų, nemačiau! 
Jai išdygę iš širdies 

Žydi gėlės ir žydės. 


Aš galvoju: kaip gerai! 
Guodžia dvasią jos kerai, 
Ir, jai mylint, aš sakau: 
Nieko žemėj nėr puikiau! 


O gražesnė dar yra, 

Kai tiesi ir atvira, 

Kai man porina ilgai, 
Kas gerai jai, kas blogai. 


Kaip ant delno ji visa. 
Tau su kūnu ir dvasia 
Toks dar vaikas ir drauge 
Teko moteris tokia! 


VIDUR NAKTIES 


Vidur nakties — dar vaiko žingsniais — vangiai 
Link savo tėvo, pastoriaus, namų 
Ėjau aš per kapus, o ten, padangėj, 
Spindėjo tiek žvaigždynų tolimų 
Vidur nakties. 


Jau knygą šio gyvenimo pasklaistęs, 
Skubėjau aš pas mylimą — pas ją, 
Ir maišėsi man žvaigždės ir pašvaistės, 
Ir aš svaigau nuo laimės kelyje 

Vidur nakties. 


Ir pagalios tamsoj, kai pilnas mėnuo 

Taip aiškiai degė ugnimi šviesia, 

Man praeitis ir ateitis iš vieno 

Laisvai, valdingai pynės mintyse 
Vidur nakties. 


PARABAZĖ 


Viską linkusi stebėti 
Stengiasi Žmogaus dvasia 
Tyrinėti ir atspėti 
Gamtą jos kūriniuose. 
Amžina vienovė žydi 
Aibe formų ir vaizdų: 
Mažas panašus į didį, 
Vienas turi daug vardų. 
Vis keičiuosi, nerimauju, 
Mirga įvykių kaita; 
Kuriu, perkuriu iš naujo 
Ir stebiuosi visata. 


EPIRRHEMA 


Gamtą stebintis kas dieną, 
Žvelk į visa kaip į viena: 
Išorės nieks nepraaugo — 
Kas viduj, tas ir iš lauko. 
Taip negaišdamas ir pats gi 
Šventą paslaptį supraski. 


Džiaukis — tai tikra ugnis, 
Rimtas žaismas — džiaukis: 
Niekad — Vienas tvarinys, 
Visada jis — Daug kas. 


ANTEPIRRHEMA 


Kuklus tu žiūrėki, kaip amžina 
Audėja darbuojasi, kaip viena 
Pakoja sujudina siūlų šimtus, 

Kaip gijos susitinka nesunkiai, 

Kaip šimtą siūlų vienas sujungia 
Šaudyklę svaidantis mostas platus! 
Ne šiaip sau, pasidairius aplinkui, — 
Iš amžinybės ji metmenis rinko, 
Kad meistras amžių bėgsmo didaus 
Ramia širdimi juos galėtų ataust. 

KELIAUTOJŲ DAINA 


Per kalnynus ir per kalvas, 
Per laukus, vos švis diena, 
Vis pirmyn, iškėlę galvas, 
Su linksma, skambia daina. 
Kupini gamtos malonės, 
Džiaugsmo ir šviesios jėgos 
Nuoširdžiai mylėsim Žmones, 
Dirbsim jiems be atvangos. 


Jei visi ryšiai nutrūko, 
Gęsta patikli viltis, 

Pro kokias miglas ir ūką 
Gins tolyn mane lemtis? 
Gal turėsiu iškeliauti 
Liūdnas kaip našlė jauna 
Ir kelionėj pasikliauti 
Tuo, ko širdžiai negana. 


Atsiplėšt greičiau nuo žemės 
Ir sparnus plačiau išskleist! 
Kas jėgų iš džiaugsmo semias, 
Tas praeis visais keliais! 
Džiaukimės gražiąja saule — 
Rūpesčiai tada pražus: 

Bus lengviau gyvent pasauly, 
Nes jis didelis, gražus. 


Ką tos valandos mums žada? 
Aukštą polėkį svajos? 

Kas gimtinėj laimę rado, 

Te svetur neieško jos. 

Ištikimas bus laimingas, 

Su mumis gyvens linksmai. 

Kur mes lėbaujam triukšmingai, 
Ten geriausi mūs namai. 

VIENA IR VISA 


Jei tų nubustum begalybėj, 
Mielai aukotumei gyvybę — 
Laimingas būtum amžinai. 
Nejaust kančios, aistrų laukinių 
Ir pareigos sunkių grandinių — 
Kokia palaima, ar Žinai? 


Pasaulio siela, užvaldyki 

Ir vesk į žūtbūtinį žygį 

Su universumo dvasia. 
Didžiausius meistrus veda fėjos 
Prie to, kurs visa ko kūrėjas 
Aplinkui mus ir mumyse. 


Kad nesustingdytų mums kraujo, 
Sukurtą perkuriam iš naujo — 
Tokia nuo amžių mūs veikla. 

Ir ko nebuvo dar — tebūna, 
Įgauna formą, spalvą, kūną — 
Nurimti niekad nevalia. 


Juk nesustoja valandėlė: 
Įgauk pavidalą — jį vėlei 
Pakeis pavidalai kiti. 

Visuos nemirtingumas lieka: 
Nebūtyje subirk į nieką — 
Atgimsi gyvas tu būty. 


SUŽADĖTINIS 


Vidurnaktį miegojau, tik budėjo 
Širdis kaip dieną meilės kupina. 
Bet auštant akyse nepašviesėjo, 

Atrodė — tuščias pažadas diena. 


Juk trūko jos. Jai uolų darbą skyriau — 
Dėl jos per kaitrą nugarą lenkiau, 

O vakare, įkvėpęs oro tyro, 

Koks nuostabus gyvenimas! — sakiau. 


Už rankų susiėmę, saulės laidą 
Lydėjome į tolį mes kartu. 

Kai skyrėmės, be žodžių veidas veidui 
Kalbėjo: saulė grįš vėl iš rytų. 


Svajų žvaigždė neliauja naktį švietus — 
Man rodo pas ją, miegančią, takus. 

O kad ir aš galėčiau ten ilsėtis! 

Bet, šiaip ar taip, gyvenimas — puikus. 

Kas būtų dievas, tvarkantis visatą, 
Vien iš šalies, iš lauko? Ne, jis ratą 
Pasaulio iš vidaus per amžius mina, 
Gamtoj save, ją savyje brandina; 
Tad kūriniuos, kurie jame gyvena, 
Visad galia jo ir dvasia plevena. 


* 


Viduj taipogi slypi visata; 

Tad išpažįsta kiekviena tauta 
Didžiausią gėrį, įpročiu savu 
Garbingai Jį vadindama Dievu. 
Sakydamas: „Jo žemė ir dangus!“ 
Jo bijo ir Jį garbina žmogus. 


Žodžiai — sielos atspindys, 
Ne, šešėlis apgaulingas. 

Po jų kevalu — širdis, 
Praeitis, seniai pradingus. 
Ką turėjom — kur nūnai? 
O ką turim — ne naujiena. 
Kam tos šnekos! Amžinai 
Laimės vaikomės kas dieną. 


ŠIANDIENĄ IR AMŽINAI 


Sunku parodyt dieną kitai dienai, 

Kai viskas susinarplioję iš vieno. 
Kiekvienas jaučiasi esąs teisingas, 

Ir ne save — kitus žaboti bando. 

Tegu patyli lūpos apgaulingos, 

Tegu dvasia laisvai lyg paukštis sklando. 
Istorija dabartimi netampa, 

Tik dega mirksi amžinoji lempa. 

Jei dievas būtų norėjęs 
Kitokį sukurti mane, 

Man talento būt pagailėjęs.— 
Džiaugiuos jo auka dosnia. 


Ji man labai reikalinga. 
Kokia tik jos nauda? 

Kai nebereiks, tada 

Jis ženklą duos slaptingą. 


* 


Nerimsta visata beribė: 

Sruvena viskas amžinai. 
Tarpusavy stipriai sukibę 
Nesuskaičiuojami skliautai. 
Grumstelio ir žvaigždžių šviesiųjų 
Gajumas liejasi srove. 

O šurmulys tas iš tikrųjų — 
Ramybė amžina dieve. 


Į tėvą atgimiau ūgiu, 
Geismu rimtai galvoti, 

Į motiną — būdu smagiu 
Ir polinkiu svajoti. 

Senelis mėgo gražuoles,— 
Tas retkarčiais pabunda, — 
Senelė — puošmenas dailias,— 
Gyva ir ta pagunda. 

Jei elementai tie seni 
Giliai įsišakniję, 

Tai ar surasite many 
Originalią giją? 


* 


Kaip gyvenimą aižyti — 
Išorę atskirti, vidų? 

Turime jį vienalytį, 

Jame visa susilydo. 

Aš rašau, rašau kas dieną, 
Atskleidžiu jausmus ir mintį, 
Bet visad esu tik vienas, 
Nors bandau save dalinti. 

Eilėraščiai — langų stiklai spalvoti! 

Bet žvelk bažnyčion iš turgaus aikštės — 
Tematysi prietemas juodas. 

Ir miesčioniui taip viskas atrodys. 

Jis gal supyks ir lig mirties 

Neišgalės kitaip galvoti. 


Greičiau gi į vidų eime, 

Kad nusilenktume koplyčiai,— 
Kokia šviesa spalvinga šičia 

Ir spindulių auksiniai skrydžiai 
Senųjų skliautų gražume! 

Jums, viešpaties vaikai, tai duota — 
Ir širdį džiuginkit, ir protą! 


Leidžias prieblanda šilkinė, 
Tolinas daiktai visi. 
Suspindėjo vakarinė 

Virš akiračio šviesi. 
Gaubia žemę neaiškumas, 
Kyla rūkas ties giria, 
Sutema, pilka kaip dūmas, 
Atsispindi ežere. 


Rytuose mėnulis jaunas 
Patekės pamažėle, 

Žaidžia gluosnio šakos liaunos 
Su pakrantės bangele. 

Tarp šešėlių mėnesiena 

Virpa balzgana šviesa, 

Ir, užkritus ant blakstienų, 
Skverbiasi širdin vėsa. 


10. J. V. Getė 


TEKANT PILNAČIAI 


Kurgi tavo veidas dingo? 
Ką tik taip arti buvai! 
Debesys juodi užslinko, 
Ir iš karto pražuvai. 


Tu žinai, kaip maudžia sielą. 
Skverbiasi šviesa gaili. 

Tu man primeni vėl mielą, 
Nors dabar jinai toli. 


Tad greičiau plėšk tamsų šydą, 
Švieski skaisčiai kaip viltis. 
Tegu skausmą vėl išgydo 

Ta palaiminta naktis! 

PARIJAI 


PARIJO MALDA 


Brahma, viešpatie galingas, 
Kurs gyvybės sėklą sėji, 

Tu visad esi teisingas, 

O pasaulio geradėjau! 

Jei radžas ir turtinguosius 
Šitoj žemėj tu sukūrei, 

Kas tada globoti turi 
Beždžiones ir varginguosius? 


Mūs kilniais vadint nereikia: 
Mumyse vien blogis tūno, 

Ir todėl visi mus peikia, 
Ydos graužia vargšų kūną. 
Ir už tai valdingi žmonės 
Smerkt ir niekinti mus gali. 
O, parodyk savo valią 

Ir suteiki mums malonės! 


O valdove, leisk išdrįsti 
Man sūnum pasivadinti 
Ir garbingoj giminystėj 

Tavo globą pripažinti! 

Jei tu bajaderę kuklią 

Į deives tada iškėlei, 

Tai dabar, šią valandėlę, 
Padaryk ir mums stebuklą. 


LEGENDA 


Pasisemt vandens ateina 
Štai graži žmona brahmano, 
Gerbiamo ir neklaidingo, 
Teisingiausio iš visų. 

Ji kasdien brangiausią gaivą 
Iš šventosios upės neša — 
Kur kibiras ir ąsotis? 

Jų nereikia jai čionai, 

Nes baltosiom rankom savo 
Greitą vilnį ji suspaudžia 
Tarsi indą krištolinį 

Ir linksma, pilna orumo, 
Nusiteikusi maloniai, 

Neša vyrui į namus. 


Štai ir šįryt priartėja 

Su malda jinai prie Gango, 
Lenkiasi virš jojo plynės — 
Ir staiga suspinduliuoja 

Iš dangaus aukštos mėlynės 
Nusileidžiančio jaunuolio 
Vaizdas mielas ir gražus, 
Dievo proto sumanytas, 

Jo krūtinėj amžinojoj 
Išnešiotas tvarinys. 

Tai matydama, pajunta, 
Kaip jausmų srovė ją neša 
Drumsdama gyvybės gelmę; 
Šitas vaizdas ją sukausto, 

Varo nuo savęs — jis grįžta, 
Ir sutrikusi ji stengias 
Tiesti savo glebią ranką. 
Ak, pasemt jėgų nėra, 

Nes vandens vilnis šventoji 
Tarsi traukiasi ir tolsta, 
Tik prieš ją gelmėj juodojoj 
Verpetuoja sūkurys. 


Rankos svyra, žingsniai pinas. 
Ar namo šis takas veda? 

Ar jai delsti? Ar skubėti? 
Kur ieškoti patarimo, 

Jei pagalbos nebėra? 

Ir pareina ji pas vyrą. 
Nuosprendis — rūstus jo žvilgsnis, 
Čiumpa jis plieninį kardą, 
Kruvinon kalvon ją tempia, 
Kur kaltųjų kraujas liejas. 
Ar ji priešintis galėtų? 

Ar mokėtų pasiteisint 

Ši kaltoji be kaltės? 


Ir krauju jo kardas plūsta. 

Kai jis susimąstęs grįžta, 
Pasitinka jį sūnus. 

„O kieno tas kraujas, tėve?“ — 
„Nusikaltėlės!“ — „Ne toks jis, 
Nes ant kardo nesustingsta, 
Kaip juodi lašai žudiko, 

Šviežias jis lyg iš žaizdos. 

Ei, greičiau ateik, motule! 

Tėvas juk visad teisingas. 

Kas nutiko, pasakyk!“ — 

„O nutilk! Tai josios kraujas.“ — 
„Ar tikrai?“ — „Sūnau, tylėk tu!“ 
„Kraujas motinos manos! 

Kas jai? Kuo ji nusikalto? 

Duok nedelsdamas man kardą. 
Žmoną tu gali užmušti, 

Tik man motinos neliesk! 
Paskui išrinktąjį savo 

Eina jo Žmona į ugnį, 

Paskui motiną su kardu — 
Jos vienintelis sūnus.“ 


„Paklausyk! — jam šaukia tėvas.— 
Dar pats metas, tik skubėki! 

Tu pridėk prie kūno galvą, 
Kardu švelniai ją palieski — 

Vėl bus motina gyva.“ 


Ir sūnus uždusęs žiūri: 
Kryžmais guli štai du kūnai 
Moterų, šalia — jų galvos. 
Siaubas! Kaip jam išsirinkt! 
Ima motinos jis galvą 

Ir skubiai, nepabučiavęs, 
Deda ant arčiausio kūno 
Bekraujuojančios kiaurymės, 
Kardu laimindamas ją. 


Milžinas stuomuo pakyla. 
Bet iš motiniškų lūpų, 
Nepakitusių, meilingų, 
Skamba siaubo ištarmė: 

„O sūnau, tu paskubėjai! 
Tavo motinos lavonas 

Liko ten, šalia galvos 
Nusikaltėlės piktosios, 

Tikro atpildo aukos! 

O ant kūno jos uždėjai 

Tu mane kančioms beribėms. 
Aštrų protą, karštą valią 

Aš turėsiu tarp dievų, 

Nes dangaus jaunuolio vaizdas 

Prieš akis šmėžuoja nuolat, 
Leidžiasi į mano širdį, 
Sukelia piktus geismus. 


Ir visad sugrįš jis vėlei, 

Kils aukštyn ir žemėn leisis, 
Apsiniauks, nušvis kaip saulė, — 
Taip įsakė jam Brahma. 

Liepė sparnui margaspalviui, 
Veidui, sąnariams liekniesiems, 
Dieviškai kilniajam grožiui 
Persekiot mane ir gundyt; 

O dangus pagundą siunčia, 
Kai tokia dievų valia. 

Ir taip lemta man, brahmanei: 
Nors galva dangaus būtybės, 
Parijus valdyt šioj žemėj 

Aš turėsiu amžinai. 


O sūnau, sugrįžk pas tėvą! 
Jį paguosk! Tenesulaiko 
Jūsų dykvietėj laukimas, 
Rūsčios klaidos, atgaila. 
Jūs keliaukit per pasaulius, 
Eikite per amžių tėkmę, 
Vargšams kelyje praneškit, 
Kad Brahma juos išklausys! 


Jam nėra pažemintųjų — 

Kas išvargęs ar paliegęs, 

Kas dvasia visai palūžęs, 
Nusivylęs, be pagalbos — 
Parijas arba brahmanas, 

Kas žvilgsniu į dangų kreipias, 
Tas užuojautos sulaukia: 
Tūkstančiai akių jį mato, 
Tūkstančiai ausų išklauso, 
Nieks nuo jų nepasislėps. 

Pakylu nuo Brahmos sosto: 
Regi jis būtybę rūsčią, 
Šlykščiai jo paties sutvertą, 
Ir todėl manęs jam gaila, 
O iš to jums — tik nauda. 
Aš jį draugiškai įspėju 

Ar grėsmingai priekaištauju, 
Kaip įsako mano protas, 
Kaip karšta širdis paliepia. 
Ką jaučiu aš ir galvoju — 
Tebūnie tai paslaptis.“ 


PARIJO PADĖKA 


Brahma, viešpatie galingas! 
Tu esi pradžia pasaulių 

Ir valdovas išmintingas, 

Nes visiems švieti kaip saulė. 


Nė viena ausis tavoji 

Iš to tūkstančio nebūna 
Mums kurčia, kai aimanuoja 
Pasmerktieji ir klajūnai. 


Į šią moterį pažvelk tu — 
Jai paskyrei deivės dalią. 
Tad meldžiuosi aš ne veltui 
Tam, kurs turi tokią galią. 

AISTROS TRILOGIJA 


VERTERIUI 


Dar sykį tu, šešėli apraudotas, 
Pasaulin grįžti išdrįsai, 

Laukuos, ir vėl pavasarį žieduotuos, 
Manęs sutikti nebijai visai, 
Sakytum, iš tikrųjų būta laiko, 

Kai ta pati gaivino mus rasa, 

O po dienos vargų paguodą teikė 
Saulėlydžio priblėsusi šviesa; 

Man likti, tau išeit lemtis nuskyrė, 
Nedaug tepraradai pirma numiręs. 


Juk nuostabi tikrai Žmogaus dalia: 
Naktis didi, diena tokia miela! 

Bet vos tik rojuje šaknis suleidę 
Pajuntam saulės spindulį ant veido, 
Siekimai prieštaringi tuoj apninka,— 
Ir mumyse jų pilna, ir aplinkui; 

Nėr trokštamos darnos tarp jų visų, 
Lauke apniukę, kai viduj šviesu, 
Užgožia šviesą liūdnos mano akys, 
Pro savo laimę praeinu apakęs. 

Bet, regis, štai jinai! Tokia liauna 
Prieš mus ūmai išnyra mergina. 

Su kūdikio šypsniu jaunuolis žengia 
Lyg pats gegužis per gegužio lanką 
Sujudęs ir nustebęs: kas gi tai? 
Pasaulis visas tavo jau antai! 
Apglėbti tolių veržias jo širdis, 

Jos mūrai nė kalnai nesustabdys; 
Lyg paukščių pulkas virš miškų juodų 
Jis sklendžia apie mylimą ratu, 

Kol iš aukštybių žemėn jį nutraukia, 
Akis ištikima, kuri jo laukia. 


Pradžioj dar per anksti, paskui vėlu 
Apsaugot jį nuo paspęstų tinklų: 

Ir gera susitikt, ir liūdna skirtis, 

Ir vėlei susitikti trokšta širdys, 

Ir metai kaip akimirksnis prabėga, 
O pabaigoj „sudie“ ištart belieka. 


Šypsais, bičiuli, šypsena žavia, 
Šiurpi mirtis išgarsino tave. 

Mes paminėjom tavo liūdną galą, 
Tu palikai mus kęsti savo dalią, 

Ir labirintas vėl aistrų klaidus 
Įtraukė mus į tuos pačius ratus, 
Kur mūsų vėlei tyko pražūtis: 
Išsiskyrimas — visada mirtis. 

Ir kaip gražu, kad mirtį tą poetui 
Kilniom giesmėm pavyksta nugalėti! 
Kai skausmas jį užgrius, kaltės šešėliai, 
Teduos dievai jam išsakyti gėlą. 

ELEGIJA 


Nors tampa nebylys skausmuos žmogus, 
Dievai man davė kančią išsakyti. 


Ko man iš pasimatymo tikėtis? 

Dar žiedas šios dienos neprasiskleidęs. 
Ar man dangus, ar pragaras žadėtas? 
Kaip siela to lemtingo mirksnio baidos! 
Bet dingo abejonės! Štai į dangų 

Jau vedas ji mane, padavus ranką. 


Taip įsileistas tu buvai į rojų, 

Lyg amžiną jau būtum pelnęs laimę: 
Jau norai, siekiai, viltys nekamuoja, 
Visi troškimai pildosi savaime, 
Pilnatvę grožio tavo akys glosto, 

Ir ašaros jau nebevilgo skruostų. 


Kaip tie dienos greiti sparnai plazdėjo, 
Lyg minutes pirmyn, pirmyn vis gintų! 
Vakaris bučinys šventai žadėjo: 

Kas rytą saulė ta pati sušvinta. 

Ir valandos tekėjo maloningos, 

Kaip seserys panašios, o skirtingos. 


Tačiau suardė meilės giminystę 

Tas bučinys, saldus ir paskutinis; 
Paliesti slenksčio koja nebedrįsta, 
Lyg saugotų jį angelas ugninis. 

Į uždarus vartus dar žvalgos akys, 
Bet prieky jau apniukęs tavo takas. 


Vėl uždara širdis, lyg nė nebūtų 

Ji niekad atsivėrusi, lyg brangią 
Didžios palaimos valandą trumputę 
Žvaigždžių nebūtų stelbusi padangėj, 
Ir neviltis, gėla jai nė trupučio 
Ištrūkt neleidžia iš skaudaus slogučio. 

Ar jau nėra pasaulio? Ar kalnynų 
Šventi šešėliai jau nevainikuoja? 

Ar jau laukai mums javo nebrandina? 
Ar nežaliuoja paupiai ir gojai? 

Ar jau dangaus nežemiška galybė 

Ne amžina, didinga ir beribė? 


Štai lengvas ir žavus, švelnus ir tyras 
Pavidalas, toks panašus į ją, 

Iš debesų niaurių pulkų išniręs, 

Lyg serafimas sklando erdvėje; 

Tu ją, mieliausią iš mieliausių, tokią 
Regėjai sūkury džiaugsmingo šokio. 


Tačiau tik mirksnį, trumpą valandėlę 
Tas atvaizdas padangėmis plevena. 
Sugrįžk į širdį! Ten ją rasi vėlei, 
Ten ji visais pavidalais gyvena, 

Ir jie visi į vieną susilieja, 

Kuris kasdien skaidrėja ir šviesėja. 


Kaip lūkuriavo ji manęs prie vartų 
Ir leido laimę būsimą pajusti, 

Kaip, atsisveikinusi jau, dar kartą 
Skubėjo lūpom prie manęs priglusti: 
Toks jos paveikslas lieka nepakitęs 
Sirdy ištikimoj — ugnim rašytas. 


Sirdis ta — lyg tvirtovė daugiabokštė, 
Jai saugoma ir sauganti ją vieną, 

Tik jai tarnauti, ją apglėbti trokšta, 

Dėl jos tik džiaugias, kad lig šiol gyvena. 
Ir plaka ta širdis didžiai dėkinga: 

Džiugi nelaisvė daro ją laimingą. 


Kai meilės troškulį ir ilgesį didžiausią 
Jos meilė numalšino ir išdildė, 
Visa esybė siekių tuoj gražiausių, 

Sumanymų ir ryžto prisipildė! 
Jei meilė mylintį įkvėpti gali, 
Tai aš tikrai patyriau tą jos galią! 


Ji įkvėpė mane! Kaip gniuždė dvasios 
Ir kūno pajėgas sunkus slogutis, 

Kaip žvilgsnis šiurpo nieko nesurasiąs, 
Širdy tik nykią tuštumą pajutęs; 

Bet slenkstis mielas viltimi sušvito: 
Ten laukė ji manęs išaušus rytui. 


Ramybei dievo — veikalų daugybė 
Vertesnę ją už protą mums vaizduoja — 
Prilygsta meilės nuostabi ramybė, 

Kai žvelgia į akis tau mylimoji. 

Ir nieks negali širdžiai sukliudyti 

Tada jau lig mirties jai priklausyti. 


Skaistus troškimas dega mūs krūtinėj 
Galybei kilniai, skaisčiai atsiduoti 

Ir vardą jos, kurio juk nieks nežino, 
Atspėti, ir už viską jai dėkoti; 

Tai šventas jausmas! Man jį buvo skirta, 
Išvydus savo mylimą, patirti. 


Nuo žvilgsnio jos, kur saule man žėrėjo, 
Nuo kvapo jos — švelnaus vėjelio gūsio — 
Savimeilės ledai ūmai išėjo, 

Lyg po žiemos krūtinė atsiduso, 
Savinaudos, savivalės šešėliai, 

Jai pasirodžius, tuoj palieka sielą. 


Ir, rodos, lyg sakytų ji: po vieną 
Mums valandos ateina dovanotos; 

Kas vakar buvo — užmiršta šiandieną, 
Kas bus rytoj — neduota mums žinoti. 
Nors sutemos mane taip pat baugina, 
Žara auksinė širdį dar gaivina. 

Todėl kaip aš, džiaugsmingai, be delsimo, 
Būties kiekvieną mirksnį pasitiki, 
Kasdienį darbą, meilę ir žaidimą 
Smagiai ir vikriai stverk kiekvieną sykį, 
O kur esi, būk visas tarsi vaikas, — 

Ir būsi visą sielvartą įveikęs. 


Bepiga tau, mąsčiau, dievų malonė 
Tave šią giedrą valandą globoja, 

Ir tas, kas atsistoja tau prie šono, 
Likimo pasijunta išrinktuoju; 

O man baisu, kad skirtis nereikėtų, — 
Ką išmintis čia gali man padėti? 


Bet štai mes išsiskyrėm! Šią minutę 
Ko griebtis man, jei niekas nebemiela? 
Ir grožio dar, ir gėrio, regis, būtų. 
Bet jie tik slegia iškamuotą sielą, 

Ir ilgesys jai atilsio neduoda, 

Ir ašaros — vienintelė paguoda. 


Tad plūskit, plūskit! Liekitės upeliais; 
Ne, nepavyks širdies jums užgesinti! 
Gyvybės ir mirties ten grumias galios, 
Krūtinę mano baigia susprogdinti. 
Žolynai maldo kūną maloningi, 

Bet dvasiai ryžto, dvasiai valios stinga: 


Kaip man dabar be mylimos gyventi? 

Vis prieš akis paveikslai brangūs kyla, 

Ir nepaliauja jie mirgėt, pleventi, 

Čia spindulingi, čia visai išdilę; 

Lyg po bangos banga jie plaukia, plaukia, 
O siela vis ramybės nesulaukia. 


157 


Palikite mane, bendrakeleiviai, 

Čia, prie uolos, nykiam tuščiam kemsyne! 
Žvaliau pirmyn! Jums dvelkia žemė gaiviai. 
Pasaulis šaukia jus, dangus vadina. 
Stebėkit, tirkit gamtą visagalę, 

Jos paslaptis lasiokit po kruopelę. 


Dievai mane taip skaudžiai išmėgino, 
Nors numylėtiniu aš jų save laikiau! 
Jie davė kraičio man Pandoros skrynią, 
Joj lobių daug, pavojų — dar daugiau. 
Dosnumą lūpų šit gavau patirti, 

Dabar jų lėmimu — žengiu į mirtį. 


SUSITAIKYMAS 


Aistra mums kančią atneša! Kas gali 
Tave paguost, širdie, tiek daug netekus? 
Kur valandos, praskriejusios pro šalį? 
Prasilenkė su laime tavo takas! 

Niūri dvasia, nekyla niekam rankos, 
Žavus pasaulis tuščias ir nublankęs. 


Bet muzikos lengvi sparnai suošia, 
Garsų vainiką pina begalinį, 
Pripildo švento amžinojo grožio 
Ištroškusią, išalkusią krūtinę. 
Sudrėkusi akis pajunta ūmiai 

Ir muzikos, ir ašarų šventumą. 


Ir vėl širdis atsikvepia ir džiaugias, 
Kad dar gyva, kad plakti nepaliauja, 
Tokios gausybės dovanų sulaukus, 
Dėkodama save ji atnašauja; 

Kad nepraeitų, meldžia ji su baime, 
Garsų ir meilės dviguba palaima. 

Įžengus į dūlėsių viešpatiją, 
Kur išdėliotos kaukolės tvarkingai, 
Man atminty seni laikai atgijo. 


Kadais tie kaulai grūmės įnirtingai, 
Baisiausiai neapkęsdami kits kito, 
Dabar šalia jie ilsisi taikingai. 


Ir šiandien kas paklausti sumanytų, 
Ką jie nešiojo, kam seniau priklausė? 
Kiek čia tų kojų, rankų išblaškytų! 


Bet kai išvargę atgulėt galiausiai, 
Jums net kapė ramybės pagailėjo: 
Iškėlė jus ir vėl į dieną blausią. 


Kam bemieli tie kiautai sudūlėję, 
Kur kilnų grūdą slėpė senos dienos? 
Bet man, adeptui, Raštas paaiškėjo — 


Jo šventą prasmę randa ne kiekvienas, — 
Kai pamačiau, ko akys taip ieškojo: 
Brangiausią turtą slepia tos senienos, 


Kad čia, kur šaltos sienos apmūsoję, 
Laisvai pajusčiau gaivųjį dvelkimą, 
Lyg trykštų iš mirties versmė gyvoji. 


Žavi ta forma jau be jokio grimo! 
Joj žymės dieviškos minties atvertos! 
Išvydau tolumoj bangų žaidimą, 


Būtybes aukštesnes, purslais nužertas, 
Juk tu orakulas, slaptingas inde! 
Tave laikyti rankoj aš nevertas. 

Tave, brangiausią turtą, pavadinti 
Iš tų pelėsių atėjau dabar čia 
Tenai, kur laisvė ir kur saulė spindi. 


Tasai pamiršta savo dalią karčią, 
Kam dieviška gamta byloja štai ką: 
Kaip ji materiją dvasia paverčia, 
Kaip dvasios kūrinį tvirtai ji laiko. 


NERIMAS 


Skrisk, fantazija, plasnoki 

Per kalnynus, per marias, 

Iš viršaus sparnu pamoki 

Ar plačiai išskleisk bures. 

Vis naujai patirti — menas! 
Siela nerimo pilna. 

Kančios — mūs jaunystės penas, 
Ašaros — tauri daina. 


DORNBURGAS 


1828 m. rugsėjis 


Kai slėnys, kalnai ir sodai 
Nusibloškia miglą niaurią 
Ir kai ilgesingai godai 
Skleidžia žiedas vėsią taurę, 


Kai su brėkšma ginčą kelia 
Debesų grėsmingų skraistės 
Ir kai saulei skina kelią 
Ryto vėjas, jas išsklaistęs, 


Horizonte ims žėrėti 
Saulės atšvaitai auksiniai, 
Jei dėkosi sužavėtas 
Tyrai, dieviškai krūtinei. 

IŠ 
„VAKARŲ RYTŲ DIVANO“ 


DAINIAUS KNYGA 


Mėgavaus lemtim gera 
Metų dešimtį ir kitą': 
Buvo nuostabi era, ž 
Tarsi valdant Barmekidam 


PABĖGIMAS 


Vakaruos, Pietuos ir Šiaurėj 
Žemė dreba, sostus griauja; 
Aš tyruos Rytuos panorau 
Paragaut išminčių oro, 

Kur šaltinis Chizro grynas? 
Vėl jaunystę sugrąžina. 


Ten tyroj ramybėj dvasios 
Kelią praeitin surasiu, 

Į pačius giliausius klodus; 
Ten, kur žmonės dievo žodį 
Žemės kalbomis girdėjo 

Ir galvos sukt neturėjo; 


Kur tėvų gerbt nesiliovė, 
Svetimais nepasikliovė; 
Kur siauri keliai dorybės, 
O tikėjimas — beribis. 
Žodį jie ten gaudė godžiai, 
Nes tai buvo dievo žodis. 

Su piemenimis klajosiu, 
Ant kupranugarių josiu, 
Muskusu, kava prekiausiu 
Ir oazėj atsigausiu. 

Savas bus kiekvienas takas 
Dykuma, per smėlį lakų. 


Per uolas, Hafizai“, einant, 
Lengvins kelią tavo dainos; 
Kai vedlys, ant mulo raitas, 
Trauks susižavėjęs gaidą, 
Kad plėšikai baimę justų, 
Žvaigždės danguje nubustų. 


Smuklėje vynu gaivinsiuos 
Ir Hafizą prisiminsiu; 
Šydą kilsteli mieloji, — 
Ambra garbanos vilioja. 

O poeto meilės skundas 
Net ir hurijas sugundo. 


Jeigu jums pavydas kyla 
Arba apmaudas prabyla, 

Tai žinokit, kad poetų 
Žodžiai niekad nesimėto; 

Jie prie rojaus vartų sklando, 
Amžinybės siekti bando. 


LAIMĖS UŽSTATAI 


Karneolio talismanas“ 
Tikinčiųjų laimę gano; 

Nors akmuo ne iš brangiausių, 
Jį bučiuok kuo nuolankiausiai! 
Visą blogį jis nubaido, 
Debesis niūrius išsklaido, 

Kai jame įrėžtos raidės 

Liudija Alacho galią, 
Meilei ir kūrybai kelia. 
Talismanais ypatingai 
Moterys žavėtis linkę. 


Jeigu amuletą rašo, 
Popieriuj ženklai panašūs; 
Bet erdviau čionai vis viena 
Negu brangakmenio sienoj, 
Ir pamaldžios sielos linksta 
Ilgesnes eiles parinkti. 
Vyrai popiergaliais uoliai 
Apsikarsto kaip vienuoliai. 


Bet vieniši paminklų užrašai 

Tau patys turi viską pasakyti, 

Kad stengtumeis juos atminty laikyti, 
Džiugiai kartot: „Aš tai sakau! Ašai!“ 


Abraksu“ nepiktnaudžiausiu! 
Reikia čia karikatūroj, 

Kur niūrus beprotis kūrė, 
Jei kalbėsiu jums absurdus, 
Raskit ten abrakso burtus. 


Nelengva žiedo antspaude paslėpti 
Didžiausią prasmę ankštumoj erdvės; 
Bet jei gyvybę jam pavyks įkvėpti, 
Įrėžto žodžio nieks nepastebės. 


LAISVAMANYBĖ 


Vien savam balne sėdėt man gera! 

Jums gyventi palapinėj dera! 

Joju linksmas ten, kur toliai kviečia, 

Virš kepurės — vien tik žvaigždės šviesios. 

Jis įžiebė tau žvaigždynus skliautuos, 
Kad vestų per jūras, žemes. 

Ir džiugintų akį dangus nuolatos 

Kai žvilgsnį Žmogus į jį mes. 


TALISMANAI 


Dievo rankoje Rytai! 
Dievo rankoj Vakarai! 

Ir Pietų, ir Šiaurės šalys 
Atsidavę dievo valiai. 


* 


Jį Teisinguoju vadinki,— 
Kiekvienam jis gero linki. 
Šimtą jam vardų sumanėm'; 
Šitas — garbingiausias! Amen. 


* 


Kai susipina man mintys, 
Tu temoki jas atpinti. 
Kuriant ar ką kita veikiant, 
Rodyk vis, kur sukti reikia. 


* 


Žemiški apmąstymai neretą 
Į aukštesnį pažinimą veda. 
Ir dvasia, į dulkes nepavirtus, 
Veržias nesulaikomai į viršų. 

Alsavimas teikia dvigubą gėrį — 
Įkvepiant orą ir iškvepiant vėlei; 

Čia tau sunku, čia vėl sugrįžta gyvybė; 
Toks dvilypumas gyvenime slypi. 

Tu dievui dėkok, bėda kai prislėgs, 
Dėkok ir tada, kai sunkumas atlėgs. 


KETURIOS MALONĖS 


Kad leistųs linksmas ir ramus 
Arabas į kelionę, 

Alachas suteikė dosnus 

Jam keturias malones. 


Turbaną, puošiantį labiau 
Nei karūna karaliaus, 

Ir palapinę, kur tuojau 
Pasistatyti gali. 


Ir kardą, kurs patikimiau 

Nei aukštos sienos gina; 

Ir dainą, skambančią linksmiau, 
Kai žavis ja merginos. 


Dainuoju jai apie gėles, 
Kur šaly žvilgsnį traukia, 
Ji pakelia akis meilias, 
Lyg būtų šito laukus. 


Ir jums gėles, skanius vaisius 
Grakščiai patiekt gebėsiu; 

Jei mėgstat moralus tiesius, 
Iš naujo tuoj pradėsiu. 

PRISIPAŽINIMAS 


Ką sunku mums paslėpti? Ugnį! 
Dieną — dūmai regėt iš toli, 
Naktį — liepsnos paslaptinga bedugnė. 
Dar sunkiau tu paslėpti gali 
Meilę; nors ją ir saugom giliai, 
Veržias vis tiek iš akių spinduliai. 
Bet sunkiausia paslėpti eiles; 
Niekas durų joms neužsklęs. 

Jei poetas eilėraštį seną 

Vėlei perskaito — juo tegyvena. 

O naujas pažadina viltį, 

Kad turėtų visi jį pamilti. 
Skaityti kiekvienam tuoj ima, 

Ar džiaugsmą teikia, ar kankina. 


ELEMENTAI 


Kiek turėtų elementų 

Teikti dainai tikrai peno, 

Kad patiktų ji mėgėjams, 
Meistrus džiugintų jos menas? 


Meilė pirmučiausia eina, 
Kai poetas kuria dainą: 
Tegu visą ją pripildo,— 
Dar labiau ji džiugins širdį. 


Turi taurės joj skambėti, 
Žaižaruot rubinas vyno: 
Mylintiems, kaip ir gėrovams, 
Vainikus gražiausius pinam. 


Reikia, jog žvangėtų ginklai 
Ir trimitai pasigirstų; 
Lemčiai esant maloningai, 
Didvyris dievu pavirsta. 

Bet labiausiai reikalinga, 
Jog poetas neapkęstų 

To, kas žema ir niekinga, 
Blogio, kurs pasauly klesti. 


Jei elementus Minėtus 

Dainius sumaišyti moka, 

Jis nelyginant Hafizas 

Amžiais guos ir džiugins Žmogų. 


SUKURTI IR ATGAIVINTI 


Adomas buvo kažkada 

Iš molio nulipdytas; 
Tikriausiai motinos klaida, 
Kad gimė netašytas. 


Kai Elohimai* dvasią pūst 
Jam užbaigė pro nosį, 
Jisai pradėjo kiek atkust 
Ir ėmė čiaudėt, kosėt. 


Bet vis dar liko negudrus 
Tas molio luitas kietas, 
Kol rado Nojus apsukrus, 
Kad kaušo jam reikėtų. 


Atgijo tučtuojau jisai, 
Vos gerklę sudrėkinęs; 
Tarytum užraugta tešla 
Sujudo jis nuo vyno. 


Hafizai, lai tava daina 

Ir pavyzdys ves tiesiai, 
Kol skambanti taurė pilna, 
Į dievo rūmą šviesų. 


GAMTOS STEBUKLAS? 


Kai Febas porą štai — 
Liūtį suranda, 
Skliautą vaivorykštė 
Nudažo blandų. 


Rūke regiu 

Visai tą patį lanką; 
Nors baltas čia jisai, 
Bet juosia dangų. 


Kol tau liepsna širdy 
Dar neišblėso, 

Nors jau plaukai balti, 
Vis tiek mylėsi. 


MEILUSIS 


Koks ten margumynas dangų 
Jungia man su ta kalva? 
Ryto ūkanoj apspangęs 

Aš regiu vien tik spalvas. 


Gal viziris ten pastatė 
Mylimoms palapines? 

Gal ten kilimai, gal ką tik 
Ėmė švęsti vestuves? 


Raudona, balta sumišo, — 

Nemačiau gražesnio rašto. 
Kaip atėjo čia Širazas!“, 

Į šį blausų Šiaurės kraštą? 


Tai aguonų margumynas, 
Juostos, nusidriekę pievoj, 
Glaudžias kaip geri kaimynai, 
Šaiposi iš karo dievo.!! 

O, kad tai, kas baimę kelia, 
Vis gražias gėles augintų, 
Kad nušviestų mano kelią, 
Ūkanas nuo saulės gintų! 


NESANTAIKA 


Fleita girdėt kairėj — 
Tai Kupidonas, 
Trimitas — dešinėj — 
Čia Marso tonas. 

Kol aš dainos derme 
Žaviuosi tyliai, 
Pačiam jos gražume 
Triukšmas pakyla. 
Kai fleitą išgirstu 
Griaudžiant pabūklams, 
Aš įnirštu, siuntu, — 
Ar tai stebuklas? 
Stiprėja jos garsai, 
Trombonas siaučia, 
Aš įdūkstu visai,— 
Kas nuostabaus čia? 


DABARTYJE PRAĖJĘS 


Rožės ir lelijos Žvilga, 

Ryto saulėj supas tyliai, 

O toliau, už sodo ilgo, 

Prieš akis uola iškyla. 

Ir mišku apaugęs tankiu, 

Ir pilim apvainikuotas, 
Kreipias šen viršūnės lankas, 
Kolei slėniui pasiduoda. 

Čia kaip andai kvepia vėlei. 
Kai dar meilė mus kankino, 
Mano kanklių stygos žėri, 
Spindulius pranokt mėgina. 
Kur daina iš krūmų sklido, 
Pilnatve garsų kerėjo, 

Ir į širdį tiesiai krito, 

Ko ilgėjais, ko norėjai. 


Atželia giria, atolas, 

Taip ir jūs atgaukit jėgą; 
Kuo gėrėjotės lig šiolei, 

Ir kiti lai pasimėgaus. 

Nieks tada jums neprikaišios, 
Kad vien sau smagumą laikėt, 
Bet visokiom žemės vaišėm 
Mėgautis mokėti reikia. 


Šitaip dainai pasislinkus, 
Pas Hafizą grįžti turim, 
Nes užbaigti dieną tinka 
Smaguriaujant su smaguriais. 


DAINA IR KŪRINYS 


Kai iš molio sumaniai 

. . . 12 
Formą lipdė graikas ““, 
Savo rankų tvariniais 
Džiaugės tarsi vaikas. 


Mes tačiau laimingesni, 
Kai Eufratą tiriam 

Ir takiajam vandeny, 
Kur tik norim, iriam. 

Gesk, ugnie širdies kaitri, 
Ir daina ims lietis; 

Jeigu kurs ranka švari, 
Lips vanduo palietus!?. 


IŠŠSUKIS 


Kodėl pasveiksta Žmogus, 
Savo ligą įveikęs? 
Klausaisi triukšmo smagus, 
Kurs sąskambiu baigias. 


Kliūčių bijoti gana! 

Šalin, troškimai niūrūs! 
Kad gimtų ir baigtųs daina, 
Gyvent poetas turi. 


Gyvenimo gausmas tegu 
Per sielą nuaidi! 

Jei poetui širdy baugu, 
Jis pats savęs baidos. 


TVIRTAI IR GERAI 


Šėlas būti poetu! 

Bet manęs neteiskit. 
Pasikliaut krauju šiltu, 
Kaip ir aš, sau leiskit. 


Jeigu kančią man pajust 
Tektų vis opiau, 

Būčiau aš kuklus kaip jūs 
Ar net dar labiau. 

Nes kuklumas tam padės, 
Kas merginos geidžia. 

Jai švelnumas prie širdies. 
O šiurkštumas — žeidžia. 


Kad kuklumas puošia mus, 
Ir išminčius skelbė, 

O jo žvilgsnis įdėmus 
Amžinybėn skverbės. 


Sėlas būti poetu! 
Kurk eiles namie. 

Jei turi draugų vertų, 
Teateis ir jie! 


Tu, šventeiva nuolankus, 
Liaukis pult mane! 
Tapsiu aš tiktai vangus, 
O kuklesnis — ne! 


Man įgriso mirtinai 
Tavo tauškalai, 

Iš kantrybės jau seniai 
Tu mane varai. 


Lai poetas mals ramus, 
Kol sustot reikės: 

Kas gerai supranta mus, 
Ir atleist mokės. 


VISKAS GYVA 


Dulkės — vienas elementų, 
Kurį tau įveikti einas, 

Kai mieliausiajai, Hafizai, 
Tu dainuoji meilės dainą. 

Nes už kilimus brangesnė 
Dulkė, ant jos slenksčio kritus, 
Nors anuos kaktom daužytų 
Prieš Machmudą!* favoritai. 


Kai, papūtus vėjui, dulkės 
Nuo jos durų greit praskrieja, 
Jos už muskusą kvapesnės, 
Už brangiausiąjį aliejų. 


Dulkės, jų seniai man trūko 
Nuolat ūkanotoj Šiaurėj, 

O surasiu, kiek tik noriu, 
Po Pietų karštąja saule. 


Bet seniai virš mielo slenksčio 
Nebegirgžda durų vyriai. 
O, padėk, lietau, o vėjau, 
Nešk man drėgną kvapą girių! 


Kai visi perkūnai griaudžia 
Ir visi skliautai nušvinta, 
Dulkės, vėjo sūkuriuotos, 
Žemėn gerias sudrėkintos. 


Ir tuojau gyvybė stiebias, 
Slaptas, šventas vyksmas plinta, 
O žalumo drėgno kvapas 

Šio pasaulio sferoj sklinda. 


PALAIMINGAS ILGĖJIMASIS 


Šias eiles išminčiams skirsiu, 
Nes kiti pajuoks išgirdę, 
Kaip jose gyvybę girsiu, 
Trokštančią liepsnoj numirti. 

Meilės naktį, aistroms tylant, 
Kur kadais tave pagimdė, 
Keistas jausmas tau sukyla, 
Kada žvakė tyliai spindi. 


Kai tamsa nustoja gaubus, 
Sklaidosi šešėlių žaismas, 

O krūtinėje vis kaupias 
Aukštesnių jungtuvių geismas. 


Tu gali toliausią kelią, 
Lyg kas gintų, nuplasnot, 
Trokštantis šviesos drugeli, 
Kolei sudegi liepsnoj. 


Kol tavęs neužvaldys 
„Mirk ir tapki!“ šūkis, 
Būsi tik niūrus svetys, 
Žemėje užtrukęs. 


k 


Kiek saldumo ir jėgų 
Cukranendrė davė! 

Iš po plunksnos!? man tegu 
Liejas eilės žavios! 


HAFIZO KNYGA 


Dvasią nuotaka vadink, 
Zodį — jaunikiu, 

O piršliu Hafizą imk, 
Švęsk su juo sykiu. 


PRAVARDĖ 


Poetas 


Mohamedai Šamsadinai!*, 
Pasakyk, kodėl gi žmonės 
Hafizu tave vadina? 


Hafizas 
Atsakau tau be dvejonės. 
Atmintis laiminga mano 
Priesakus šventus Korano 
Saugo nuo jaunų dienų; 
Pagal juos aš gyvenu. 
Kasdienybės blogio nuodas 
Kenkt negali man ir tiems, 
Kas iš pranašo aruodo 
Žodžių semias išminties. 
Man todėl toks vardas duotas. 

Čia, Hafizai, kaip atrodo, 
Man kitaip manyt svarbu: 


Poetas 
Jei abu galvos vienodai, 
Bus panašūs jie abu. 
Aš todėl esu tau lygus, 
Nes paveikslas man įstrigęs 
Iš šventųjų mūsų knygų, — 
Tarsi atvaizdas, palikęs 
Viešpaties liestoj skaroj'' — 
Jis krūtinėje tylioj, 
Neigti ar atmest mėginant, 
Vis tikėjimą gaivina. 


SKUNDAS 


Tai jūs žinot, ko velniai ten tyko, 

Dykumoj, kur stūkso uolos nykios? 
Kaip sučiumpa jie, nutaikę progą, 

Ir į pragarą dangina žmogų? 

Jūsų žodžiai — melas, apgavystė. 


O poetas, ar jisai neklysta 
Pasirinkdamas draugiją blogą? 


Ką apie bendrus klajonių žino 
Tas, visad kur pilnas pamišimo? 
Jį, beribį, meilė visagalė 

Išginė į užkampį nuošalų, 

Kur ant smėlio skundą rašinėja,— 
Šias eiles tuojau užpusto vėjas. 
Jis pamiršta ką kalbėjęs, 

Savo žodžių nesupranta. 


Bet daina jo mums į širdį krenta. 
Nors Koranui svetima jinai. 
Mokykit, įstatymų žinovai, 

Išminties musulmonus, į kovą 
Su blogiu juos raginkit nūnai. 
Jūs Hafizui stenkitės pakenkti, 
Žmogui liepkit abejonių lenktis, 
Skelbkit, ką daryti ir ko vengti. 


NUOSPRENDIS!* 


Jie Hafizo eilėse atranda 

Visišką, neginčijamą tiesą, 

Nors aptinka smulkmenų, kurios 
Peržengia įstatymo ribas. 

Jei neklysti nori, tai turi 

Nuodus nuo vaistų atskirt mokėti, 
Bet ir aistrai poelgių kilnių 

Su džiaugsmu, be baimės atsiduoti. 
O nuo tų, kur mėgaujas kančia, 
Jeigu nori neiškrypt iš kelio, 
Apdairiai į šalį pasitraukti. 

Sitaip rašė vargšas Ebuzudas!“. 
Tegu dievas jam kaltes atleidžia! 


VOKIETIS DĖKOJA 


Šventas Ebuzudai, tu neklydai! 
Džiugina poetą toks šventasis, 
Nes iš tikro smulkmenos, kurios 
Peržengia įstatymo ribas, 

Jam lyg turtas, linksminantis širdį, 
Nuvejantis rūškanas mintis. 

Ir nuodai, ir vaistai jam atrodo 
Visiškai vienodi, nes pirmieji 
Nenužudo, o antri — negydo. 
Juk esmė gyvenimo teisingo — 
Amžinasis poelgių tyrumas, 


181 


Kenkiantis ne kam kitam, tik sau. 
Tai senam poetui viltį teikia, 

Kad jį hurijos mielai priims 

Kaip jaunuolį palaimingą rojuj. 
Sventas Ebuzudai, tu neklydai! 


NUOSPRENDIS 


Muftis?? eilėraščius skaitė ne sykį, 
Susidomėjęs Misri?! knyga, 
Paskui pamąstęs bloškė ją staiga 
Į ugnį, kur jos pėdsakai išnyko. 


Teisėjas tarė: „Degt visi turėtų, 
Kas rašo ir galvoja kaip Misri, 

Jį vieną teaplenks bausmė žiauri. 
Alachas duoda talentą poetui; 

Jei kas švaistyt jį nuodėmingai ima, 
Tegu maldauja dievą atleidimo.“ 


BERIBIS 


Tu didis tuo, kad baigti negali 

Ir niekad nepradėdamas kuri. 

Daina tau sukas kaip žvaigždynų ratas, 
Pradžia ir galas — visuomet tapatūs. 

O vidury aptiksi visa tai, 

Kas bus gale — ir ką pradžioj radai. 


Poetams tu — tikrų džiaugsmų šaltinis, 
Jis bangomis tau liejas iš krūtinės. 
Bučiuoti pasirengę lūpos, 

Be vyno džiūstanti burna, 

Daina, sruvenanti kaip upė, 

Širdis, gerumo sklidina. 

Pasaulis teprasmenga visas! 
Varžysiuos vien su tavimi! 
Dvyniai mes neišskiriami, — 

Ir kančios, ir džiaugsmai vieni — 
Mylėt ir gert kaip tu, Hafizai, 
Ištroškusi širdis mana. 


Skambėk, ugningoji daina! 
Tu vis jaunėji sendama. 


SEKIMAS 


Man tavo eilės savos pasirodė??, 
Kartojimai taip pat patikt turėtų; 
Suradęs prasmę, suieškosiu žodį; 
Bet sąskambio kartoti nederėtų, — 
Jis turi ypatingą prasmę rodyt; 
Kaip tu įstengei, dievo numylėtas! 


Lyg kibirkštis ana, į miestą kritus?* 
Ir jį uždegus, kai paskui iš lėto 
Ugnis įsiliepsnojo ir išplito, 
Sunykus liko ant grindų gulėti, 
Taip ir tavoji kibirkštis kaitri 
Įžiebs vėl ugnį vokiečio širdy. 


* 


Taisyklingos eilės, aišku, traukia. 
Talentas susižavi jomis. 

Bet kaip greit bjauriom pavirsta kaukėm, 
Be prasmės ir kraujo, tuščiomis, 

Ir dvasia iš jų džiaugsmų nelaukia,— 
Turi naują formą susirast, 

O nuo negyvos visai atprast. 

AISKI PASLAPTIS 


Jie mistišku buvo, Hafizai, 
Tave liežuviu pavadinę.*' 

Bet nors ir žodžių mokovai, 
To žodžio reikšmės jie nežino. 


Mistiškas jiems tu todėl, 
Kad negudriai jie protauja, 
Pilsto nešvarų vyną 

Ir tavo vardu prekiauja. 


Tu mistiškai tyras esi, 

Bet jie tavęs nesupranta. 
Nepamaldus, bet palaimingas tu! 
Tik jie tavy šito neranda. 


MIRKTELĖJIMAS 


Vis dėlto, tiesą kalbėjo tada: 

Žodžio reikšmė ne tokia paprasta; 
Turėtume šitai suprast be kalbų. 
Žodis — vėduoklė!?? Viršuj tarp virbų 
Aš akis žavingas išvydau. 

Vėduoklė tėra tiktai mielas šydas; 
Slepia jinai dailų veidelį, 

Tačiau merginos paslėpti negali, 

Nes jos akys, didžiausias turtas, 

Man žaibuoja, ir aš jų užburtas. 


HAFIZUI 


Žinai, ko trokštam mes visi, 
Nuo senio iki vaiko; 

Juk savo gniaužtuos ilgesys 
Visus suspaudęs laiko. 

Aptemsta akys, vėl šviesu, — 
Ar verta Žmogui spirtis? 
Nors vienas sprandą nusisuks, 
Paniekins kitas mirtį. 


Atleiski, meistre, jei mana 
Drąsa per daug įgriso. 

Man žvilgsnį traukia mergina, 
Liauna lyg kiparisas. 


Pėda jos slysta kaip šaknis 
Ir žemę glamonėja. 

Jos sveikinimas — bučinys 
Gaivaus rytinio vėjo. 


Nuo čia mūs žvilgsnis nejučiom 
Prie garbanų pakyla; 

Jos raitosi bangom gražiom 

Ir vėjy šnara tyliai. 


Atsiveria kakta skaisti 

Ir širdį tau paglosto. 
Džiaugsmingą dainą išgirsti, 
Ji dvasiai guolį klosto. 


Kai lūpos ryžtas pagaliau 
Meiliausiai sujudėti, 
Išlaisvina tave tuojau, 
Kad grandines uždėtų. 


Negrįžta kvapas niekada, 
Iš sielos sielon liejas. 
Paskui su laimės valanda 
Lyg debesis nuskrieja. 


Kai skausmas degina aitrus, 
Tave taurė gaivina; 

Ir taurininkas apsukrus 
Vos spėja nešti vyną. 

Krūtinėj daužos jam širdis, 
Ir akys spindi, — tikis 
Giliausias mokymo mintis 
Išgirst jisai šį sykį. 


Visatos nuostabi darna 
Apstulbina jo žvilgsnį; 
Jaunystę jam šita diena 
Vėl sugrąžina mirksniui. 


Kada pasaulyje slaptų 
Ženklų nebėr, išgėręs 
Mąstytojui dėkoji tu, 
Jog prasmę tau atvėrė. 


O kad ir sosto reikalų 
Neliktum nepagyręs, 
Tu pamini žodžiu geru 
Ir šachą, ir vizirį. 


Daina mes ir išmintimi 
Pralenkt tavęs negalim. 
Išeinam tavo lydimi 

Į sunkiai lengvą kelią. 


2  ) sA AS 5 
PEN S sz AR 


MEILĖS KNYGA 


Ko trokšta mana 
Širdis, ar žinai? 
Ji — tau dovana, 
Brangink ją nunai. 


SEKTINI PAVYZDŽIAI 
* 


Jei paklausyti nori,— 
Šešios mylinčių poros. 
Vien per Žodžius pasimato abu: 
Rustanas ir Rodavu““. 
Nepažįstami suartėja staiga: 
Jusufas ir Suleika?'. 
Meilė tyra begalinė: 
Farchadas ir Širinė2ė. 
Viens kitam labiausiai mieli: 
Medžnūnas ir Leili??. 
Iki senatvės meilė jauna: 
Džamilis ir Boteina““. 
Meilės džiaugsmai pastovūs: 
Saliamonas ir Sabos valdovė*!. 
Kas tai širdy turės, 
To meilė vis stiprės. 

DAR VIENA PORA 


Taip, meilė — tai didingas žygis! 
Laimėjimo nėra jai lygaus. 
Nors negalingas ir be lobių, 
Tu didvyrio pelnysi šlovę. 
Lyg pranašus, be abejonės, 
Girs Vamiką ir Azrą žmonės“? 
O jei negarbins ir negirs, 
Vardus jų iš kitų išskirs. 

Ką jie patyrė, išmėgino, 
Dabar jau niekas nebežino, 
Tačiau mes galim pasakyti, 
Kad jie mylėjo vienas kitą. 


SKAITINIŲ KNYGA 


Meilės knygai neprilygs 
Jokios kitos knygos; 
Perskaičiau ją atidžiai: 
Keli lapai džiaugsmo, 
Visas skyrius — skausmo. 
Jos dalis — išsiskyrimas, 
Pasimatymas — skirsnelis. 
Sielvarto storiausi tomai, 
Dar prailginti be saiko 
Aiškinimais begaliniais. 
O Nizami,— bent gale 
Suradai tu tikrą kelią! 
Saitų nesutraukys nieks, 
Mylintys vėl susitinka. 


* 


Nei tokių akių, nei lūpų 
Nemačiau, nebučiavau. 

Pilnakūnė, siauraklubė,— 
Lyg į rojų pakliuvau. 

Ji čia buvo? Kur jinai? 
Buvo! Bučiniais svaigino, 
Bet paspruko amžinai 
Mane pančiais surakinus. 


PERSPĖTAS 


Aš tarp garbanų esu 
Įsipainiot greitas. 

Čia, Hafizai, su tavim 
Man vienodai eitųs. 


Bet nūnai jos kasomis 
Savo galvas dengia 

Ir šalmais — skrybėlėmis, 
Kovai pasirengę. 


Kas protingas, sugebės 
Perprasti jų klastą, — 
Nuo sunkių grandinių bėgs 
Į lengviausius spąstus. 


RIZIKINGA 


Tau smaragdai pirštą puošia, 
Bet negirsiu jų, tariau,; 

Nors ir žodis reikalingas, 
Patylėt dažnai geriau. 


Tad sakau: gaivina akį 
Šitie akmenys žali, 
Apie skausmą nepasakę, 
Kuris slypi netoli. 

Bet kodėl manam likimui 
Sitiek įtakos turi? 

Kaip smaragdas atgaivina, 
Taip man grėsmę tu keli. 


* 


Į negyvą tomą storą 

Laisvos meilės dainos skverbias“*, 
Ten, tyram padangių toly, 
Skraidančios linksmai po erdvę. 
Viskas su laiku pražūna, 
Nemirtinga tik daina! 

Kiekviena eilutė būna 

Tarsi Meilė amžina. 


MENKA PAGUODA 


Vidurnaktį aš raudojau 
Tavęs pasigedęs. 

Atėjo nakties vaiduokliai, 

Ir aš susigėdau. 

„Nakties vaiduokliai, — tariau,— 
Mane raudantį radot; 

Nors anksčiau visad 
Regėdavot miegantį. 

Ilgiuosi didžios brangenybės. 
Nesmerkite to, kurį 

Anksčiau išmintingu laikėt, 
Jį didis sielvartas slegia!“ 
Bet nakties vaiduokliai, 

Su ištįsusiais veidais, 
Praslinko pro šalį 

Visai nesirūpindami, 

Ar aš išmintingas, ar kvailas. 


NEREIKLUS 


Tu klysti, jei galvoji: 

Iš meilės prisirišus mergina tavoji. 

Man tavo džiaugsmas atrodo keistokas, — 
Ji tiktai meilikauti moka. 


Poetas 


Džiaugtis turiu, kad jinai mana! 
Aš pasiteisinu svarstymu: 

Meilė — tai širdies dovana, 

O meilikavimas — garbstymas. 


SVEIKINIMAS 


Koks aš laimingas esu! 
Klajoju po kraštą, 

Kur hudhudas perbėga kelią““, 
Ir ieškau suakmenėjusių 
Senųjų jūros kriauklių. 
Pašaipus hudhudas 

Atbėga pasipūtęs, 

Iškėlęs karūną, — 

Gyvasis, 

Besijuokiantis iš mirusių. 
„Hudhudai,— tariau,— išties 
Gražus tu paukštis esi! 

Tai skubėk, kukuti! 

Skubėk, mielasai. pranešti 
Mano mylimai, 

Kad jai priklausau amžinai. 
Juk tu kadais 

Buvai sąvadautojas 
Saliamono 

Ir Sabos karalienės!“ 


PASIAUKOJIMAS 


Kankinies, bet gražiai dainuoji. 
Degi, bet šypsais dažnai. 


Poetas 


Meilė mane kamuoja! 
Nors dainuoju, nūnai 

Iš skausmo temsta akys. 
Tu pažiūrėk į žvakę, — 
Kol sudega, šviečia jinai. 


* 


Ieškojo kampo meilės kančia, 
Kur vieniša gyvent galėtų: 
Patiko jai mana širdis tuščia 
Ir įsitaisė apleistojoj vietoj. 


NEIŠVENGIAMA 


Kas gali įsakyti paukščiui 
Pievoj tupėt, nejudėt? 
Kas galėtų uždrausti 
Kerpamai aviai spurdėt? 


Ar aš todėl toks aikštingas, 
Kad vilna didžiuojuos švelnia? 
Ne! Iš kantrybės veda 

Kirpėjo žirklės mane. 


Kas man užgins dainuoti, 
Kaip mane traukia dangus? 
Debesiu pasikliauti, 

Kuris man toksai brangus? 

SLAPTA 


Kai žvilgsnius vylingus svaido 
Mano mylimosios akys, 
Stebisi visi, — aš vienas 
Težinau, ką jie pasako. 


Reiškia jie,— aš myliu šitą, 
Iš visų jis man mieliausias; 
Ir tegul gerieji Žmonės 
Viltis ir stebėtis liausis. 


Žvilgsnis, bėgdamas ratu, 
Su didžia jėga įsminga. 
Ji tenori dovanot 

Jam akimirką laimingą. 


SLAPČIAUSIA 


„Mes anekdotus medžiojam, 
Išsiklausinėjam uoliai, 

Kas tavoji mylima, 

Ar tikrai jinai gražuolė. 


Matom, kad įsimylėjęs, 
Ir pavydas mums nekyla; 
Bet negalim patikėt, 

Kad ir ji tave taip myli.“ 


Ją netrukdami surasit, 

Bet pabūgsite prakalbint. 
Jai nuėjus teišdrįsit 

Jos paveikslo grožį garbint. 
Žinot, kaip Šahabadinas 
Elgėsi ant Arafato“"; 


Bet jo nieks kvailu nelaikė, 
Ką darąs, jisai suprato. 

Jei akivaizdoj karaliaus 

Ar prieš mylimąją kartais 
Tavo vardą kas ištartų, 
Vien tik nuopelnus lai kelia. 


Aimanos, dejonės kilo, 

Kai Medžnūnas prašė kartą, 
Kad Leili nedrįstų niekas 
Niekada minėt jo vardo.** 


APMĄSTYMŲ KNYGA 


* 


Klausyk, ką skambėdama sako lyra; 
Iš jos pasimokys tiktai pastabus. 
Jei kas patarimams kurčias yra, 
Verčiausias žodis paniekintas bus. 


„Ką sako lyra?“ — Ji prabyla į ausį: 
„Gražiausioji nuotaka — dar ne geriausia; 
Bet jeigu nori būt mūsų būry, 

Geisti gražiausio, geriausio turi.“ 


PENKI DALYKAI 


Penki dalykai iš penkių nekyla, 
Išplėsk ausis ir išklausyk šią bylą: 
Negims draugystė išdidžioj krūtinėj, 
Ir niekšas mandagus būt neketina; 
Piktadarys didybės veltui geidžia; 
Silpnybių pavyduolis neatleidžia; 
Ištikimybės nesulauks melagis, — 
Tai įsimink ir saugok tartum akį. 

KITI PENKI 


Kaip laiką trumpinti reikia? 
Veikiant! 

Kada jis prailgsta, lyg sulėtėja“ 
Dykinėjant! 

Kaip skolos auga? 
Kenčiant ir laukiant! 

Kada gerai klojas? 
Ilgai negalvojant! 

Kas sulauks garbės? 
Kas apsigint gebės! 


* 


Mielas žvilgsnis žadantis mergelės, 

Ir gėrovo mielas, kolei geria, 

Šypsena, kai gali įsakyti, 

Saulė, kai rudens padangėj švyti. 

Bet mieliau regėt man vaizdą šviesų, 

Kai ranka bedalė priešais tiesias 

Išsiilgus išmaldos vargingos, 

Ir, ką duodi, priima dėkingai. 

Koks šypsnys! Koks žvilgsnis! Kiek vilties! 
Žvelk, ir duosi nuolat iš širdies. 


x* 


Ką skaitysi knygoj toj, 
Tau lyg iš krūtinės liesis: 
Ir kam duosi tik, visus 
Lyg patsai save mylėsi. 


Variokus linksmai dalink, 
Užuot kaupęs palikimą, 


Ir džiaugsmingai pasirink 
Dabartį — ne atminimą. 

* 


Užjodamas pas kalvį, nežinai, 

Kada pakaustęs arklį tau atves; 
Trobelėj nuošalioj nebūtinai 

Merginą rasi, laukiančią tavęs; 

O jei vaikinas pasitiks narsus, 

Neaišku dar, katro ten bus viršus. 
Lengviausia spręst apie vynuogienojus, 
Nes jie vis ką nors gero dovanoja. 
Dabar gali jau prieš pasaulį stoti, 

O kitko aš nesirengiu kartoti. 


Nepažįstamo pasveikinimą gerbk! 
Vertink jį lyg savo seno draugo. 
Šnektelėję sakote „Sudiev!“ 

Suka jis į vakarus, o tu — į rytus... 
Slenka metai, ir, keliams jūs vėlei 
Susikirtus nelauktai, nudžiungat, 
Imat šaukt: „Tai jis! Tenai tas buvo!“ 
Lyg kelionių po žemes ir jūras, 

Lyg dienų naktų nebūtų buvę. 
Mainot prekėmis, pasidalinat pelną! 
Senas nuoširdumas jus iš naujo jungia. 
Pirmas sveikinimas — didis turtas, 
Draugiškai priimk jį ir grąžink. 


Jie apie tavąsias ydas 
Daug kalbėjo čia 
Pasakodami, Kaip klydai, 
Graužės paslapčia. 

O galėjo pasidžiaugti 

Jie dora skaisčia, 

Rodyt, kaip žmogus į gėrį 
Linksta nejučia. 

Man atvertos gėrio gryno 
Gelmės ir pradžia; 

Juk svečius į vienuolyną 
Atveda kančia. 

Jeigu mokiniu jau sykį 
Išrinktas aš čia, 

Kaip klaidas atpirkt, sakykit, 
Atgaila skaudžia. 


* 


Knygų turguj pirkti traukia, 
Bet žinojimas vis auga. 
Kas ramiai stebėt įpranta, 
Meilės džiugesį atranda. 
Jei tu dieną naktį uoliai 
Semt žinių iš knygų puoli, 
Prie kitų klausykis durų, 
Ką žmogus žinoti turi. 
Nori tikrą kelią rast, 
Dievo tiesą tu suprask: 
Kas į meilės liepsną tyrą 
Metas, tą ir dievas giria. 


Nors stengiaus tiesiai eit, 
Vis tiek kritau,; 

Iš metų į metus 

Save krimtau. 

Čia gerbiamas buvau, 
Čia blogo vardo; 

Apgaudinėt geriau, 
Nusprendžiau kartą. 
Bet kaip save priverst, 
Kas man patartų? 
Geriausia, pamaniau, 
Gyvent garbingai; 

O būtų dar geriau, 
Jei ir vargingai. 


* 


Neieškok, kurie tau vartai 
Atsivėrė einant žemėn, 

Lik verčiau tenai, kur kartą 
Suradai sau vietą ramią. 


Žvilgsnį kreipk į išmintingus 
Ir į tuos, kur liepti gali; 
Teiks vieni žinių naudingų, 
O kiti — užgrūdins valią. 


Jei šalies naudos žiūrėsi 
Ir jai ištikimas liksi, 
Priešų niekur neturėsi, 
O draugų visur sutiksi. 


Ir valdovas sėklą gają 
Ištikimo darbo mena: 
Nauja visada tegali 
Įsitvirtinti po seno. 


x 


Iš kur atėjęs aš, kaip atsakyti? 
Man kelias nesuvokiamas į čia. 
Šią dieną, kai padangė skaisčiai švyti. 

Susidraugauja džiaugsmas ir kančia. 
Kokia palaima, kai abu kartu! 
Kam vien tik juoktis arba verkt saldu? 


* 


Šis mirksnis po kitų praeis, 
Po jo kitus surasim, 

Todėl gyvenimo keliais 
Klajokim greitai, drąsiai. 
Sustojęs į gėles žiūri, 

Jas skindamas nuklysti, 

Bet nieks netrukdo taip kelv 
Kaip tavo veidmainystė. 


* 


Su moterim būk akylus! 

Juk šonkaulio kreivo dievas 
Neištiesino kurdamas Ievą: 

Jei lenkt pabandysi, ji lūš; 

Jei netaisysi, iškryps dar daugiau; 
Mielasis Adomai, sakyk, kas blogiau?.. 
Su moterim būk akylus: 

Negerai, jei tau šonkaulis lūš. 


* 


Gyvenimas — nevykęs pokštas. 
Vis pasigendam to, ko trokštam, 
Vis norim kuo daugiau laimėt, 
O lemia jėgos ir sėkmė. 

Kas su nelaime susidūrė, 
Pats sunkią naštą nešti turi. 
Kol įpėdiniai susibėgę 

Išneš benorį ir bejėgį 


* 


Gyvenimas tėra žąsų 
Žaidimas“? — veržtis priekin 
Į tikslą bėgt pirma visų, 
Kuris nemielas niekam. 


|] 


O sako, jog žąsis paika. 
Bet ką tie žmonės žino? 
Štai atsigręžusi staiga 
Mane atgal grąžina. 


Kitaip gyvena žmonija, — 
Pirmyn kas gyvas lenda. 
Jei kas suklumpa kelyje, 
Jo nieks nepasigenda. 


* 


„Sakai, tiek visko atėmė tau metai: 
Jutimų žaismo malonumas retas, 
Mieli prisiminimai ir svajonės, 

Po plačią žemę blaškančios klajonės 
Jau nebepadeda: kaip ir gyrimai, 
Garbės ženklai, kur rūmuose dalina. 
Iš tavo darbo džiaugsmas nebetrykšta. 
Nebetekai jau nei drąsos, nei ryžto! 
Kas lieka tau, senatvei prasidėjus?“ 


Apsčiai! Man lieka meilė ir idėja! 

* 


Jei su žinančiu draugausi, 
Niekuomet neapsigausi! 
Pats tu kankiniesi metais, 
Jis iškart, ko trūksta, mato. 
Gali ir tave pašlovint, 

Nes žinos, kur neprašovei. 


* 


Apgautas bus dosnuolis, 
Išmelš turtus šykštuoliui, 
Supainios supratingą 

Ir suvedžios protingą. 
Kas griežtas, tą apeis, 
Kas nuolaidus — užspeis. 
Šį melą įsiminki, 
Apgautus suklaidinki! 


* 


Čia tave galingas giria, 
Čia išlieja savo rūstį; 
Ištikimas tarne, stenkis 
Nesidžiaugt ir nenuliūsti. 


Giria jis vien tai, kas menka, 
Bara ten, kur reiktų girti, 
Bet išbandymai išsenka, 
Jeigu neimi į širdį. 

Jūs, didieji, kaip tas tarnas, 
Venkite prieš dievą spirtis. 
Kęskit ir atraskit darną, 

Tik neimkite į širdį. 

DIDŽIAUSIAS PALANKUMAS 


Nesutramdomas buvau, 
Kol, valdovą susiradęs, 
Aš jo valion pakliuvau; 
Ir valdovė atsirado. 
Pasišovę išmėgint 

Ir apgaulės nesuradę, 
Ėmė jie mane brangint, 
Lyg rečiausią lobį radę. 
Būdamas dviejų tarnu, 
Niekas laimės nesurado; 
Buvo jiedviem malonu, 
Kad abu mane surado. 
Aš jutau po jų sparnu 
Savo laimės žvaigždę radęs. 


FIRDOUSI** sako 


„Pasauli! Begėdis ir piktas esi! 
Ugdai, maitini, o sykiu — marini.“ 


Tik tie, ką Alachas globoja, visi 
Ir auga, ir minta gyvybės pilni. 


* 


Ką turtais vadint? Saulė niekad negęsta, 
Vienodai tiek mus, tiek ir elgetą šildo! 
Te apmaudą savo turtuolis nutildo, 

Kad elgeta laisvės palaimoje skęsta. 


DŽALALADINAS RUMI““ sako 


„Lyg sapnas laukiančiam dienų tėkmė, 
Keliaujant viską nulemia sėkmė; 
Saltumo, įkarščio nemoki išlaikyti — 
Žiedai tavieji bus rytoj nuvytę.“ 


SULEIKA sako 


„Man sako veidrodis: graži jinai; 
Jūs sakote: jos grožiui skirta nykt. 
Prieš dievą lieka viskas amžinai, 
Akimirką mylėkit jį many“?.“ 


NEPASITENKINIMO KNYGA 


* 


„Kur tu išmokai šito? 
Kaip protas tau nušvito? 
Kaip skėlei ugnį gryną 
Gyvenimo šiukšlyne, 
Kad kibirkštis neblėstų, 
Iš naujo įsipliekstų?“ 


Nenoriu jūs klaidinti, 
Ugnis ta — ne žibinto. 
Bekraštėje tolybėj, 
Žvaigždžių erdvėj beribėj; 
Savęs nesunaikinęs, 
Jaučiaus lyg vėl atgimęs. 


Avių baltavo vilnys, 
Kalvas apkloję vilna; 
Jų piemenys svetingai, 
Su vaišėm pasitinka. 
Rimti, mieli ir tykūs, 
Jie man labai patiko. 

Šiurpi tamsa naktinė 
Grasino Mums kautynėm, 
Dvikuprių skundas liejos. 
Tiesiog per širdį ėjo; 
Vedliai užsisvajoję 

Į priekį oriai jojo. 


Ir vis toliau taip ėjo, 
Ir vis labiau platėjo. 
Ir, rodės, tas lėkimas 
Lyg amžinas bėgimas; 
Dykynėj rėžis mažas, 
Tai — ežero miražas. 


Joks eiliadirbys nemano, 
Kad už jį geresnis rasis, 
O visi griežikai nori 
Griežt melodijas savąsias. 


Priekaištauti jiems nereiktų; 
Jei kitų mes giriam meną, 
Turime save supeikti. 

Kaip gyvent, kai jie gyvena? 


Visa tai namuos patyriau, 
Tarp kurių mačiau daug bendro: 
Ten, kur niekas neatskyrė 
Pelių mėšlo nuo kalendrų. 


Sena troško sunaikinti 
Tokią šluotą — naują, guvią, 
Ši norėjo išsiginti 

Tų, kur sykį šluotom buvo. 

Kilus tarp tautų kivirčui, 
Ėmus vienai kitą niekint, 
Neigia jos abi įniršę, 

Kad vienodo tikslo siekia. 


Tuos, kas jaučia savo vertę, 
Niekad smerkti nesiliovė 
Žmonės, negalį ištverti, 
Jog kiti sau pelnė šlovę. 


* 


Jeigu tu sveikas ir linksmas esi, 
Kaimynai kamuos nepelnytai. 
Kol gyveni, savo darbą tęsi, 
Užmušt akmenim įmanytų. 

O tuoj po talento mirties, 
Gausias aukas surinkę, 
Pagerbia iš visos širdies, — 
Pastato jam paminklą. 

Nuspręs minia, kas naudingiau, 
Kas turi imti viršų, 

O gerą Žmogų protingiau 
Visiems laikams pamiršti. 


* 


Pranašumą pastebėti 
Priversti, kaip žinom, žmonės; 
Man patinka pakalbėti 

Su protingais, su tironais. 


Juk nevykėliai galvočiai 
Pūstis mėgo visą laiką; 
Pusgalviai ir siaurapročiai 
Mus mielai vergijoj laikė. 

Apsiskelbiau laisvas likęs 
Nuo kvailių, nuo išmintingų; 
Pastarieji nesutriko, 

O anie vos neužspringo. 


Manot, meilėj ir priešybėj 
Mes turėtum susijungti, 
Saulės temdot man šviesybę 
Ir įkaitinat paunksnį. 


Rudos, mėlynos sutanos 
Hutenui, Hafizui kenkė*!; 
Apsivilkę priešai mano — 
Kaip visi krikščionys rengias. 


„Tai išvardink savo priešus!“ 
Nieks neturi jų pažinti: 

Jau nuo pasmerkimo viešo 
Teko man prisikankinti. 


Jei gėriu vien tu remies, 
Niekas to nepeikia, 

O jei gėrį kurt imies, 
Sutaurėsi veikiai! 

Jei paslėpsi už tvoros 
Savo visą gėrį, 

Man nebus jokios žalos, 
Nors ir atsitvėrei. 


Žmonės juk yra geri, 
Geresniais dar virstų, 
Jei ką daro viens, daryt 
Ir kitiems nepirštų. 
Nieks kelionėj neatmes 
Priesakų šventų, 

14. J. V. Getė 


Kad į vieną vietą mes 
Einame kartu. 


Daug kas iš visų jėgų 
Mums čia pasipriešins. 
Parankinių paslaugių 
Mylintys nekviečia; 

Garbę, pinigus Žmogus 

Sau vien pasiliktų, 

Kaip ir vyną, kurs draugus 
Pagaliau supykdo. 


Ir Hafizas apie tai 
Pakalbėti mėgo, 

Galvą sukdamas rimtai 
Dėl menkiausio nieko. 
Nematau, kokia nauda 
Iš pasaulio trauktis; 
Juk gali, kai bus bėda, 
Imti plaukus rautis. 


* 


Argi tai, kas skleidžias tyliai, 
Tik į vardą nuolat remias? 
Aš juk gėrį gražų myliu, 
Kur sutvėrė dievas žemėj. 


Myliu aš kai ką, nes reikia; 
Nė nuo ko nenusigręžčiau: 
Neapkęsti nusiteikęs, 

Aš visos minios nekęsčiau. 


Nori juos geriau pažinti? 
Zvelk, kas dera, kas negera; 
Jiems geriausiu pavadinti 
Įprasta ne tai, kas dera. 

Kad suvoktum, kas teisinga, 
Reik gyventi esmę lytint; 
Man atrodo, nevaisinga 
Vien tik plepalais švaistytis. 


Ponas Tratalas juk gali 

Su Patauška susidėti; 

Ir Pleškūnas ne snaudalius,— 
Juos paremt nesibodėtų.*? 


Kad kasdien visas naujienas 
Vis atnaujintas pateiktų 
Ir kad mus visus kaip vieną 
Išsiblaškymas priveiktų. 


To mielai kaimietis laukia — 
Ir žemaitis, ir aukštaitis“?, 

O slapčia giesmelę traukia: 
„Viskas liks nepasikeitę.“ 


* 


Medžnūnas — nenoriu tvirtint, 
Kad beprotį taip vadina, 

Bet vardu šiuo pasigirti 

Jūs man nesate užgynę.“' 


Kai man norisi byloti, 

Žodžiai veržias iš krūtinės, 
Jūs nešaukit: „Tai beprotis! 
Kurgi virvės? Kur grandinės?“ 


Kai pamatote, jog pančiuos 
Protingesnis jau kamuojas, 
Degina jus šitos kančios, 
O ką veikti — nesumojat. 

* 


Ar esu kada pataręs, 

Kaip įveikti priešą reikia? 
Ar esu nors kartą baręs, 
Kad ne taip sudarot taiką? 


Žvejį aš mačiau, iš valios 
Užmetantį tinklą sunkų, 

Ir žinau — nagingam staliui 
Kaltas niekad neatbunka. 


Jums tačiau svarbu žinoti, 
Ką žinau ir ką apmąstęs, 
Kaip, gamtos apdovanotas, 
Pajuntu jos galių mastą. 


Jaučiat šitokią tvirtybę? 
Tęskit tai, ką įpusėjot! 
Mano kūrinius išvydę, 
Tarkit: taip jisai norėjo. 


KELEIVIO SIELOS RAMYBĖ 


Niekšingumo žemojo 
Skundais neįveiksi. 
Jis — galybė žemėje, 
Šito nepaneigsi. 


Kur blogybė, šoka jis 
Kuo daugiau pagriebti, 
O dorybei moka jis, 
Ką panori, liepti. 

O keleivi! Ar geidi 
Prieš tą galią pūstis? 
Lai sau viesulai pikti 
Sukas, dulkes pusto. 


Kam norėti iš pasaulio, 

Ką jisai sapnuot tegali. 

Kas gražiausia, jam pražūsta 
Žvalgantis atgal, į šalį. 

Jo siekimai, norai gražūs, 
Su gyvenimu nespėja, 

O ką jis tau šiandien siūlo, 
To kadai kada reikėjo. 


Blogai, jei pasigirt kas linkęs, 

Bet tai visų geradarių klaida; 

O jeigu jo kalba neapgaulinga, 
Nežus gerumas niekada. 


Kvailiai, palikit išmintingam 
Džiaugsmus gyrimų malonių, 
Tepasimėgaus, jei patinka, 
Pigiu dėkingumu žmonių. 


* 


Tu manai, mintis gili 
Eina iš burnos į ausį? 
Juk tradicija, kvaily, 
Tik iliuzija galiausiai! 

Reikia spręsti atsargiai; 
Iš tikėjimo riboto 

Gali išvaduot vien protas, 
Kurio tu atsisakei. 


* 


Tiek prancūzas, tiek ir anglas, 
Vokietis arba italas 

Tik savimeilės tepaiso; 

Ką ji liepia, tą ir daro. 


Nesulauks pripažinimo 
Daugumos ar vieno kito, 
Kas iki dabar nespėjo 
Garso ir šlovės įgyti. 


Te rytoj suranda progą 
Gėris sau draugų laimėti, 
Kad tiktai šiandieną blogis 
Būtų garbingiausioj vietoj. 


Kas nemoka pasisemti 
Trijų tūkstantmečių peno. 
Turi tamsoje rusenti 

Ir tik šia diena gyvena. 


* 


Anksčiau Koraną cituodami žmonės 
Nevengdavo suros“?, eilutės primint 
Ir kiekvienam tikram musulmonui 
Galėdavo sąžinę taip nuramint. 

O nūdieniai dervišai“? painioja nuolat 
Senąsias tiesas su naująja diena. 
Kasdien sumaišty vis labiau prapuolam. 
O šventas Korane! Rimtie amžina! 


PRANAŠAS sako 


„Kas ant dievo pyksta, kad jis noriai 
Pranašą globojo kitados, 

Tepasiima sau virvę storą, 

Ant sijos teužneria tvirtos 

Ir pasikabina! Kol kabės, 

Visas pyktis jam kaipmat atvės.“ 


TIMŪRAS*"' sako 


„Baisi jums šėlstanti galia, 
Šventeivos, melo prisigėrę! 

Jei būti kirminu — mana dalia 
Alachas būtų kirminu sutvėręs.“ 


IŠ „SULEIKOS KNYGOS“ 


Aš maniau nakčia, 

Kad mėnulį mačiau sapne, 
Bet, man pabudus, 

Saulė patekėjo nejučia. 


PAKVIETIMAS 


Tu nuo šios dienos nespruki, 
Nes diena, kurią medžioji, 

Ne geresnė bus už šitą; 

Bet jei tu linksma svečiuojies, 
Kur, nuo vieno nusisukęs, 

Aš ilgiuos pasaulio kito, 

Mes abudu esam saugūs 
Šiandien sau, rytojus sau bus. 
O kas bus ir kas jau buvo, 
Nežavi ir neužkliūva. 

Vien tik tavimi, mieliausia, 
Džiaugtis niekad nesiliausiu. 


* 


Kad Jusufu Suleika žavėjos, 
Suprasti gali; 

Jaunystė juk visada patraukli; 

Jis buvo gražus, net, sako, žavingas, 

Graži ir jinai, būt galėjo laimingi. 
Bet kad tu, kurios šitiek ilgėjaus, 
Man ugningus žvilgsnius siunti, 
Myli nūn ir palaimą žadi, 
Dainose pašlovint mėginsiu,— 

Tu nuo šiol Suleika vadinsies. 


* 


Jei tu Suleika vadiniesi, 

Ir man duotas vardas tebus. 

Kai mylimą savo minėsi, 

Hatemas jo vardas lai bus. 

Šitą vardą man pripažinus, 

Jokios puikybės nebus: 

Kas švento Jurgio riteriu vadinas, 

Nemano, kad pačiu šventuoju bus. 

Aš ne Hatemas Tai“* — kiekvieną penintis,— 
Toks skurdžius kaip aš juo nebus; 

Ne Hatemas Zograi*? — turtingiausiai gyvenantis 
Iš poetų, — kiti lai juo bus. 

Bet kaip pavyzdį juos prisiminti 

Nieko smerktino gal ir nebus: 

Laimės dovanas imt ir dalinti — 

Man malonumas didžiausias bus. 

Nuolat meilės jausmus atgaivinti — 

Man rojaus palaima bus. 


Hatemas 
Vogti pastumia ne proga,— 
Ji baisus vagis pati, 
Meilę iš manęs pavogus, 
Dar išlikusią širdy. 


Visą mano amžiaus turtą 
Dovanojo tau jinai. 

Pažiūrėk į mano skurdą, 
Vėl praturtinki nūnai. 


Bet jau gailesčiu sutvisko 
Tavo žvilgsnio žarija, 

Ir glėby, pamiršęs viską, 

Vėl džiaugiuos lemtim nauja. 


Suleika 


Negaliu pasmerkti progos, — 
Meilės liepsnoje degu; 
Skundies, ji tave apvogus, 
Bet kaip man širdy džiugu! 


Nė vagystės nereikėtų, — 
Mano būti pats žadi; 

Nors mieliausia man tikėti, 
Jog vagis buvau pati. 


Tiek man visko dovanojai, 
Bet ir atpildas dosnus: 

Tau aš atiduodu noriai 
Viltis, svajones, džiaugsmus. 


Koks čia skurdas? Kam juokauti? 
Turtas — meilė mūs tyra. 

Kai mane glėby suspaudi, 
Laimės didesnės nėra. 


* 


Nors per rūkus vos matyti gali, 
Mylintis nepasiklys. 

Jei prisikeltų Medžnūnas, Leili, 
Būčiau jų meilės vedlys. 

* 


O, nejaugi čia tavo glamonės, 
Ir girdžiu dievo balsą šalia! 
Rožėm niekad nepatiki žmonės, 
O lakštingala virtus misle. 


Suleika 


Vandenų gelmėj paskendo, 
Valtim plaukiant Eufratu, 
Žiedas, kur ant piršto andai 
Man buvai užmovęs tu. 


Sapnavau pro miško tankį 
Aušrą žėrint raudonai. 
Pranaše, poete, tarki, 
Sapno prasmę ar žinai? 


Hatemas 
Prasmę jau esu išbūręs! 
Tau kalbėjau apie tai, 
Kaip Venecijoj su jūra 
Dožas tuokėsi kadai““. 


Ir tavasis žiedas dingo 

Taip Eufrato vandeny“!. 
Tūkstančius dainų slaptingų, 
Sapne, žadini many! 


Teko man iš Indostano 

Į Damaską tyrais slinkt, 
O iš ten su karavanais — 
Raudonosios jūros link. 

O dabar mus sužiedavo 
Toji upė, tas slėnys??, 
Ir atskirt tegali tavo 
Paskutinis bučinys. 


* 


Ne mįslė man vyrų žvilgsniai. 
Sako jie: „Aš myliu, trokštu! 
Kankinuos vilties netekęs!“ 
Kitką mergina težino. - 

Visa tai manęs netraukia, 
Visa tai man nusibodo; 

Bet diena šviesesnė tampa 
Nuo tavų, Hatemai, žvilgsnių. 
Sako jie: „Jai neprilygsta 
Niekas visame pasauly. 

Štai matau: lelijos, rožės, 
Sodų pažiba puikiausia, 

Kaip ir mirtos, kiparisai, 
Išauginti puošti žemę; 
Papuošta jinai — stebuklas, 
Stulbinantis mūsų žvilgsnį, 
Mus palaimina ir gydo, 

Kad pasveikę vėl iš naujo 
Panorėtume susirgti.“ 

Bet jei tu regi Suleiką, 

Tuoj besirgdamas pasveiksi, 
O besveikdamas — susirgsi, 
Juoksies linksmas iš pasaulio, 
Kaip dar niekad nesijuokęs. 
O Suleikai žvilgsnis sako 
Amžiną: „Jai neprilygsta 
Niekas visame pasauly.“ 


GINGO BILOBA 


Šitas lapas mano sodui 
Patikėtas iš Rytų; 

Slaptą prasmę jis nurodo, 
Jeigu praregėjęs tu. 


Negi tai viena gyvybė, 
Persiskyrusi perpus? 
Gal į vieną dvi sulipę 
Dovanojo tuos lapus? 


Bet žinau, ką atsakyti: 
Ar nejaučiat iš dainų, 
Kad jose ir vienalytis, 
Ir dvilypis gyvenu? 


Suleika 

Daug esi dainų sukūręs, 
Daug širdžių esi užbūręs, 
O tavu braižu grakščiu 
Lygiai surašytos eilės 
Įrištos į knygą dailiai 

Su auksavimu gražiu. 
Ar kiekvieną žodį meilės 
Užstatu laikai didžiu? 


Hatemas 
Taip, nuo žvilgsnių iškalbingų, 
Lūpų, šypsančių žavingai, 
Švytinčių baltai dantų, 
Garbanų, kurios krūtinę 
Kaip gyvatės apkabinę, 

Aš į prarają krentu! 
Pranašautą pilnutinę 
Laimę tavyje randu. 


Suleika 
Pakilo saulė! O grožybė! 
Mėnulio pjautuvo glėby. 
Kieno valia drauge jie kybo? 
Iš kur pora ši nuostabi? 


Hatemas 


Sultonas liepė būti dviese 
Aukščiausiai iš visų porų, 
Parodęs kelią išrinktiesiems, 
Drąsiausiems iš tarnų dorų. 


Palaimon kreipia mus planetos! 
Be mūsų nieko nėr aplink. 

Jei Saule vadini mane tu, 
Mėnuli, eikš ir apkabink! 


* 


Ateik, mieloji! Man užjuosk turbaną! 
Dailiau kaip tu vyniojant nemačiau. 
Pačiam Abasui, valdžiusiam Iraną“? 
Galvos juk nepapuošdavo gražiau! 


Ir Aleksandras turbanu dėvėjo““, 
Galai jo krito ant pečių. 

O sąjungininkų vadai žavėjos, 
Kaip ir svita, karališku grožiu. 

Vadina mūsų kaizerio turbaną 

Jie karūna. Tik vardas netvarus! 
Rubinai, perlai teikia akiai peno, 
Bet muslinas gražesnis už perlus. 


Ir šitą, švarų, sidabriniais raštais, 
Tu, mylimoji, ant kaktos užjuosk. 
Kas man galingi? Jie tevaldo kraštą! 
Didesnis aš, kai tu žvelgi, už juos. 


Gyvenime nedaug man reikia, 
Vienodai viskas man brangu, 

O tiek nedaug mielai mums teikia 
Pasaulis nuo senų laikų. 


Man linksma smuklėj geriant vyną 
Ir užsidarius namuose, 

Tačiau, tave tik prisiminus, 
Džiaugsmu užsidega dvasia. 


Tau mėgautis Timūro turtais, 
Galinga armija klusnia; 

Segėt Hirkano jūros“? turkiais, 
Rubinais, kur Badakšane““. 


Bucharos vaisiai tau džiovinti, 
Pakvipę medumi skaniai, 

Ir Samarkande pagaminti 
Eilių skambiausių ritiniai“. 


Skaitytum su džiaugsmu pabudus, 
Ką Ormuse“* tau užsakiau, 

Ir kaip visa prekyba juda, 

Kad tu gyventum prabangiau; 

Kaip triūsia šalyje brahmanų 
Daug vyrų, moterų, vaikų, 
Kad brangenybės Indostano 
Pražystų ant tavų šilkų. 


Iš žemės, akmenų ir smėlio, 
Iš Sumelpūro vandenų“? 

Į krantą deimantus iškėlę 
Dėžėm tau siunčia dovanų. 


Kaip visą lobį perlų jūroj 
Iš dugno išnešė narai 

Ir kaip žinovai susibūrę 
Tau darė vėrinį ilgai. 


Šaknis ir smilkalus gabena 
Iš tolimiausiųjų kraštų 

Nauji gėrybių karavanai, 
Kuriais turėtum džiaugtis tu. 


Bet, šitais turtais nusivylus, 
Nuo jų nusigręžei rami, 

Jei kas tikrai viens kitą myli, 
Laimingi dviese būdami. 


Ką man reiškia, mylimoji, 
Samarkandas, Buchara? 
Tau nesvarstęs dovanoju 
Tuos lobius, kur ten yra. 


Klausk valdovą, ar sutinka 
Atiduot miestus, pilis? 
Nors kilnus ir išmintingas, 
Meilės nepažįsta jis. 

Tokiai dovanai vien turto 
Ir galybės negana! 
Reikalingas mano skurdas 
Ir manoji mergina. 


Šypsojai tu 

Gražiai prirašytiems 

Ir paauksuotiems 

Įžūliems mano lapams. 
Atleidai man, kad giriuos 
Tavąja meile ir laime, 
Kurią atnešei. 

Atleidai nekaltą pasigyrimą. 


Pasigyrimas! Dvokia tik pavyduoliams, 
O draugų ir savajai uoslei 
Jis — kvepalai! 


Didis būties džiaugsmas. 

Bet dar didesnis — kai džiaugies būtimi. 
Kai tu, Suleika, 

Man beribę laimę teiki 
Mesdama savo aistrą 

Kaip sviedinį, 

Kurį sugaunu, 

O mainais tau metu 

Savo pasišventimą,— 

Tai bent akimirka! 

Paskui mane atplėšia nuo tavęs 
Čia frankas, čia armėnas“", 


Bet slenka mėnesiai, 

Trunka metai, kol vėl atkuriu 
Tūkstanteriopai tavo dosnumo pilnatvę, 
Išveju margaspalvį laimės siūlą, 

Kurį iš tūkstančio gijų 
Supynei man tu, o Suleika. 


Ir tuomet randu 

Poezijos perlus, 

Kuriuos galinga 

Tavosios aistros bangų mūša 
Išmetė į tuščią 

Gyvenimo krantą. 

Atsargių pirštų 

Gražiai surinktus, 

Suvertus pakaitomis 

Su auksiniais skritulėliais. 
Pasikabink juos ant kaklo, 
Pasikabink ant krūtinės! — 
Alacho lietaus lašus“!, 
Užaugusius kuklioje kriauklėje. 


* 
Viens po kito meilūs žvilgsniai, 
Žodžiai, sklandūs sakiniai; 
Viens po kito laimės mirksniai, 
Ilgesingi bučiniai. 

Taip kas vakarą, kas rytą! 

Bet manoj dainoj pajusti 
Slaptą nerimą gali tu: 

Tapti Jusufu panūstu, 

Su tavim grožiu varžytis. 


* 


Suleika 


Liaudis, tarnas ir tironas 
Amžių pakelia audras, 

Bet didžiausią laimę žmonės 
Asmenybėje teras. 

Nesistenkit niekuo sekti, 
Būkit sau ištikimi. 
Visko tu gali netekti, 
Tik išliki savimi. 


Hatemas 
Gali būt! Taip daug kas mano, 
Aš kitais keliais brendu. 
Savo laimės okeaną 
Vien Suleikoj surandu. 


Ji dabar mane temyjli, 
Ir mana širdis rami. 
Jei atstumtų nusivylus, 
Nesijausčiau savimi. 


Būtų man be galo bloga; 
Bet jau išeitį matau: 
Įsikūnysiu į žmogų, 
Kurs yra mieliausias tau. 


Jei ne rabinu,— turėčiau 
Išmintų pažint giliau, — 
Tapti Firdousi norėčiau 
Ar karalium pagaliau. 


* 


Hatemas 
Juvelyro skrynią siaučia 
Žėrintys spalvom žibintai, 
O merginos gražios glaudžiai 
Dainių žiląjį apspinta. 

Merginos 


Vėl dainuos apie Suleiką! 
Jau nenorime girdėti. 
Mums eilių tavųjų reikia — 
Ne tavęs jai pavydėti. 


Būtų ji bjauri, pamilęs 

Tu gražiausia padarytum. 
Teko mums apie Džamilį 
Ir Boteiną daug skaityti. 


Bet kadangi esam dailios, 
Būti apdainuotos norim. 
Jei teisingos būtų eilės, 
Gautum užmokestį dorą. 


Hatemas 


Atsistok, šatene, čia tu; 
Kasos, šukom nusmaigstytos, 
Puošia galvą tau nuo ryto 
Tarsi kupolas mečetę. 


Tu tokia grakšti, blondine, 
Ir žavinga, kad neretas, 
Vos tiktai pažvelgęs, žino — 
Panaši į minaretą. 


O tave geriau aplenkti,— 
Tavo žvilgsnis man dvilypis. 
Tokiai nesunku pridengti, 
Kas už jo iš tikro slypi. 


Primerkta akis man sako, 
Jog esi tu šelmių šelmė. 
Kai matau vien antrą akį, 
Įžiūriu dorumo gelmę. 

Jei anoji skaudžiai gelia, 
Tai šita užgydo opą. 

Nieks laimingas būt negali, 
Jeigu žvilgsnis nedvejopas. 


Taip visas mylėt norėčiau, 
Taip visas norėčiau girti, 
Nes kartu iškelt galėčiau 
Tą, kur valdo mano širdį. 


Merginos 


Taip, tarnaut poetas linkęs, — 
Šitaip jam galia ateina, 

Bet labiausiai jam patinka, 
Jei mieloji kuria dainą. 


Ar duota jai ta galybė, 
Kur ant mūsų lūpų plazda? 
Jei kitur jėga jos slypi, 
Galima įtarti klastą. 


Hatemas 


Jos gelmes pažint parūpo? 
Prasibraut lig paslapties? 
Tik tuščia daina iš lūpų, 
O tikroji — iš širdies. 


Ar dainuojat jūs, ar tylit, 
Nė viena jos neverta. 

Jūs dainoj save temylit, 
Jos daina tik man skirta. 


Merginos 


Perpratome tavo klastą, — 
Apie huriją kalbėjai. 

Ji žavi, bet Žemėj rasti 
Šitokios nesugebėjai. 


Hatemas 
Garbanos, iš veido rato 
Man neleiskite išnirt! 
Jums, mieliausiosios gyvatės, 
Aš per silpnas atsispirt. 


Tik šita širdis nemiega, 
Vėl jaunų jėgų pilna. 

Pro miglas, ūkus ir sniegą 
Tau atsiveria Etna. 


Oriąją viršūnę“? gėda 
Nudažei tu lyg aušra. 

Nūn padvelkia man gegužis, 
Plieskia vasaros kaitra. 


Taurininke! Neški naują! 
Tuoj už ją išgersim mes! 
Pelenų suradus saują, 
Tars: „Sudegęs dėl manęs“. 


Suleika 
Meilė teikia meilei galią; 
Laimės be tavęs nėra. 
Man nušviesk jaunystės kelią 
Galingiausiąja aistra. 
Kai poetą mano giria, 


—————Ž—— 

Kaip didžiuojuos mintyse! 
Mes be meilės tarsi mirę, 
Ji — gyvenimo dvasia. 


x* 


Lai tava kaip rubinas burna 
Įžūlumo neskuba keikti. 
Kam gi meilės kančia būtina, 
Jei neskatintų sveikti? 


* 


Jeigu, kaip Vakarai nuo Rytų, 
Nuo mylimosios atskirtas tu, 
Širdis tampa geriausiu vadu, 

Per dykumas skuba, negaišta kely, 
Kai myli, Bagdadas čia pat, netoli. 


X 


Lai plečias ir pasipildo 

Šis pasaulis, trapus visada! 
Šitos akys žėri ir šildo, 
Man plaka širdis šita. 


* 


O, kam man šitiek pojūčių sykiu! 
Jie trikdo laimę eidami lenkčių. 
Apakti noriu, kai tave girdžiu, 
Apkursti, kai tave regiu. 


* 


Ir tolumoj tu taip arti! 
Kančia užplūsta nelaukta. 
Bet vėl girdžiu tave greta, 
Ir vėl tu čia atsirandi! 


* 


Kokia linksmybė, šventė, 
Kai be šviesos lieku? 
Rašyti noriu šiandien, 
O gert man nesmagu. 


Mane užbūrei tyliai, 
Be įprastų šnekų,; 
Liežuvis nepakilo, 

Ir plunksną kelt sunku. 


Dar, taurininke, kartą 
Papildyki, meldžiu.— 
Užtenka žodį tarti, 
Jau žino, ko geidžiu. 


* 


Kai ilgiuos brangiausios, 
Taurininkas klausia: 
„Ko taip nutilai? 

Juk tavųjų žodžių 

Aš klausausi godžiai, 
Juos menu gerai.“ 


Jam žiūrėt įgriso, 
Kaip po kiparisais 


Aš užsimirštu. 

O šalia vienminčių 
Aš jaučiuos išminčium 
"Tolimų kraštų. 


SULEIKOS KNYGA 


Galus sumegzti jau šioj knygoj laikas, 
Kad kaip ir visos būtų įrišta jinai. 

Bet ar sustosi žodžio, lapo nepabaigęs, 
Kai neša tolin meilės kvaitulio sparnai? 


* 


Mieloji, tu dairaisi? 
Į krūmą žvelk šalia! 
Aplipę šakos vaisiais 
Žaliam apvalkale. 


Seniai jau gniaužtuos kybo 
Nurimę, svetimi 

Lyg jie šakos kantrybę 
Bandytų supami. 


Bet kai viduj sunoksta, 
Parunda branduolys, 
Įkvėpti oro trokšta, 

Į saulę tuoj išlįst. 


Iš lukšto greit išnyra 
Lyg nešamas sparnų. 
Tai tau į skreitą byra 
Šimtai manų dainų. 


* 


Suleika 


Vėl tave glaudžiu prie šono, 
Gaivinu dainom, glamonėm, 
Bet lieki savy paskendęs. 

Kas tave taip slegia šiandie? 


Hatemas 


Kaip, Suleika, nenuliūsti, 
Kai turiu ne girt, o skųstis? 
Vien manas dainas lig šiolei 
Dainavai, širdy nešiojai. 


Ir šitas pagirt derėtų, 

Bet nesurandu joms vietos: 
Jos ne Nizami, Hafizo — 
Nežinau, kieno iš viso. 


Pirmtakų dainų gausybė 

Atminty manojoj slypi — 
Skiemenys, eilutės, rimai; 
Šios tačiau naujai užgimę. 


Vakar jas kažkas sudėjo. 

Gal kitam pasižadėjai? 

Man puti džiugiai ir drąsiai 
Kito įkvėptąją dvasią. 

Ji tave taip pat gaivina, 
Meilės svajones brandina, 
Vėlei susijungti kviečia, 
Kaip ir mano dainos šviesios. 

Suleika 


Nuo Hatemo toli, viena, 

Kai ko išmoko mergina. 
Gražiai jo buvo išgirta 

Ir kęst turėjo atskirta. 
Dainų šių svetimom nelaikęs, 
Žinok, jos tavo, jos Suleikos. 


* 


Behramguras atrado rimą sykį“, 
Jo žodžiai plaukė iš sielos gelmių; 
Atsakinėjo sąskambį aptikus 
Dilarama““, bičiulė jo dienų ramių. 


Ir tu, mieloji, man skirta, kad rimai 
Suteiktų džiaugsmą, būtų artimi. 
Kam pavydėt Behramgurui likimo? 
Pasikartojo ir su manimi. 


Rašyt tik su tavim šią knygą sekės; 
Tau iš širdies kalbėjau su džiaugsmu, 
Ir, kaip į žvilgsnį žvilgsnis kad atsako, 
Į rimą atsakydavai rimu. 


Lai skrenda pas tave,— nors prislopintas, 
Atsklis iš tolo žodis visada. 

Ar ne apsiaustas čia, žvaigždėm dabintas? 
Ne meilės nušviestoji visata? 


* 


Tavo lūpas ir krūtinę, 

Žvilgsnį tavąjį laimėt — 
Man pirma ir paskutinė 
Lūkesčių, aistros prasmė. 

Vakar ji, deja, išnyko, 

Ir ugnis, šviesa užgeso, 

O juokai, anksčiau patikę, 
Lyg kaltė man slegia dvasią. 


Kol sujungt Alachas dels, 
Leis abiem sueiti vėlei, 
Vien tik ašaras sukels 
Mėnuo, saulė arba gėlės. 


Suleika 


Ko rytys sujudo ošti? 

Gal atneš man džiugią žinią? 
Gaivūs gūsiai širdį glosto, 
Gėlą maudžiančią malšina. 


Meiliai žaidžia jis su dulkėm 

Į debesėlius suvijęs, 

O vabzdžių džiaugsmingą pulką 
Gena prieglobstin lapijos. 


Atvėsina mano galvą, 

Kur kaitra ką tik svaigino, 
Ir, praskriedamas pro kalvą, 
Pabučiuoja vynuogyną. 


Kužda nuo tavęs į ausį 
Žodžių tūkstantį švelnių, 
Tūkstantį pačių karščiausių 
Atskraidina bučinių. 


Vėl tolyn keliauki spėriai! 
Stenkis silpnesniem padėti. 
Ten, kur aukštos sienos žėri““, 
Tuoj surasiu numylėtą. 

Ak, širdies geismus slapčiausius, 
Meilės įkvepiančią dvasią 

Tik iš lūpų jo pajausiu, 

Jo alsavime atrasiu. 


TESTAMENTAS 


Kas gyvas, nesubirs į nieką! 
Visuos nemirtingumas lieka, 
Tad raski laimę tu būty! 

Ji amžina. Gyvybės lobiai — 
Gamta apsaugo juos, priglobia, 
Jais žemės kloniai išpuošti. 


Sena tiesa — kadai ištirtos 

Jos gelmės tauriai jungia širdis: 
Priimk ją, saugok, neapleisk! 
Dėkok išminčiui, mielas vaike, 
Aplinkui Saulę, kaip jis teigia, 
Ir Žemei skriet žvaigždžių keliais 


Giliau pažvelk į sielos dugną: 
Kad rasi ten liepsningą ugnį, 
Kilnusis nesuabejos, 

Nes tobulumo čia nestinga — 
Dosniausiai sąžinė saulinga 
Švies tavo dienai, dorai jos. 

Todėl tikėk į jausmą svaigų, 
Apgaulės neregėsi, jeigu 

Įkvėps budrumo išmintis. 

Ženk žingsnį tvirtą, bet žaismingą, 
Per žemę vešlią ir derlingą, 

Vien džiaugsmą akys tematys. 


Bet su saiku gardžiuokis laime: 
Tegul visur tik protas laimi, 

Kur būtį džiugina būtis. 

Tada liks gyva, kas nuvyto, 

Kas dar pražys, bus jau širdy tau, 
Ir amžinybė mirksny tilps. 


Kai viskas klojas kuo puikiausiai, 
Tau kužda nuojauta į ausį: 
Tiktai kas tikra, duos vaisius. 
Koksai veiksmų visuotinumas — 
Jų įvairovėj kiek suglumęs 
Triūsi kuklesnis už visus. 


Ir kaip kadais tyloj poetas, 
Pasaulį raginęs ir kvietęs 
Geriems darbams gera valia, 
Taip tu malonės būsi pilnas: 

Kad tau paklustų sielos kilnios,— 
Ir pašaukimas, ir dalia. 

tradicijas, spausdinami atskirai. Eilėraščiai versti iš įvairių vokiškų 
J. V. Getės leidinių, o redaguoti remiantis trimis: Goethe Werke. 
Erster Band, Insel-Verlag Frankfurt am Main, 1966; Goethe. Poetische 
Werke in drei Banden. B. I, Aufbau-Verlag Berlin und Weimar, 1970, 
J. W. Goethe. Gedichte. Verlag Philipp Reclam Jun. Leipzig. 8 Auf- 
lage. Visi kūriniai, išskyrus A. Churgino verstuosius, knygoje spaus- 
dinami pirmą kartą. 

Žemiau pateikiami svarbesniųjų Getės eilėraščių paaiškinimai. 
Trumpuose eilėraščiuose aiškinami vardai, negausios realijos jokiu 
ženklu nežymimos, o ilgesniuose arba didesniuose jų cikluose, taip pat 
„Vakarų Rytų divane“ numeruojama eilės tvarka. 

Reikšmingiausių eilėraščių ir jų ciklų platesnius apibūdinimus 
parengė Raminta Gamziukaitė-Mažiulienė, o „Paaiškinimų“ įvadines 
pastabas, konkrečių eilučių, vardų, realijų ir kt. aiškinimus — Danu- 
tė Krištopaitė. 


DEDIKACIJA 


Nuo pirmojo raštų leidimo (1787—1790) eilėraščiu „Dedikacija“ 
pradedami beveik visi pilni J. V. Getės kūrinių leidiniai. Eilėraštis 
parašytas 1784 m. rugpjūčio 8 d. kelionės į Harcą metu. Jame ieškoma 
atsakymo į klausimą, dominusį Getę nuo ankstyvos jaunystės: koks yra 
tiesos ir grožio santykis mene? Pažiūra, kad grožis „nėra nei šviesa, 
nei naktis: prieblanda; tikroviškumo ir netikroviškumo gimimas; 
tarpinis reiškinys“ (1769.11.13 laiškas Friderikei Ezer (Oeser) į Leip- 
cigą), dabar įveikta. Ieškodamas meninės tiesos, poetas iškelia huma- 

nistinį reikalavimą pasidalinti naujais atradimais ir tiesa su kitais. 
Sis ryšio su kitais žmonėmis siekimas yra viena Getės humanistinės 
pasaulėžiūros pasireiškimo formų. „Dedikacija“ — gražiausias komen- 
taras visai Getės poetinei kūrybai. 


EILĖRAŠČIAI 


KAITA 


Eilėraštis priklauso rokoko stiliaus dainų ciklui, sukurtam 1767— 
1770 m. Tai vienas iš nedaugelio kūrinių, kuriuos Getė laikė vertais 
reprezentuoti jo ankstyvąją lyriką. Dvidešimtmečio jaunuolio eilėraš- 
tyje, kaip ir kituose šio ciklo kūrinėliuose, apdainuojami jutiminiai 
džiaugsmai, meilės objektas juose nuasmenintas, meilė čia — erotinis 
jausmas apskritai. Dėl to ir meilės objektų kaita neliūdina lyrinio 
herojaus, o atvirkščiai, džiugina jam širdį. 


SUSITIKIMAS IR IŠSISKYRIMAS 


Šis ir kiti Strasburge sukurti Getės eilėraščiai (1770—1771) yra 
skirti jo mylimajai, Zezenheimo pastoriaus dukteriai Friderikei Brion 
ir sudaro ciklą „Zezenheimo dainos“ („Sesenheimer Lieder“). Tai 
„audros ir veržimosi“ („Sturm und Drang“) laikotarpis Getės kūrybo- 
je. Pirmajame eilėraščio variante ryškiai atsispindėjo audringojo 
genijaus pasaulėjauta, buvo akcentuojamas lyrinio herojaus „aš“. 
Antrajame, dabartiniame, štiurmeriškas individualizmas kiek sušvel- 
nintas, kaltė dėl išsiskyrimo tenka lyriniam herojui, o mylimosios 
paveikslas labiau individualizuotas. Tai pirmas konkretus mergaitės 
portretas Getės lyrikoje, ir meilė jai ne erotinio pobūdžio, o sudvasinta. 
Eilėraščio pabaigoje — optimistinis poeto credo — žodžiai apie laimę 
Mylėti ir būti mylimam. 


SU MARGU KASPINU 


Eilėraštis — pereinamojo pobūdžio tarp rokoko stiliaus dainų ir Ze- 
zenheimo lyrikos manieros, jis rokoko išraiškos priemonėmis perteikia 
mylimosios grakštumą ir žavesį. Be to, jame rado atgarsį anų laikų 
mada siuntinėti mylimosioms išmargintus šilkinius kaspinus — Getė 
keletą tokių kaspinų su šiuo eilėraščiu pasiuntė į Zezenheimą. 


GEGUZĖS DAINA 


Tai — entuziastingas himnas pavasario gamtai, jaunystei, meilei. 
Eilėraštyje ryškėja naujas štiurmeriškas gamtos suvokimas, lyrinis 
herojus jaučiasi esąs begalinės visatos dalis, deklaruoja susiliejimo su 
gamta džiaugsmą, meilę traktuoja ne tik kaip didžiulę laimę, bet ir kaip 
įkvėpimo šaltinį. Tai vienas šviesiausių, tyriausių, pavasarišku gaivu- 
mu dvelkiančių Getės eilėraščių. 

ERSKĖTROZĖ 


„ Eilėraštyje, alegorine forma kalbančiame apie poeto kaltę ir Fride- 
rikės tragediją, pirmą kartą Getės kūryboje nuskamba neištikimybės 
tema, vėliau tapsianti nuolat pasikartojančiu motyvu. „Erškėtrožė“ 
yra pirmasis Getės bandymas sekti liaudies dainomis, kurias vertinti 
išmoko paskatintas J. G. Herderio. Eilėraštis yra Herderio liaudies 
dainų rinkinyje paskelbtos senovinės dainos perdirbimas. Getė suteikia 
jai didesnio melodingumo, ją naujai interpretuoja — poetas dėmesį 
sutelkia ne į berniuką (kaip dainoje), o į roželę. „Erškėtrožė“ rodo, kad 
rokoko idealą pakeitė natūralaus grožio išaukštinimas. 


MAHOMETO GIESMĖ 


Sis eilėraštis, įėjęs į draminį fragmentą „Mahometas“ (1772—1773), 
o autoriaus atskirai paskelbtas 1789 m., yra Getės filosofinės lyrikos 
pavyzdys. Jame — galingos upės ir audringojo genijaus sugretinimas. 
Kaip ir štiurmeriai aukštindamas genialų individą, poetas teigia, kad jo 
stiprybė atsiranda giminingų individų paramos dėka; tik susiliejus 
„broliškiems šaltiniams“, mažas kalnų šaltinis virsta galinga upe. Verž- 
laus audringojo genijaus triumfo kelias veda amžino, beribio okeano 
glėbin, — tuo įvaizdžiu autorius pasinaudoja siekdamas parodyti amži- 
ną judėjimą gamtoje įr visatoje. 
Atlantas — graikų mitologijos titanas, už nusikaltimą dievams pa- 
smerktas laikyti dangaus skliautą. Eilėraštyje su juo lyginamas okea- 
nas, kuriuo plaukioja laivai, padirbti iš kedro medžio. 


PROMETĖJAS 


Odė Prometėjui (1774), vienam populiariausių „audros ir veržimo- 
si“ epochos herojų, yra pirmasis poetinis vokiečių panteizmo liudiji- 
mas. Negalima visai sutapatinti sukilusio prieš dievus Prometėjo ir au- 
toriaus. Šiam svarbu ne Dzeuso nuvainikavimas, o Žmogaus veiklos 
išaukštinimas. Eilėraštis kviečia imtis prasmingos veiklos: žmogus 
turi pats kurti savo likimą, kuris — ne tik džiaugsmai, malonumai ir 
laimė, bet kartu — ašaros ir vargai. Getė apdainuoja valingą Žmogų 
kūrėją, nepuolantį neviltin, kai ne visos jo svajonės išsipildo. Šia- 
himne žmogaus kūrėjo prigimčiai galima nujausti būsimąjį 
„Faustą“. 

Tavo ir mano viešpačiai. — Kalbama apie graikų laiko dievą Chroną ir 
likimo deivę Moirą, kuriems turėjo paklusti Dzeusas ir visi dievai. 


VEŽĖJUI KRONUI 


Kaip „Prometėjuje“ ir „Ganimede“, šiame eilėraštyje poetiškai at- 
kuriamas antikinis mitų pasaulis. Getė sutapatina graikų dievų tėvą 
Kroną ir laiko dievą Chroną (Chronos), jis kreipiasi į Kroną kaip į 
pašto karietos vežėją. Tai tipiškas „audros ir veržimosi“ epochos poeto 
kūrinys: genialus jaunuolis nekantriai veržiasi į gyvenimą, kur jo 

laukia daug didelių darbų, skuba į pasaulį, žvelgia nuo aukštumos, 
filosofiškai vertindamas gyvenimą, nujausdamas amžinybę ir prome- 
tėjiškai suvokdamas mirtį. Netikėtas atrodo gyvenimo kelionės apogė- 
jų pasiekusio lyrinio herojaus troškimas numirti dar nepraradus gy- 
vybingumo, nepasenus. Eilėraštyje nėra mirties baimės, jaunasis Getė 
tiki, jog jis amžinas jau todėl, kad jis yra. Šiame eilėraštyje poetas 
pirmą kartą suvokia mirtį kaip būtiną gyvenimo pilnatvės komponen- 
tą. Prometėjiškas gyvenimo teigimas reiškia ir mirties pripažinimą, 
bet toks jos pripažinimas, troškimas numirti pačiame jėgų sužydė- 
jime kartu rodo drąsų siekimą įveikti mirtį, paversti ją gyvenimu, 
amžinybe. 

Spausdinamas vėlesnis eilėraščio variantas, publikuotas 1789 m. 
Ankstesniajam būdinga pabaiga, labiau išreiškianti „audros ir verži- 
mosi“ epochos nuotaikas: 


Kad Orkas išgirstų: artėja valdovas, 
Kad apačioj nuo sostų 
Vyrai didieji pakiltų. 


Vertė A. Gailius 
Orkas (lot. Orcus) — požemių karalystė. 


NAUJA MEILĖ, NAUJAS GYVENIMAS 


Eilėraštis priklauso 1775 m. sukurtam ciklui eilėraščių, skirtų Eli- 
zabetei Šeneman (Schėnemann), Frankfurto bankininko dukteriai, tuo 
metu Getės sužadėtinei. Ji apdainuojama Lili vardu. Eilėraštis iš- 
reiškia ne tiek džiaugsmą atėjus naujai meilei, o daugiau lyrinio hero- 
jaus norą iš tos meilės išsivaduoti. Ir tikrovėje Getė, net senatvėje su 
ypatingu švelnumu kalbėjęs apie šią meilę, vis dėlto atkakliai prieši- 
nosi jos valdžiai, ir sužadėtuvės iširo. 


DVASIOS BAILUMAS... 


Vienas pirmųjų ankstyvojo Veimaro laikotarpio (1776—1786) lyri- 
nių kūrinių. Šiuo metu poeto kūryboje vyrauja trumpi eilėraščiai, 
kuriuose ryškėja tendencija asmeniniam turiniui suteikti abstrakčių 
sentencijų pobūdį. Todėl tie eilėraščiai yra ir giliai asmeniški, ir api- 
bendrinantys filosofiniai, ir kartu labai getiški kūriniai. Tai lėmė 
naujos gyvenimo sąlygos, Getei persikėlus į Veimarą. 


KELIONĖ PO HARCĄ ŽIEMĄ 


Eilėraštį įkvėpė Getės kelionė iš Nordhauzeno į Vernigerodę 1777 m. 
lapkričio pabaigoje—gruodžio pradžioje. Sio eilėraščio turinį sudaro 
ne kelionės įspūdžiai, o mintys, kilusios jojant vienam per Harcą; svar- 
biausia čia vidinės būsenos atskleidimas. Pagrindinė jo tema — dėkin- 
gumas. Dvidešimt aštuonerių metų autoriaus požiūryje į gyvenimą 
dominuoja dėkingumas likimui, jis jaučiasi esąs dievų numylėtinis. 

Priešingai „Prometėjo“ tezei, pagal kurią žmogus savo rankomis kuria 
likimą, čia reiškiama mintis, kad laimė yra daugiau malonė, kad ji 
mažai priklauso nuo mūsų pastangų. 

Šią poeto kelionę apvainikavo sėkmingas įkopimas į sunkiai tuo 
metų laiku pasiekiamą Brokeną. Toji pergalė simboliškai atsispindi 
eilėraštyje kaip laimės lydimo likimo kelio motyvas. Veimare poeto 
gyvenimas pakylėtas į aukštesnę pakopą, ir Getė vertina tai kaip pir- 
mąją gyvenimo viršukalnę. 


Nuožmios žirklės.— Kalbama apie vieną iš trijų senovės graikų li- 
kimo deivių — Parką, kuri savo žirklėmis nukerpanti Žmogaus gyve- 
nimo siūlą. 

Kas pagydys tą... — Sioje strofoje minimas jaunas Vernigerodės pasto- 
rius F. V. L. Plesingas, kuris Getei, kaip „Jaunojo Verterio kančių“ 
kūrėjui, išsipasakojo apie savo meilę. 

Laimink visus šaulius...— Turima galvoje hercogo medžiotojai, kurie 
buvo pasiųsti šaudyti šernų, darančių daug žalos valstiečiams; su jais 
poetas vėliau turėjo susitikti. 


NERIMSTANTI MEILĖ 


Eilėraštis parašytas 1776 m., kai Getės mintis ir jausmus buvo už- 
valdžiusi Šarlota fon Štein (Stein). Čia atsispindi prieštaringas jausmas 
ištekėjusiai moteriai. Kūrinys remiasi paradoksais ir pabaigoje turi 
kitokį atspalvį negu pradžioje. Nuo skundo dėl neišvengiamų meilės 
kančių, kurioms sunkiau pasipriešinti negu gamtos stichijai, poetas 
pereina prie apibendrinimo ir meilės esmės atskleidimo: ji savo pri- 
gimtim yra prieštaringa ir nerami, tačiau ir tokia meilė apvainikuoja 
gyvenimą. 


MENULIUI 


Pirmasis šio eilėraščio variantas parašytas apie 1778 m. ir atspindi 
ankstyvojo Veimaro laikotarpio pasaulėjautą. Dešimtmečiu vėliau, 
greičiausiai Italijoje, sukurtas antrasis variantas ne tik didesnės apim- 
ties, bet ir atskleidžiantis pakitimus Getės pasaulėjautoje. Nors jame 
išlikusios pirmojo varianto keturios strofos, bet tai iš esmės visai nau- 
jas kūrinys. Eilėraštis skiriamas Šarlotai fon Štein. pirmasis jo va- 
riantas parašytas Getės ir Veimaro aristokratės fon Stein abipusės 
meilės pradžioje. Pasak poeto, laiminga meilė išsprendžia sunkiausias 
problemas, jis kalba apie vienatvę dviese, meilės sąlygotą atsiskyrimą 
nuo pasaulio kaip didžiausios palaimos šaltinį. Praėjus dešimtmečiui, 
padėtis pasikeitė: Getės bėgimas į Italiją yra kartu ir ryšių su Šarlota 
fon Štein nutraukimas. Antrajame variante apdainuojama vienatvė 
yra jau tikra vienatvė, jame girdėti skundas dėl praėjusios meilės, kuri, 
išaukštinta pirmajame variante, dabar — melancholiškos elegijos pre- 
tekstas. Čia reiškiama nauja pažiūra į gyvenimą ir į meilę. 

ZVEJYS, GIRIŲ KARALIUS 


Ankstyvuoju Veimaro laikotarpiu keičiasi Getės gamtos suvokimas, 
ir tai liudija šio meto baladės. Išskyrus 1797 m., kai, įkvėptas F. Šilerio, 
poetas buvo pamėgęs baladės žanrą, Getės kūryboje baladė yra daugiau 
atsitiktinis reiškinys. Ryšys su liaudiškąja balade yra dvipusis: „Girių 
karalius“ (1782) remiasi J. G. Herderio rinkinyje išspausdinta senovės 
danų balade, o „Žvejį“ (1778) Herderis įtraukia į liaudies dainų rinkinį 
kaip itin artimą folklorui Getės kūrinį. Abi meniškai brandžios bala- 
dės išreiškia jo naują požiūrį į gamtą: jeigu „audros ir veržimosi“ 
epochos Getė apdainavo palaimingą Žmogaus susiliejimą su gamta, tai 
dabar jis teigia, kad suartėjimas, o juo labiau susiliejimas su gamta 
žmogui gali būti pragaištingas. 


DVASIŲ DAINA VIRŠUM VANDENS, 
NAKTINĖ KELEIVIO DAINA 


Abu eilėraščiai grindžiami gamtos reiškinių ir žmogaus išgyvenimų 
sugretinimu. „Mahometo giesmės“ atgarsiai jaučiami „Dvasių dainoje 
viršum vandens“ (1779), kur žmogaus siela lyginama su vandeniu. 
„Naktinėje keleivio dainoje“ (1780) išsakomas natūralus Žmogaus 
troškimas išsivaduoti iš nerimo, užsimiršti, pailsėti. Šis eilėraštis 
sukurtas baigiantis pirmajam, laimingajam Veimaro laikotarpiui su 
jam būdinga forma — viena strofa, laisvu ritmu ir laisvais garsų 
sąskambiais. Kaip visi geriausi Getės kūriniai, jis nors ir išreiškia 
paties poeto dvasinę būseną, bet jo lyrinis herojus nėra konkretus 
žmogus, ir asmeninis išgyvenimas čia virsta bendražmogišku. Poilsio 
sąvoka jame daugiaprasmė — nujaučiamas nakties ir mirties sutapati- 
nimas. 


MINTYS NAKTĮ 
Eilėraštis sukurtas 1781 m. ir yra skirtas Šarlotai fon Štein. 


DIEVISKUMAS 


Eilėraštis (apie 1783) remiasi prieštaravimu tarp žmogaus, kaip 
dvasingumu apdovanotos būtybės, ir visų kitų bedvasių gamtos pada- 
rų. Žmogus, būdamas gamtos dalis, paklūsta amžiniesiems jos dės- 
niams, jo būtis ribojama laiko, tačiau, kaip protinga ir kūrybinga 
būtybė, jis gali įamžinti akimirką. Eilėraštyje žmogus priešpastatomas 
gamtai — gamta yra bejausmė ir jam abejinga, o žmogus paklūsta 
moralės dėsniams, jo veikla turi kryptį ir tikslą; nugalėjęs savyje 
egoizmą, išsiugdęs altruizmą, žmogus artėja prie idealo. 


IŠ „VILHELMO MEISTERIO“ 


Lyrinius intarpus (1782 — 1785 — 1795-1796) iš romano „Vilhel- 
mo Meisterio mokymosi metai“ Getė įtraukė į savo lyrikos kontekstą 

tik 1815 m., kai romanas jau įėjo į vokiečių literatūrą ir kai skaitytojai 
žinojo, kas yra personažai, į kurių lūpas įdėti eilėraščiai — Minjona, 
arfininkas, Filinė. Be šito sunku gerai suprasti ir skirtus jiems eilė- 
raščius. 


MINJONA 
ZINAI TU ŠALĮ? ŽYDINČIAME KLONY... 


Minjonos figūra yra įgijusi simbolinę, beveik mitinę prasmę. Tai 
labai jauna būtybė, dar visai vaikas, netapęs mergina. Romane toji 
amžiaus riba peržengiama, kai, ligi šiol dėvėjusi berniuko rūbus, ji 
pasirodo ilga balta suknia, kuri kartu simbolizuoja ir netolimą mirtį, 
nes jai nelemta tapti moterimi. Minjonos prigimčiai būdingas užda- 
rumas, kurį sąlygoja varge duotas įžadas niekam neatskleisti tikrosios 
savo kilmės, net jai pačiai gerai nežinomos. Uždarumas virsta uždaru- 
mu nuo savęs pačios: ji ne tik neleidžia kitam pažvelgti į savo vidų, bet 
ir pati nesupranta savo išgyvenimų, kai, laikydama save vaiku, pamils- 
ta kaip mergina. Toks savęs nesupratimas ją pražudo. Svarbiausias 
Minjonos paveikslo bruožas — paslaptingumas, paverčiantis ją ne šios 
žemės būtybe. Išoriškai tai patvirtina paslaptinga jos kilmė ir ilgai 
neatskleistas, bet nujaučiamas sunkus jos likimas praeityje, o vidu- 
jai — gilus, nevaikiškas kančios, žmogaus širdies gelmių suvokimas. 
Pagrindinė Minjonos egzistencijos forma — ilgesys, tik tas ilgesys vis 
kitoks. Dainoje „Žinai tu šalį?“ tai Pietų tėvynės ilgesys, skundas 
dėl negailestingo likimo, nubloškusio ją į nesvetingą šiaurę. Paradoksa- 
li šio lyrinio intarpo situacija romane: daina pasakoma daugiau negu 
atveriama pasakojimu. Minjona deklamuoja Getės eilėraštį, kurio 
lyrinė herojė yra ji pati. Bet, antra vertus, eilėraščio lyrinis herojus 
yra ir pats poetas, kuris, kaip ir Minjona, ilgisi Italijos. Minjona ir 
daina, ir visu savo pavidalu leidžia autoriui romantine forma išreikšti 
jo paties ilgesį. Gimsta nauja lyrikos forma — vaidmenų lyrika (Rol- 
lenlyrik). Tokios lyrikos subjektas neegzistuoja tikrovėje, o yra poetinė 
išmonė. 


KAIP AS KENČIU, SUPRAS... 


Tai, kas atskleidžiama šioje ilgesio dainoje, nėra tolygu Minjonos 
būsenai, tačiau ji tampa Minjonos daina, nes lyrinei herojei yra artima 
savo dvasia. Bet susidaro įspūdis, kad pati Minjona tikrosios savo dainų 
prasmės gerai nesupranta. Tik herojės paslaptingumas leidžia jai išsa- 
kyti šiuos žodžius, o šitai ir jos dainoms suteikia paslaptingumo. 


DUOK MAN TYLĖT, KALBA NEGELBĖS... 
Tai pirmoji romane deklamuojama Minjonos daina iš pirmojo 


romano varianto „Vilhelmo Meisterio teatrinis pašaukimas“, kuri yra 
ištrauka iš Vilhelmo Meisterio dar iki Minjonai pasirodant parašytos 

dramos ir su heroje nėra tiesiogiai susijusi. Tačiau eilėraštis paslap- 
tingo sutapimo dėka atitinka Minjonos įžadą tylėti apie savo kilmę, 
todėl juo išsakomas skundas dėl slegiančio priverstinio tylėjimo. 


LEISK BALTĄ PANESŠIOT SUKNELĘ... 


Sio eilėraščio nėra pirmajame romano variante, jis sukurtas 1796 m. 
jau klasiko Getės. Tai visai nevaikiškas eilėraštis, ir yra pagrindo teig- 
ti, kad tai Getės lyrinis pasisakymas apie Minjoną, kurios netolima 
mirtis pranašaujama. Baltoji suknia, su kuria Minjona pirmą kartą 
atrodo kaip mergina, yra ir mirties rūbas. Nujausdama, kad jos ne- 
laukia laiminga lemtis, Minjona nebijo mirties, nes tiki, jog tada pa- 
virsianti angelu, o angelai — belytės būtybės. Šitaip akcentuojama 
svarbi Minjonos paslaptingumo ir jos vidinio tragizmo prielaida — 
tarpinė padėtis tarp berniuko ir mergaitės. 


ARFININKAS 


Arfininko dainos taip pat gali būti laikomos vaidmenų lyrikos 
pavyzdžiais, bet, lyginant su Minjonos dainomis, yra realistiškesnės, 
sukurtos paties personažo ir lengviau suprantamos, nes jose kalbama 
apie visuotinius dalykus. Vis dėlto už jų slypintis konkretaus litera- 
tūrinio personažo likimas jas individualizuoja. Minjona ir senasis 
arfininkas romane glaudžiai susiję. Juos sieja ne tiek vėliau atsisklei- 
dusi paslaptis, kad arfininkas yra Minjonos tėvas, o kančia, ypač su- 
krečianti todėl, kad drauge kenčia vaikas ir senas žmogus. Kiekvienas 
kenčiančiųjų dueto partnerių turi savo motyvą: Minjona — ilgesį, 
o arfininkas — kaltės pajautimą. Kadangi mes tos kaltės nežinome, tik 
nujaučiame, arfininko dainos skamba irgi paslaptingai. 


KAM DUONA ASAROM NETAPS... 


Dainoje kiek ironiškai kalbama apie dangiškąsias jėgas, kurias 
žmogus pažįsta tik nelaimėje. Jų poveikis žmogui dvilypis, ir apskritai 
žmogaus likimas žemėje neaiškus. Krikščioniškoji pažiūra, kad dangiš- 
kosios jėgos išmėgina žmogų žemiškajame gyvenime ir kad tik nuodė- 
mingas žmogus iš tikrųjų pažįsta dievą, neatmetama, bet ir toliau 
nevystoma, tėra tik užuominos, bet jos nesunkiai suvokiamos. Taigi iš 
pirmo žvilgsnio labai paprastas eilėraštis turi gilią prasmę. 


NE VIENAS VIENIŠAS: KARTU... 


Eilėraščio esmė atsiskleidžia ne iš karto dėl žaidimo žodžiais „vieni- 
šas' ir „vienas“. Pradžioje atrodo, kad čia skamba skundas žmogaus, 
kuris, atsiskyręs nuo kitų, tampa vienišas ir savo viduje. Bet tuojau 
paaiškėja, kad iš tikrųjų skundžiamasi dėl ko kito. Teigiama, kad dėl 
vidinės vienatvės žmogus iš tikrųjų nėra vienas, nes jį aplanko ir 


246 


kankina mintys. Taigi vidinė vienatvė, pradžioje atrodžiusi kaip 
skundo objektas, eilėraštyje virsta ilgesio objektu. Toji būsena, kurios 
ilgimasi, pasiekiama tik kape, kur žmogaus vienatvės nebetrukdo 
jokios mintys. 


PRIEINU TYLUS PRIE DURŲ... 


Tai paskutinė arfininko daina, sukurta dvylika metų vėliau negu 
pirmosios. Nepaisant išorinio paprastumo, ji sunkiai paaiškinama — 
jos paslaptingumą reikia traktuoti kaip visiems „Vilhelmo Meisterio“ 
lyriniams intarpams būdingą bruožą, išskyrus Filinės (Philine) dainą. 


FILINĖ 


NEDAINUOKIT APIE NAKTĮ... 


Joje nėra paslaptingumo, būdingo Minjonos bei arfininko dainoms. 
Filinės lyriniu monologu, šlovinančiu jutiminius džiaugsmus, panei- 
giama pirmųjų dviejų personažų kančios ir liūdesio dainos. Gretinant 
šias dvi pozicijas, išryškėja amžinieji prieštaravimai: melancholija ir 
lengvabūdiškumas, gilumas ir paviršutiniškumas. Filinės daina sukur- 
ta ankstyvuoju Veimaro laikotarpiu, joje girdima „Romos elegijų“ 
atbalsių. 


ROMOS ELEGIJOS 


„Romos elegijos“ parašytos 1788—1790 m. Tai ne elegiškos nuo- 
taikos, o vadinamuoju eleginiu metru, kurį sudaro hegzametras ir 
pentametras, sukurti eilėraščiai. Jų atsiradimo istorija nėra gerai 
žinoma. Manoma, kad dalis jų sukurta dar Romoje ir apdainuoja 
meilę italei Faustinai, o dalis — jau Veimare ir atspindi Getės meilę 
Kristianai Vulpius, kuri netrukus padovanojo poetui sūnų, o po šešio- 
likos metų tapo jo žmona. Atrodo, kad, dar neišblėsus Italijos įspū- 
džiams, naujos meilės suteiktą džiaugsmą Getė iš Veimaro perkelia 
į Italiją, sulydydamas į viena palaimingus kelionės ir meilės įspūdžius. 
Tiek Romos tikra ar fiktyvi Faustina, tiek Veimaro mylimoji apdai- 
nuojamos elegijose kaip liaudiškos kilmės ir daug žemesnio išsilavini- 
mo moterys. Tai atitinka tikrovę, turint galvoje Kristianą, bet būtina 
atsiminti, kad šios elegijos — ne autobiografinis pasakojimas, čia 
viskas išgyventa kitaip negu tikrovėje. 

Dvidešimties elegijų visuma yra lyrinis ciklas, visai naujas žanras 
Getės kūryboje. Nors ciklas nėra baigtas, nors jis nutrūksta — ne visos 
parašytos elegijos buvo išspausdintos, — jį, kaip lyrinę visumą, vienija 
pagrindinis, visoms elegijoms bendras objektas — menininko gyveni- 
mas. Jų lyrinis herojus yra pagarsėjęs Europoje poetas, vokiečių 
menininkas, Romoje besižavintis vaizduojamuoju menu bei antika, 
alsuojantis klasikos dvasia ir prabylantis antikine eilėdara. Ir elegi- 
jose apdainuojamas meilės išgyvenimas yra suvokiamas antikos dva- 
sia — tai tarsi poeto sapnas tikrovėje, kuriam pavaizduoti pasirenkami 

antikinės mitologijos motyvai. Antikinės elegijos formos imitacija 
rodo, kad klasika yra vėlyvosios Getės kūrybos idealas. 


1. 


2. 


0 


Genijau, ko tu tyli? — Matyt, kalbama apie „genius loci“ (vietovės 
dvasią, lot.) — Romos dvasią. 

Taip ir „Malbrukas“... / Britą bastūną tolyn vijos... — Autorius 
mini Italijoje paplitusią pašaipią dainelę apie tariamą anglų herco- 
go Malbruko žuvimą mūšyje prie Malplake (1709). 


„ Idos giraitėje, kai Kiterietei patiko Anchisas... — Turima galvoje 


graikų meilės deivė Afroditė (ji, gimusi iš jūrų putos, paliestos 
Dzeuso žaibo, geldutėje atplaukė į Kiteros salą, todėl dar vadinama 
Kiteriete), kuri pamilo Trojos karo herojų Anchisą, pamačiusi jį 
Idos kalno atšlaitėse. 


„tik Selenė uždels pabučiuoti... miegalių... — Graikų mite pasako- 


jama, kaip Mėnulio deivė Selenė, pamilusi mieganų piemenį 
Endimioną, nusileido pas jį į žemę. 


„ Aurora — romėnų aušros deivė. 
„ Šventėj triukšmingoj Hera vos pažvelgs į Leandrą... / Apimtas 


meilės ugnies, puls jis nakties sietuvon. — Turimas galvoje graikų 
mitas apie narsuolį Leandrą, kuris naktimis perplaukdavo per 
Helesponto sąsiaurį, kad susitiktų su savo mylimąja — gražuole 
karaliaus dukterim Hera. 


„ .„Reją Silviją... /...dievas glėbin ar nečiups? / Šitaip gims Marsui 


du sūnūs... — Remiamasi romėnų mitu apie vestalės karaliaus 
dukters Rejos Silvijos ir karo dievo Marso meilę, iš kurios gimę 
dvyniai Romulas ir Remas, legendiniai Romos įkūrėjai; juos kūdi- 
kystėje maitinusi vilkė. 


. Erinijos — graikų mitologijoje — keršto deivės. 
. Drįsim kentėti... Dzeuso... skirtas kančias — / Alpsim prie rato 


arba prie uolos prirakinti... — Remiamasi graikų mitu, pasakojan- 
čiu, kaip Dzeusas nubaudė karalių Iksioną, drįsusį pamilti jo 
žmoną Herą, pririšdamas prie amžinai riedančio ugninio rato, taip 


pat ir Prometėjo mitu. 


10. Proga — tai vardas tos deivės, pažįstami bukit! /Ji pasirodo daž- 


11. 


12. 


13. 
14. 
15. 
16. 


nai...— Autorius čia meniškai susieja savo susitikimą su Kris- 
tiana Vulpius ir alegorišką deivės Progos vaizdavimą, kaip ir 
žemiau aprašomus mylimosios plaukus, taip pat santykį su ja. 
panaudoja deivės charakteristikai. 

Tartum Protėjo duktė, pagimdyta Tetidės... — Graikų mitologi- 
joje Protėjas — jūros dievas, galėjęs įgauti įvairius pavidalus: 
Tetidė — jūros deivė, Pelėjo žmona ir Achilo motina, taip pat 
galėjusi pasiversti įvairiais pavidalais. 

„Amūras... /Šitaip tarnavęs kadais ir triumviratui savam. — Kal- 
bama apie tris didžiuosius romėnų meilės poetus, elegijų auto- 
rius — Katulą (Gaius Valerius Catulus, apie 87—apie 54 pr.m.e.), 
Tibulą (Albius Tibullus, 50—19 pr. m. e.) ir Propercijų (Sextus 
Propertius, 47—15 pr. m. e.). 

Falkonieris — senos Romos didikų giminės atstovas. 

Ostija — tuometinis uostas prieš Romos vartus. 

Kvatro Fontanė — Keturių fontanų aikštė Romoje. 

„nei raudonos, nei violetinės kojinės...— Turima galvoje kardi- 
nolai, nešioję raudonas kojines, ir prelatai, nešioję violetinės koji- 
nes. 

35. 


36. 


37. 


38. 


39. 


40. 


Dieviška Febo galia...— Graikų mituose Febas — Apolonas, švie- 
sos dievas. 


„.„Jupiteri Ksenijau... — Romėnų mitologijoje — aukščiausiasis 


dievas, svetimšalių globėjas. 


. Hebė — graikų mituose — Heros duktė, jaunystės deivė. 
. Kapitolijus — Kapitolijaus kalva, pagrindinė romėnų dievo Jupi- 


terio garbinimo vieta. 


„pro Cestijaus kapą... — Imperatoriaus Augusto laikų piramidės 


formos antkapis Romoje. 


„ Henrikas — Henrikas IV, Prancūzijos karalius (1589—1610). 
„ Fridrichas — Prūsijos karalius Fridrichas Vilhelmas II (1744— 


1787). 


. Cezaris — Gajus Julijus Cezaris (102 ar 100—44 pr. m. e.), Romos 


karvedys, valstybės veikėjas, rašytojas. 


5. Aleksandras — Aleksandras Makedonietis (356—323 pr.m.e.), anti- 


kos karvedys, Makedonijos karalius. 


„ „„Letos banga... — Leta graikų mituose — „užmaršties“ upė: kas 


atsigeria jos vandens, tas užmiršta gyvenimą žemėje. 


„ „„Gracijos, jums...— Gracijos — trys graikų grakštumo deivės. 
. Junona — romėnų dangaus deivė, merginų, moterų ir santuokos 


globėja. 


„ Minerva — romėnų deivė, amatininkų ir menininkų globėja. 
„ Hermis — senovės graikų gyvulininkystės dievas ir piemenų glo- 


bėjas. 


„ Bakchas — senovės graikų vaisingumo ir vyno dievas. 
„ Ar tu girdi... balsus nuo Flaminijaus kelio. — Flaminijaus kelias 


(lot. Via flamina) — senasis romėnų karo kelias iš Romos į Arimi- 
ną, nutiestas Romos politinio veikėjo Flaminijaus iniciatyva. 


„ Cerera — romėnų derlingumo ir žemdirbystės deivė. 
„ „apeigos tos paslaptingos atkilo /Iš Eleusino...— Kalbama apie 


paslaptingą šventę graikų derlingumo ir žemdirbystės deivės 
Demetros garbei, švęstą Eleusine netoli Atėnų (Eleusino misteri- 
jos); Getė ją sujungia su romėnų derliaus švente. 

„Demetra... /...Apdovanodama Kretos galiūną karalių Jasiją...— 
Autorius remiasi mitu apie Demetros meilę mirtingajam Jasijui, 
kurį nutrenkė Dzeusas paleidęs žaibą. 

„„Miegojo, Tesėjau, /Ir Ariadnė štai taip.— Ariadnė, mitinio 
Kretos karaliaus Mino duktė, bėgo su Tesėju iš gimtinės, bet šis ją 
miegančią paliko Nakso saloje. 

„paskui ciesorių britų šalin... nekeliaučiau... — Minimas Romos 
imperatorius Adrianas Publijus Elijus (76—138), ilgai buvęs Bri- 
tanijoje. 

Nusiviliotų mane Floras į smuklę greičiau. — Autorius remiasi 
Elijaus Spartanijaus pasakojimu, pasak kurio, poetui Florui, savo 
eilėse rašiusiam, kad jis nenorėtų būti imperatorium ir po Britani- 
ją bastytis, imperatorius Adrianas atsakęs, kad jis nenorėtų būti 
Floru ir po smukles bastytis. 


„ketveriukė žavi... — Atseit praėjus keturioms valandoms nuo su- 
temimo laiko. | 
„„kviritai... — Tai antikinis tautovardis. Iš pradžių taip buvo vadi- 


nami sabinai, o VIII a. pr. m. e. jiems susiliejus su romėnais, — pra- 

dėti vadinti romėnai, kai kalba eidavo apie civilinius valstybės 
reikalus. 

41. Fama — romėnų mitologijoje kalbų, paskalų deivė. 

42. .„mieliausią Jupiterio sunų /...pavertė savo vergu. — Kalbama apie 
Heraklį, Jupiterio ir Alkmenės sūnų. Autorius čia laisvai interpre- 
tuoja mituose vaizduojamus dievų meilės nuotykius. Mitą apie tai, 
kaip Heraklis tarnavo karalienei Omfalei, išgydžiusiai jį nuo pami- 
šimo, poetas sujungia su mitu, pasakojančiu apie Veneros, Vulka- 
no Žmonos, meilę karo dievui Marsui; Vulkanas užklupęs pagavo 
įsimylėjėlius tinklu; tai minima ir šioje elegijoje. 

43. ...amazones nugalėjęs... — Autorius remiasi graikų mitu apie He- 
raklį, kovojusį su Skitijos amazonių gentimi; nužudęs jų karalienę 
Hipolitę, jis pasiėmė jos juostą. 

44. Kas ten taip džiaugias išvydęs pažemintą vyrą? Junona! — Juno- 
na žiauriai persekiojo savo vyro Jupiterio vaikus, sugyventus su 
kitomis moterimis. 

45. Merkurijus — romėnų prekybos dievas, keliautojų globėjas. 

46. Ne, nepaslėps karūna, frigiškas raištis... /Mido ilgųjų ausų... 
Poetas remiasi graikų mitu apie Frigijos karalių Midą, kuriam 
šviesos ir saulės dievas Apolonas išaugino asilo ausis už tai, kad jis 
labiau vertino miškų ir ganyklų ožiakojo dievo Pano švilpynę už 
jo lyrą. Midas paslėpė ausis po frigiška kepuraite, bet paslaptį 
išdavė kirpėjas, nors niekas juo ir nepatikėjo. Tada iš žemės išdygo 
nendrės ir ėmė šnarėti Mido paslaptį visam pasauliui. 


EUFROSINĖ 


Tai viena elegijų, parašytų 1793—1798 m. Joje apraudama anksti 
mirusi Veimaro teatro aktorė Kristiana Beker-Noiman (Christiane 
Becker-Neumann, 1778— 1797) ir kartu tarsi pastatomas poetinis pa- 
minklas, užtikrinantis talentingai aktorei nemirtingumą. Pavadinimui 
poetas pasirinko paskutinį jaunos aktorės vaidmenį. Elegija pradėta 
1797 m., keliaujant po Šveicariją, ir baigta 1798 m. pavasarį, todėl jos 
veiksmo fonas — Alpių kalnai. O patį veiksmą sudaro mirusiosios 
pasirodymas poetui, kuris šia elegija ne vien aprauda jos mirtį, bet ir 
suteikia naują prasmę anksti nutrūkusiam gyvenimui. Tai savotiškas 
pavėluotas meilės prisipažinimas, kuris poetui atrodo būtinas, kad 
aktorės gyvenimas nors po mirties atrodytų užbaigtas. Elegijoje kalba 
ne poetas, o lyrinė herojė. Į jos lūpas įdedamos ir tos Getės mintys, 
kurių jis pokalbiuose su ja nebuvo pasakęs: apie gyvenimo laikinumą, 
apie tą gamtos neteisybę, kad jaunus dažnai ištinka mirtis anksčiau 
negu senus. Sias mintis poetui sukėlė žinia apie aktorės mirtį, o elegi- 
joje jos įkomponuotos į jų bendros kūrybos scenoje laikotarpį, todėl 
skamba kaip būsimos nelaimės nujautimas. 


l. „„šventojom aguonom... — Aguonų nuoviras liaudies medicinoje 
laikomas migdomaisiais vaistais. 

2. Zemiškų savo džiaugsmų statinį trapų išvyst... — Turima galvoje 
scena. 


3. „britų poeto veikėją /Atgaivinai manyje, pavadinai Arturu.-— 
Šekspyro draminėje kronikoje „Karalius Jonas“ aktorė labai įsi- 

jausdama vaidino princą Artūrą. Getė čia vaidino princo auklėtoją 
Hubertą, kuriam buvo pavesta jį nužudyti. Artūras, bėgdamas nuo 
mirties, iššoka pro langą ir užsimuša. Apie tai užsimenama ir ele- 
gijoje. 

4. ...ją vedasi jau dievas valdingas... — Kalbama apie graikų mirties 
dievą Tanatą. 

J. „„Persefonės nykioj karalystėj...— Tai, pasak graikų mitų, — po- 
žemių karalystė, kurios valdove buvo laikoma Hado žmona Perse- 
fonė. 

6. „ką poetas pašlovino... /...stoja herojų būrin.— Autorius, remda- 
masis graikų mitais ir antikine literatūra, nori parodyti šių herojų 
nemirtingumą. 

7. Šnekins Euadnė... — Pasak graikų mitų, Euadnė — graikų karžy- 
gio Kapanėjo Žmona, susideginusi ant to paties laužo, kur buvo sude- 
gintas kritęs kovoje dėl Tebų jos vyras. 

8. ..Poliksenai, kuri nuotaka mirė kadais...— Pasak graikų mitų, Po- 


liksena buvo Achilo mylimoji, paaukota dievams. 
9. ...„nužengė Hermis lėtai. — Hermis čia vaizduojamas kaip mirusiųjų 
sielų vadovas į požemių karalystę. 


MYLIMOJO ARTUMAS 


1795— 1802 m., jau prasidėjus Veimaro klasikos laikotarpiui, Getė, 
tarp kitų lyrinių kūrinių, sukuria dainų, kuriose trumpam atgimsta 
ankstyvosios rokoko lyrikos intonacijos. Šie kūriniai, vertinami tik 
pagal stilių, nežinant jų sukūrimo laiko, galėtų būti datuojami 
XVIII a. šeštojo dešimtmečio pabaiga — septintojo pradžia. Dainos iš 
pirmo žvilgsnio gali pasirodyti subjektyvios, net sentimentalios, o iš 
tikrųjų jos visai nesiremia konkrečiais įspūdžiais, nėra „išgyvenimo 
lyrika“ (Erlebnis-Lyrik). Neatsitiktinai jos sukurtos tuo pat metu kaip 
ir dainų intarpai romane „Vilhelmo Meisterio mokymosi metai“. Tai 
išreiškianti asmeninius išgyvenimus, tačiau beasmenė lyrika, sudaran- 
ti eilėraščių grupę, kurioje poetas peržengia savo asmenybės ribą. 

„Mylimojo artumas“ (1796) yra sukurtas Friderikės Brun (1765— 
1835) eilėraščio pagrindu (tuo galima paaiškinti ir jo pavadinimą — 
Mylimojo, ne — mylimosios, artumas). Iš eilėraščio prototipo Getės 
kūrinyje liko motyvas „Menu tave“ (Ich denke dein) ir jam būdinga 
strofa — besikaitaliojanti ilga penkių pėdų ir trumpa dviejų pėdų 
eilutė. Eilėraščio sukeliamas paslaptingumo įspūdis susijęs su nekonk- 
rečiu vaizdavimo būdu, ryškiu Getės senatvės stiliuje, kuris šiuo metu 
pradeda formuotis. 


LOBIO IEŠKOTOJAS 


Tai pirmoji po „Girių karaliaus“ Getės baladė, pasirodžiusi vadina- 
maisiais baladžių metais (1797). Norint pilnutinai suvokti klasikinių 
Getės baladžių žavesį, būtina prisiminti, kad jos atsirado greta elegijų, 
kad tuo metu buvo užbaigtas romanas apie Vilhelmą Meisterį ir toliau 

dirbama prie „Fausto“. Todėl neatsitiktinis yra faustiškasis motyvas 
baladėje apie lobių ieškotoją, kurios idėja perimta iš Petrarkos. Mintis, 
kad darbas, veikla yra tikroji gyvenimo prasmė, įtaigia ir paprasta 
forma reiškiama jau šioje baladėje, o daug vėliau sudėtingesniu pavi- 
dalu bus išreikšta „Fauste“. 


BURTININKO MOKINYS 


Pagrindinis baladės motyvas — žmogaus ir demoniškų jėgų ry- 
šys — sieja šią baladę su „Lobio ieškotoju“, tik ten aplinkybių verčia- 
mas herojus šaukiasi pragaro jėgų, o čia jis lengvabūdiškai savo malo- 
numui iššaukia dvasias, kurių negali suvaldyti. Baladės moralas: tik 
tas turi teisę iššaukti dvasias, kas sugeba jas valdyti. Jis taikytinas 
visoms gyvenimo sritims, ypač politikai. Baladė parašyta K. M. Vilan- 
do išverstos Lukiano istorijos motyvais, jai suteikta patraukli metrinė 
forma. 


KORINTO SUŽADĖTINĖ 


Tai ilgiausia, bet poetine būtinybe motyvuota Getės baladė, kurios 
tiesioginis šaltinis — 1668 m. pasirodęs keistų ir stebuklingų istorijų 
rinkinys. Jame išspausdinta Korinto sužadėtinės istorija nuveda mus į 
antikos laikus. Šis siužetas patraukė poetą galimybe įkūnyti prieštara- 
vimą tarp krikščioniškosios ir pagoniškosios pasaulėžiūros. Baladėje 
vaizduojami keliantys siaubą įvykiai: vaiduoklė nuotaka pagoniškųjų 
dievų valia turi keršyti už neįsikūnijusią meilę, pirmoji jos auka tas, 
kuris buvo skirtas jai sužadėtiniu. Tragedijos priežastis — naujojo ti- 
kėjimo priėmimas nuotakos šeimoje. Getė parodo, kad krikščionybė, 
skatindama slopinti natūralius jausmus, nusikalsta žmogaus prigim- 
čiai. Baladėje ryškinamas ir kitas motyvas — pasak pagoniškojo tikėji- 
mo, žemiškajame gyvenime neįsikūnijusi meilė neleidžia mirusiems 
ramiai ilsėtis kape, jie pasirodo žemėje kaip vampyriški vaiduokliai, 
nešdami pražūtį gyviesiems, — taip pagoniškieji dievai keršija krikš- 
čioniškajam dievui, reikalaujančiam atsižadėti žemiškosios meilės var- 
dan dangiškosios. Getė nesprendžia baladėje religinių klausimų, jis 
tik išreiškia savo pažiūrą į natūralius žmogaus jausmus, kurie netu- 
ri būti slopinami, o sutaurinami žinant, kad tikrajai meilės pilnatvei 
reikalinga ir kūniškoji meilė. Krikščionybė prieštarauja tokiai pažiū- 
rai, todėl baladėje tikrosios meilės prieglobstis yra pagoniškasis pasau- 
lis. Baladė baigiama pagoniško ritualo pavaizdavimu — mirtis laužo 
liepsnose reiškia mylimųjų susijungimą. 

Himenėjas — graikų ir romėnų santuokos dievas. 


DIEVAS IR BAJADERĖ 
Sioje baladėje, parašytoje indų motyvais, pasakojama apie dieviš- 
kosios kibirkšties įsižiebimą puolusiame žmoguje. Taurus meilės jaus- 
mas gimsta bajaderės širdyje, kai dieviškasis svečias, nusileidęs iki 


žmogaus, įžvelgia joje žmogiškumą. Taurinantis meilės poveikis žemė- 

je lieka neįvertintas, nes žmonės mato tik reiškinių išorinę pusę. 
neįžvelgdami jų esmės. Tačiau bajaderės atgaila ir sutaurėjimas nelie- 
ka be atpildo, baladė baigiama jos išaukštinimu. Kelias į naują būtį 
čia, kaip ir „Korinto sužadėtinėje“, eina per laužo liepsnas. 


GAMTA IR MENAS 


Beveik du dešimtmečius po „Romos elegijų“ Getė nerašė meilės 
eilėraščių. Ir štai 1807—1808 m. pasirodo sonetai, skirti Minchen 
Herclib (Herzlieb). Tai Getės senatvės meilės lyrikos pradžia. Sonetuo- 
se jaučiama ir koloritingos Betinos Brentano asmenybės įtaka,— kaip 
tik tuo metu ji audringai žavėjosi poetu. O soneto formą Getė paėmė 
iš Zacharijaus Vernerio, su kuriuo lenktyniaudamas kaip su Šileriu 
baladžių metais rašo šio žanro kūrinius. 

„Gamta ir menas“ parašytas anksčiau, apie 1802 m., todėl su vėles- 
niais sonetais nėra susijęs ir Getės kažkodėl nebuvo dedamas į eilėraš- 
čių rinkinius, tačiau savo dvasia jis pritampa prie 1807 m. sonetų, ku- 
riuose taip pat keliami gamtos ir meno, tikrovės ir poezijos santykio 
klausimai. Eilėraštyje matome ne tik išreikštą pagrindinę Getės esteti- 
kos idėją, bet ir jo, kaip Žmogaus bei poeto, raidą. Soneto išeities taškas 
yra neabejotinas prieštaravimas tarp gamtos ir meno. Jaunystėje, kū- 
rybinio kelio pradžioje, Getei tas prieštaravimas atrodė neįveikiamas, 
sąvokos nesuderinamos, todėl, rinkdamasis gamtą, jis atmeta meną. 
Veimaro klasikos laikotarpio Getei aktualūs abu principai, bet gamta 
ir Menas subrendusio poeto jau nebesuvokiami kaip prieštaringi pra- 
dai, nes jis sugebėjo tas priešybes suderinti savyje. Gamta ir menas, be 
abejo, ir toliau lieka priešybės, bet, giliau suvokiamos, jos tampa kla- 
sikinės pasaulėjautos atsiradimo prielaida, nes klasika — ideali gamtos 
ir Meno sintezė. Pati soneto forma yra labiau menas negu gamta. Tobu- 
las sonetas — tai antroji gamta — tiek ištobulintas menas, kad jį gali- 
ma vertinti kaip aukštesnę natūralumo pakopą. Klasikų įsitikinimu, 
toji antroji gamta ir yra tikroji gamta, nes tobuloje formoje ryškėja 
toks taisyklingumas, kuris virsta savo priešybe — laisve ir nebevaržo 
kūrėjo. 


TVERMĖ IR KAITA 


Tai filosofinis eilėraštis, teigiantis, kad pasaulyje yra pastovi tik 
kaita. Dvasia ir protas padeda žmogui atitrūkti nuo to, kas laikina, ir 
priartėti prie amžinųjų vertybių. Pagrindinė eilėraščio mintis išryškė- 
ja tik paskutinėje strofoje, o pirmos keturios piešia skirtingus kaitos 
paveikslus, teigiančius kaitos pastovumo idėją. Nors mintis, kad nega- 
lima du kartus įbristi į tą pačią upę, priklauso Heraklitui, bet, įpinda- 
mas ją į savo kūrinį, Getė parodo savo klasikinio meistriškumo brandą. 
Eilėraščiui būdinga kylanti linija, pasibaigianti filosofiniu pasažu, tę- 
siančiu ir apibendrinančiu ankstesnio eilėraščio „Dieviškumas“ mo- 
tyvus. 

VESTUVIŲ DAINA 


Baladė jau nebepriklauso „baladžių metams“: ji drauge su kitomis 
baladėmis pasirodė XIX a. pradžioje ir tik sąlygiškai gali būti vadina- 
ma balade. Tai dainuoti skirtas Getės kūrinys. Nykštukų vestuvių isto- 
rija nėra pagrindinis baladės akcentas: joje aukštinamas žmogišku- 
mas, sugebėjimas išsaugoti gyvenimo džiaugsmą net ir nelaimėse. 


ERGO BIBAMUS:! 


Ši užstalės daina sukurta 1810 m. 
Ergo bibamus! — Taigi išgerkime!(Lot.) 


PROOEMION 


Eilėraštis parašytas 1815 — 1816 m. 
Prooemion — prologas, įžanga (gr.). 


ORFINIAI PROŽODŽIAI 


Daugiau kaip šešis dešimtmečius kuriama, visas žmogaus amžiaus 
pakopas atspindinti, visas žmogaus patyrimo puses apimanti Getės ly- 
rika siekia aprėpti pasaulio ir žmogaus gyvenimo pilnatvę. Galutinis 
apibendrinimas pateikiamas jau nuo konkrečių reiškinių visai atitrū- 
kusiuose „Grfiniuose prožodžiuose“ (1820), kurie skamba beveik kaip 
orakulo fofmulės ir ne visada gali būti paaiškinami. 

Eilėraščio antraštė siejama su orfikais, graikų dievo Dioniso kulto 
(orfizmo) išpažinėjais; jo kūrėju buvo laikomas Orfėjas, dieviškasis 
Trakijos dainius, kurio balsas galėjęs užburti net žvėris, augalus ir 
uolas. VI a. pr. m. e. atsiradusi orfinė poezija buvo glaudžiai susijusi 
su šiuo kultu, jos žodžiai laikyti šventais. 


AAIMSO2N, DEMONAS 


Demonas šiame eilėraštyje — tai jėga mumyse, kurios neįstengiame 
valdyti ir kuri valdo mus. Toji jėga — tai asmenybės dėsnis, kuris, pa- 
sak astrologinių pažiūrų, priklauso nuo žvaigždžių padėties mūsų gimi- 
mo valandą. Šio dėsnio pakeisti negali jokia jėga nei laikas. Kiekviena 
individualybė yra jau užbaigta forma, kuri gyvendama atsiskleidžia, 
vystosi, bet tik sąlygojama šio dėsnio. Tai ir nulemia žmogaus likimą. 


TYXH, ATSITIKTINUMAS 
Getės įsitikinimu, individas patenka į aplinkybes, kurios trukdo tą 


iš anksto nulemtą vystymąsi. „Atsitiktinume“ ir apibendrinamos šios 
aplinkybės. Bet joms nepriklauso kilmė, kuri sietina su demonu (pir- 

masis eilėraštis); čia skirtini visi auklėjimo faktoriai, visi kiti žmogiš- 
kieji aspektai. Atsitiktinumai modifikuoja demoniškąjį klodą, pagrei- 
tina arba stabdo individo vystymąsi likimo nužymėtu keliu. 


EPOZ, MEILĖ 


Demono ir atsitiktinumo susidūrimas pagimdo nerimą bei ilgesį, 
skelbdamas naujos liepsnos — meilės atėjimą. Eroso prasiveržimas — 
lemiamas momentas žmogaus gyvenime. Meilė yra likimo nulemtas 
ryšys tarp vyro ir moters, bet ji suvokiama ir kaip daug bendresnis 
dalykas, artimas pašaukimui. Pašaukimas svarbu meilėje, praktiniame 
gyvenime, dvasinėje veikloje — visur Žmogus gali pasiekti savo gyve- 
nimo tikslą, jei jis teisingai suvokia savąjį pašaukimą, bet tai duota tik 
tauriausioms sieloms. 


ANATKH, BŪTINYBĖ 


Kai žmogus, vedamas savojo demono, suvokia save ir, pajutęs pa- 
šaukimą meilei, laisva valia sujungia savo likimą su kito Žmogaus 
likimu, jis praranda laisvę. Dabar jau egzistuoja dvi sielos viename 
kūne ir du kūnai vienoje sieloje, įsiviešpatauja su pareiga susijusi 
būtinybė. 


EAIIIE, VILTIS 


Vilties sąvoka šiuo atveju sietina su religinėmis idėjomis. Netobulą 
žemiškąjį gyvenimą žmogus baigia su viltimi apie aukštesnę ir tobules- 
nę egzistenciją amžinybėje. 


Eonas — amžius, amžinybė (gr. aeon). 


PARABAZĖ, EPIRRHEMAĄA, ANTEPIRRHEMA 


Šių eilėraščių (1820) antraštėmis paimti antikinės komedijos varto- 
ti terminai. Parabazė — nutraukiantis veiksmą choro kreipimasis į 
žiūrovus; jis paprastai būdavo aštraus kritinio ir satyrinio pobūdžio, 
paremtas klausimu — epirrhema ir atsakymu į jį — antepirrhema. 


VIENA IR VISA 


Eilėraščio (1821) pavadinimas — tai trumpiausia panteistinės filo- 
sofijos formulė. Panteistinę pasaulėžiūrą Getė išsiugdo dar jaunystėje, 
o senatvėje tos filosofijos šviesoje jis aiškina universumo prasmę. 
Pasak poeto, kas pajuto savyje universumą, tas įveikė individualų 
ribotumą, tas gali laikyti save pasaulio sielos organu ir per kovą vis 
kilti į aukštesnę gyvenimo pakopą,— panteistiniu požiūriu tai yra 
pasaulio sielos kova su pačiu savimi. Dalyvauti šiame pasaulio taps- 
mo procese, — pasaulio nėra, jistampa,— jaustis to begalinio pro- 

ceso grandimi yra aukščiausia, ką gali pasiekti individas. Tačiau tai 
susiję ne vien su kilimu, bet ir su žūtimi, tik savęs paneigimas, įsiliejus 
į beasmenę pasaulinio proceso begalybę, yra tariamas. Iš tikrųjų mes 
taip atrandame save, suvokiame, kas esame, — šito negalima pajusti 
išliekant tik individualybė. Taip suprastas savęs paneigimas, pasak 
poeto, yra palaima. O pasaulio esmę sudaro amžinoji veikla, begalinis 
procesas, amžinasis siekimas. Tai tolygu faustiškajai egzistencijai, 
kurios prasmė yra veržimasis nuo vienos pažinimo pakopos prie kitos, 
niekur nerandant galutinio pasitenkinimo ir nusiraminimo. 


SUŽADĖTINIS 


Eilėraščio (1824) interpretaciją apsunkina pavadinimas, nes neaiš- 
ku, ar jį reikia suprasti tiesiogine ar perkeltine prasme. Getės biografai 
taip ir nenustatė, su kokia poeto mylėta moterimi jis sietinas. Bet ir 
atsiribojus nuo biografijos detalių bendresnė eilėraščio prasmė nėra 
aiški. Ketvirtosios sfrofos „Miegančioji“ gali būti ir tikriausiai yra 
„Mirusioji“. O tos strofos pabaiga, deklaruojanti Getės pasaulėjautai 
būdingą gyvenimo teigimą, neatrodo jo dėsninga pabaiga. Įtikimiausia 
yra versija, siejanti šį eilėraštį su paskutiniąja Getės meile septyniolik- 
metei Ulrikei fon Levecov (Levetzow), o kartu ir su jai skirta Marien- 
bado „Elegija“. Tiek „Elegijoje“, tiek „Sužadėtinyje“ senasis Getė 
svajonėse ir mintyse atgaivina tą, kuri užpildo visą jo gyvenimą. 
Abiejuose kūriniuose diena be jos poetui virsta naktimi, o gyveni- 
mas — mirtimi. Eilėraštį nuo „Elegijos“ skiria tai, kad joje laimingų 
valandų prisiminimai nublanksta žiauraus išsiskyrimo akivaizdoje, 
o eilėraštyje lieka tikėjimas, kad „saulė grįš vėl iš rytų“. Remiantis 
biografija, sunku pasakyti, kuo grindžiamas šis poeto tikėjimas, nes 
reali padėtis, lyginant su „Elegijos“ parašymo laiku, nepasikeitė. Toks 
klausimas iškyla ir skaitant paskutiniąją strofą. Pagaliau ką reiškia 
toji didinga ramybė, kuria alsuoja eilėraščio pabaiga? Ar tai mirties 
teikiama ramybė, ateinanti po ilgo, pilno meilės ir kančių gyvenimo, 
ar ideali ramybė, susijusi su prisiminimais apie nepasiekiamą ir dėl 
to įveiktą meilę? Antrasis aiškinimas turėtų būti teisingesnis — Getė 
čia pakyla iki abstrakčios meilės idėjos, teigdamas amžinojo moteriš- 
kumo galią, kuri traukia poetą, apskritai žmogų, nors toji meilė ir ne- 
gali realizuotis. Gyvenimas todėl ir geras, kad neatima idealios meilės 
galimybės. 

Priimant tokį aiškinimą, ir eilėraščio pavadinimą reikia suprasti 
ne konkrečiąja, bet idealiąja dvasine prasme. Sąvoka „sužadėtinis“ 
geriausiai tinka apibūdinti idealiam meilės ryšiui, kuris ir yra šio 
eilėraščio tema. Jo lyrinis herojus — nelaimingas įsimylėjėlis, netu- 
rintis vilties sulaukti atsako, todėl jo lūpomis išsakomas gyvenimo tei- 
gimas turi tokią pat vertę kaip ir Fausto priešmirtinis gyvenimo tei- 
gimas — ne dėl ko nors, o nepaisant visko. Priimti gyvenimą nepri- 
klausomai nuo laimės ar nelaimės kartu reiškia aukščiausių jo vertybių 
pripažinimą. 


KAS BŪTŲ DIEVAS, TVARKANTIS VISATĄ... 


Tai viena iš senojo Getės sentencijų, kurių kūrimas prasideda 
1805 m. ir vėliau dar suintensyvėja. 


EILĖRAŠČIAI — LANGŲ STIKLAI SPALVOTI... 


Eilėraštyje, parašytame prieš 1827 m., poezijos kūriniai lyginami su 
bažnyčių vitražais, kai į juos žvelgiama iš vidaus, o ne iš „turgaus aikš- 
tės“: pirmu atveju jie sužėri, antru — atrodo tamsūs ir bespalviai. 
Šiuo metaforiniu vaizdu perteikiamas vokiečių filisterio požiūris į me- 
ną. Net Getės amžininkai, tariamai apsišvietę biurgeriai, gyvenimą 
praleidžia „turguje“ ir niekada nepatenka į meno šventovę, negali ir 
nenori pasigėrėti nuostabiais eilėraščių vitražais. 


LEIDŽIAS PRIEBLANDA ŠILKINĖ... 


Getė yra parašęs ne tiek jau daug grynai gamtos eilėraščių, šis 
(1827) — tobulas poeto kūrinys. Jis priklauso gana keistai „Vokiečių — 
kinų paros ir metų laikų“ grupei, bet mažai su ta grupe susijęs. Tai 
klasiškai tobula senojo Getės pasaulėjautos išraiška, rodanti tiek pa- 
kilų atitrūkimą nuo realybės, bet kartu vis dar stiprų ryšį su gyvenimu, 
tiek puikiai įvaldytą meninę formą. 


TEKANT PILNAČIAI 


Eilėraštis, parašytas po hercogo Karlo Augusto mirties 1828 m., 
atspindi vis labiau jaučiančio vienatvę senojo Getės nuotaiką. Tolimos 
mylimosios Suleikos prisiminimas yra paskutinis jos paminėjimas Ge- 
tės lyriniame kūrinyje (eilėraštį poetas pasiuntė Marianai fon Vilemer; 
žr. „Suleikos knygos“ paaiškinimus). Tačiau eilėraštyje svarbiau- 
sias — tekančios pilnaties motyvas. Poetas, kaip ir „Sužadėtinyje“, 
daro išvadą: nors širdyje skausmas, mėnesienos naktis nuostabi. Tai 
paskutinis, giliai asmeniškas ir kartu apibendrinantis, visa apimantis 
Getės lyriko pareiškimas. 


PARIJAI 


Šis indų legenda paremtas triptikas, kaip pažymi pats Getė kūrinio 
pasirodymo metais (1824), buvo sumanytas prieš keturis dešimtmečius, 
t.y. 1784 m., kai poetas, veikiamas Herderio, rašė epą „Paslaptys“, taip 
ir likusį fragmentu. Triptike išsaugota pagrindinė senojo epo mintis — 
iš kiekvienos religijos reikalauti jos indėlio į humanizmo raidą ir kiek- 
vieną religiją vertinti pagal jos žmogiškąjį turinį. Pokalbiuose su Eker- 
manu Getė džiaugėsi, kad jam pavyko glaustai išreikšti pagrindinę 
mintį. Šis poliariškumo ir iš jo atsirandančios naujos kokybės, aukš- 
tesnės pakopos, pagrindu komponuojamas triptikas, skirtingai negu to 

meto romantikų sukurtieji veikalai apie parijus (labiausiai engiamą 
indų socialinį sluoksnį) ir tragišką jų likimą, teigia priešybių tarp žmo- 
gaus individo ir žmogaus, kaip visuomenės nario, sutaikymo galimybę. 


AISTROS TRILOGIJA 


„Aistros trilogija“ sukurta 1823—1824 m., ji atsiliepia į paskutinę 
didelę Getės meilę. Po šio paskutinio poeto aistros plykstelėjimo jau 
laukia mirtis, bet pirmą kartą toji mirtis — tik eilėraštyje. Trys eilė- 
raščiai nebuvo kuriami kaip trilogija, tik vėliau autorius juos sujungė 
į ciklą, kurio centras — didžiausios apimties ir svarbiausia prasmės po- 
žiūriu vadinamoji Marienbado „Elegija“ — septyniasdešimt ketverių 
metų poeto sukrečiantis skundas dėl paskutinės neįmanomos meilės. 
Poeto tragizmas prilygsta „Jaunojo Verterio kančių“ pasirodymo ap- 
linkybėms. Sio romano penkiasdešimties metų jubiliejiniam leidiniui 
Getė kuria eilėraštį, kuris vėliau taps pirmuoju ciklo eilėraščiu. O tre- 
čiasis, trumpiausias, yra padėka lenkų pianistei Marijai Šimanovskai, 
savo grožiu ir kerinčia muzikos galia padėjusiai Getei įveikti sunkią 
dvasinę krizę. 


VERTERIUI 


Po penkiasdešimties metų kartojasi verteriška situacija Getės gyve- 
nime, ir atrodo, kad jis šį kartą, vėl prisiimdamas atsižadėjimo naštą, 
linkęs kitaip vertinti ankstyvos jaunystės epizodą. Nepasekęs Verterio 
pavyzdžiu ir kitus raginęs nesekti šiuo herojumi, poetas dabar sako: 
„Man likti, tau išeit lemtis nuskyrė, / Nedaug tepraradai pirma numi- 
ręs.“ Kitos strofos turi paaiškinti šiuos labai netikėtus autoriaus Žo- 
džius. Eilėraštis, iš pirmo žvilgsnio gana pesimistinis, kalba apie žŽmo- 
gaus likimo žemėje problemiškumą: gyvenime viskas turi pabaigą, bai- 
giasi ir kiekviena meilė, kad ir kokia stipri ji būtų, o „išsiskyrimas — 
visada mirtis“, todėl ankstyva Verterio mirtis, pasirinkta laisva valia, 
apsaugojo jį nuo daugelio mirčių — išsiskyrimų. Gyvendamas žmogus 
nuolat patenka į likimo paspęstas pinkles, patirtis jo nuo meilės neap- 
saugo, o šie išgyvenimai visada pavojingi, nes „pabaigoj — „sudie“ 
ištart belieka“. Nuo apibendrinančių pastebėjimų autorius pereina prie 
dabartinių savo išgyvenimų. Eilėraščio pabaigoje paaiškėja, kodėl poe- 
tui negalima ir nereikia eiti Verterio keliu: „Ir kaip gražu, kad mirtį 
tą poetui / Kilniom giesmėm pavyksta nugalėti!“ Ir kančią, ir mirtį poe- 
tas turi galios įveikti dvasiškai, idealioje poezijos sferoje: išsakyda- 
mas gėlą, nuo jos išsivaduoja ir praskaidrina beviltišką pesimizmą. 
Teduos dievai jam išsakyti gėlą. — Eilutė paimta iš „Torkvato Taso“; 
ji panaudojama ir kaip tolesnės „Elegijos“ moto. 


ELEGIJA 


Eilėraštyje „Verteriui“ išreikštas linkėjimas „Teduos dievai jam 
išsakyti gėlą“ virsta tikrove antroje ciklo dalyje — „Elegijoje“. Bio- 
grafinis faktas — per daug didelis amžiaus skirtumas tarp Getės ir 
Ulrikės fon Levecov, kurią karštai troško matyti savo žmona, bet ji 

tokiam žingsniui nesiryžo,— padės mums suprasti tik atskiras „Elegi- 
jos“ vietas, bet ne jos dvasią. Apdainuodamas paskutiniojo išsiskyrimo 
skausmą, poetas analizuoja save ir su dėkingumu kalba apie meilės 
įkvepiančią galią, visai kaip jaunatviškame eilėraštyje „Gegužės dai- 
na“. Paskutinė meilė atnešė stebuklingą pasaulėjautos atsinaujinimą. 
Bet netikėtai elegijos nuotaika keičiasi: visa, kas pasakyta, turi galią 
tik mylimosios akivaizdoje, o išsiskyrus jokia aukšta išmintis negali 
paguosti poeto. Aistra stipresnė už protą, jos negalima nei įveikti, nei 
perkelti į realybę. Nors realybėje laukia mirtis, poetinė dovana sugrą- 
žina Žmogui jį patį, sutaiko su pačiu savimi. Todėl neatsitiktinai po 
sukrečiančių Marienbado „Elegijos“ baigiamųjų strofų eina trečioji 
dalis, pavadinta „Susitaikymu“. 

„davė kraičio man Pandoros skrynią...— Pandora. pasak, graikų 
mitų, — gražiausia dievų sukurtoji moteris. Nepaisydama draudimo, 
ji atvožė indą ir išleido visas žmonių nelaimes. 


SUSITAIKYMAS 


Eilėraštyje kalbama, kaip po nugalėtos aistros ir išgyventų kančių 
muzikos galia vėl sutaiko poetą su gyvenimu, apskritai aukštinamas 
palaimingas meno poveikis žmonėms. Tačiau, antra vertus, muzika su- 
žadina ne vien norą gyventi, bet ir meilę, ji yra „garsų ir meilės dvigu- 
ba palaima“. Todėl giliausia trilogijos esmė — susitaikymas su žmo- 
gaus jėgas viršijančia aistros sukelta kančia. 


ĮŽENGUS Į DŪLĖSIŲ VIESPATIJĄ... 


Eilėraštis sukurtas 1826 m. rugsėjo pabaigoje, kai Getė domėjosi 
Dantės „Dieviškąja komedija“, tad tikriausiai dėl to jis parašytas terci- 
nomis. Akstinas jam sukurti buvo Šilerio palaikų perkeldinimas iš šv. 
Jokūbo kapinių rūsio, Veimaro miesto savivaldybei nusprendus jas 
uždaryti. Poetas padėjo identifikuoti Šilerio kaukolę. Rugsėjo 24 d. ji 
atgabenta į Getės namus ir čia palikta kelias dienas. Tada ir gimė šis 
eilėraštis, kuriame poetas išreiškia šio laikotarpio lyrikai būdingą po- 
žiūrį į gyvenimą ir mirtį. 


Adeptas — šiuo atveju — alchemikas, magas. 


IŠ VAKARŲ RYTŲ DIVANO“ 


Po 1807 m. prasideda Getės prozos kūrinių laikotarpis. Po „Atranki- 
nės giminystės“, mąstydamas apie „Vilhelmo Meisterio klajonių me- 
tus“, „Mokymosi metų“ tęsinį, Getė ryžtasi kurti didžiulį autobiograti- 
nį veikalą, kuris jį sugrąžina į jau istorija virtusią jaunystę. Tuo metu 
ir įvyksta Getės asmeninio ir kūrybinio gyvenimo stebuklas — jame 
pabunda trečioji jaunystė ir išsilieja naujais lyrikos posmais. To laiko- 
tarpio literatūrinis paminklas yra 1814—1815 m. parašytas, o 1819 m. 
pasirodęs „Vakarų Rytų divanas“ (divanas — Artimųjų ir Viduriniųjų 

Rytų literatūrose vieno poeto įvairių eilėraščių rinkinys). Amžino atsi- 
jauninimo troškimas yra pagrindinis Getės gyvenimo dėsnis, ypač iš- 
ryškėjęs senatvėje. Bet pats atsijauninimo procesas yra pasikeitimas, 
kurį geriausiai išreiškia Getės formulė „Mirk ir tapki“ („Stirb und 
werde“). Atsijauninimas vyksta atmetant tai, kas sena, ir atsiveriant 
tam, kas nauja. Getės trečioji jaunystė kaip tik ir yra tokia metamor- 
fozė. Tai išsivadavimas iš pradėjusios varžyti klasikinės formos ir nau- 
jos, Rytų poezijos įkvėptos struktūros kūrimas. Rytų pasaulis jau se- 
niai buvo jo dvasinio gyvenimo dalis, ir kaip tik Rytai pasirodė turį 
atjauninantį poveikį. 

„Vakarų Rytų divaną“ sudaro dvylika nevienodos apimties knygų, 
kurių kiekviena turi savo temą ir nuotaiką. 


DAINIAUS KNYGA 


PABĖGIMAS 


„Dainiaus knygos“ įvadinis eilėraštis aiškina staigų poeto posūkį 
nuo senovės graikų estetinių idealų prie orientalinės formos. Getę 
traukiantys „grynieji Rytai“ yra savotiška vidinė emigracija, bėgimas 
nuo Vakarų pasaulio sumaišties. Rytuose poetas tikisi dvasiškai pail- 
sėti nuo savo epochos ir priartėti prie pradinės žmonijos egzistencijos, 
nors XIV a. Persija ir to amžiaus poeto Hafizo eilės, kuriomis dabar 
domisi Getė, nėra labai tolima senovė. Bet tai ir nesvarbu, nes „Diva- 
no“ Rytai nėra tikrieji Rytai, o tiktai Getės fantazijos kūrinys. Tai Ry- 
tų pasaulis Vakarų žmogaus vaizduotėje (iš čia ir pavadinimas yra 
„Vakarų Rytų divanas“). Poetas bėga ne į geografinius ar istorinius 
Rytus, o į savo fantazijos laisvę. Tiktai Getės fantazija visada reikalau- 
ja postūmio iš tikrovės — toks nekintantis jo kūrybos dėsnis. Todėl 
greta įsivaizduojamos kelionės į Rytus tikrovėje Getė keliauja Vaka- 
ruose — 1814—1815 m. vasarą ir rudenį jis aplankė Reiną, Mainą ir 
Nekarą. Psichologiškai vertinant, tai buvo taip pat kelionė į Rytus, nes 
Getė tarsi grįžo į jaunystės šalį. 


1. Mėgavaus lemtim gera /Metų dešimtį ir kitą... — Iki šiol nenustaty- 
ta, apie kokius du dešimtmečius poetas kalba: ar apie praėjusius 
nuo jo kelionės į Italiją iki mūšio prie Jenos (1786—1806), ar nuo 
draugystės su Šileriu pradžios iki „Divano“ rašymo pradžios 
(1784—1814), ar pagaliau — apie du dešimtmečius trukusį ginčą su 
romantikais (pradedant 1797 m.). 

2. ... valdant Barmekidam.— Tai persų literatūros klestėjimo, apskri- 
tai politiniu ir literatūriniu atžvilgiu reikšmingas laikotarpis 
(778—803), kai Bagdado Kalifate didelę įtaką turėjo sena persų 
giminė Barmekidai. 


3. Kur šaltinis Chizro grynas...— Chizras Rytų folklore žinomas kaip 
paslaptinga būtybė ar pranašas, atradęs ir saugantis gyvojo van- 
dens šaltinį. 

4. Hafizas — Šamsadinas Mohamedas Hafizas (1325—1389) — persų 
poetas, rašęs gazeles, kasides, rubajatus ir kt. Jo lyrinis herojus — 
pilnakraujis, gyvas žmogus su daugybe prieštaringų jausmų. Getė 


260 


žavėjosi Hafizo „Divanu“, tuo metu išleistu vokiečių kalba, juto šio 
poeto dvasinę giminystę. Jo pavyzdžiu „Divanu“ pavadino ir savo 
naująjį rinkinį, kuriame juo sekė, rėmėsi jo motyvais. 


LAIMĖS UŽSTATAI 


J. Karneolio talismanas... — Arabijoje gausiai randamas kūno spalvos 


pusiaubrangis akmuo. 


6. Abraksas — mistinis žodis, įrėžtas į amuletą; čia turimas galvoje 


kai kurių „Divano“ eilėraščių mįslingumas, painumas. 


JĮ TEISINGUOJU VADINKI... 


7. Šimtą jam vardų sumanėm...— Kalbama apie Alachą, kuris turi 


8. 


10. 


11. 


12. 


13. 


14. 


devyniasdešimt devynis jį šlovinančius vardus. 


SUKURTI IR ATGAIVINTI 


„„Elohimai...— Dievo vardas Senajame Testamente (vienaskai- 


ta — Eloah). Poetas čia Elohimus supranta kaip kuriamąsias jėgas 
šalia dievo. 


GAMTOS STEBUKLAS 


„ Gamtos stebuklas.— Eilėraštis remiasi tikru faktu — 1814 m. lie- 


pos 25 d. rytą Getė, išvykdamas iš Eizenacho, matė keistą bespalvę 
vaivorykštę (tai buvęs gera lemiantis ženklas). 


MEILUSIS 


Širazas — Hafizo gimtasis miestas, garsus savo gėlėmis ir puikiais 
sodais. 

Tai aguonų margumynas, /... Šaiposi iš karo dievo.— Piešiamas 
taikus Erfurto gėlių laukų vaizdas sukėlė poetui minčių apie pra- 
gaištingus karo padarinius. 


DAINA IR KŪRINYS 
Kai iš molio sumaniai / Formą lipdė graikas... — Eilėraštyje graikų 
plastiniam menui priešpastatomas Rytų menas. 
Lips vanduo palietus.— Poetas remiasi indų mitų motyvu apie 
įgaunantį formą (limpantį į gniužulą) vandenį (plg. „Parijus“). 
VISKAS GYVA 


Prieš Machmudą...— Machmudo vardą turėjo daug kalifų; šiuo 
atveju jis reiškia apskritai kalifą. 

PALAIMINGAS ILGĖJIMASIS 


Tai tipiškas rytietiškai vakarietiškas eilėraštis. Jame reiškiama 
mintis, kad meilė sudegina sielą. Ši mintis Rytų simbolikoje išreiškia- 
ma dviem vaizdais: meilė — liepsna, sunaikinanti žvakę, kuri įkūnija 
žemiškumą; arba ji — plaštakė, besiveržianti į liepsną ir Žūstanti. 
Getė labiau plėtoja antrąjį. Pagrindinė eilėraščio mintis yra rytietiš- 
kai vakarietiška, nes priimtina ir persų poetui Hafizui, ir Getei: meilės 
esmę sudaro siekimas išsiveržti iš savęs, meilė yra priešybė norui 
save išsaugoti, t.y. ji pakyla aukščiau žemišku gyvenimu ribojamos 
egzistencijos. Todėl ir mirtis liepsnose nėra -žuvimas dėl aistros, tai 
mirtis dvasinėje sferoje. Taurinanti liepsna sukuria tokią būseną, kai 
ilgimasi aukštesniojo idealo, o laikinas žmogaus pavidalas atrodo 
menkas, pernelyg žemiškas. Palaimingas ilgėjimasis ir yra ilgesys to 
aukštesniojo idealo, kurio siekiama žemiškąja meile. Toks prieštarin- 
gumas komplikuoja eilėraštį, bet čia slypi ir jo žavesys. Sunkiai su- 
prantamos yra antroji ir trečioji strofos. Atrodo, jomis norima pasaky- 
ti, kad net karščiausia žemiška meilė nuo ilgėjimosi neišvaduoja, ir 
kuo didesnė meilė, tuo didesnis nusivylimas. „Aukštesnės jungtuvės“ 
yra ta aukštesnioji meilės ir gyvenimo pakopa, kurion žmogus patenka 
nusivylęs žemiškąja meile. Eilėraštis leidžia nujausti būsimuosius 
„Fausto“ žodžius „Amžinas moteriškumas aukština mus“. 

„Palaimingas ilgėjimasis“, kaip ir eilėraščiai „Gamtos stebuklas“ ir 
„Viskas gyva“, su didžiule įtaiga perteikia galingą atsijauninimo reiš- 
kinį. Jie sudaro vieną visumą, nes visi kalba apie palaimingą ilgėjimą- 
si, kurį suvokia labai giliai. Jų stilius, kaip ir kitų „Divano“ eilėraščių, 
svyruoja tarp humoro ir rimto žvilgsnio į reiškinius. Visi trys jausmo 
evoliuciją atskleidžiantys kūriniai yra meilės eilėraščiai, bet jie neturi 
konkretaus objekto. Toji meilė gimsta sielos gelmėse ir ieško objekto 
tikrovėje kaip nebejauno poeto palaimingas ilgesys. 


KIEK SALDUMO IR JĖGŲ... 


15. Iš po plunksnos... — Rytuose rudosios nendrės vartojamos kaip ra- 
šymo priemonė. 


HAFIZO KNYGA 


Tai antroji „Vakarų Rytų divano“ knyga, skirta Hafizui. Autorius 
joje pateikia apibendrintą, tarpais suidealintą mėgstamojo persų 
poeto paveikslą. 


PRAVARDĖ 


16. Mohamedai Šamsadinai...— Mohamedas Samsadinas (paž.— Tikė- 
jimo saulė) — tikrasis persų poeto vardas, o Hafizas — pravardė, 
reiškianti: „Mokantis Koraną atmintinai“. 

17. Tarsi atvaizdas, palikęs /Viešpaties liestoj skaroj...— Kalbama 
apie legendos minimą skarą, kurioje, šv. Veronikai nušluosčius 
prakaitą, likęs Kristaus atvaizdas. 

NUOSPRENDIS (JIE HAFIZO EILĖSE ATRANDA...j 


18. Nuosprendis.— Originale eilėraščio antraštė „Fetva“ — raštiškas 
musulmonų dvasininko sprendimas tikėjimo ar teisės klausimais. 

19. Ebuzudas (1490—1574) — garsus islamo aukščiausiasis teisėjas, 
teisėjavęs trisdešimt metų. 


NUOSPRENDIS (MUFTIS EILĖRASCIUS SKAITĖ...) 


20. Muftis — musulmonų dvasininkas, teisės (šariato) ir teologijos 
žinovas, teisėjo ar privataus asmens prašymu duodantis oficialų 
raštišką sprendimą. 

21. Misri (1617 ar 1618—1699) — religinio ordino steigėjas, skelbęs 
politiškai pavojingą mokymą. 


BERIBIS 


Šiame eilėraštyje apibūdinama Hafizo kūryba, aukštinama tai, kas 
didinga rytietišku požiūriu. Getė gėrisi Hafizo lyrikos monotoniškumu, 
formos pastovumu ir pats tą stilių imituoja pirmojoje strofoje, neveng- 
damas pakartojimų ir tvirtindamas, kad negalėjimas baigti daro poetą 
didį. Toliau Getė žavisi Hafizo lyrikos turiniu. Šis persų anakreontinės 
krypties kūrėjas, šlovinantis meilę ir vyną, senyvam poetui yra įkve- 
piantis pavyzdys, nors tokio pobūdžio poezija XVIII a. jau nebebuvo 
aktuali. Šiuo-eilėraščiu poetas apeliuoja ir į skaitytojo humoro jausmą, 
tačiau, galimas daiktas, po humoru čia slypi ir rimtas požiūris į vyno 
ir meilės lyriką kaip į neišsemiamą ir amžiną. Pabaigoje autorius 
vadina Hafizą broliu dvyniu ir kalba apie savo troškimą su juo lenkty- 
niaujant tapti vokiškuoju Hafizu ir išsako „Vakarų Rytų divano“ pro- 
gramą šiose eilutėse: „Mylėt ir gert kaip tu, Hafizai, / Ištroškusi širdis 
mana“. Meilės ir vyno poezija turi tapti Getei giedro, vėl jaunatviško 
požiūrio į gyvenimą išraiška ir humoristiniu amžinybės simboliu. 


SEKIMAS 


22. Man tavo eilės savos pasirodė... — Autorius kalba apie gazeles (ori- 
ginale — ne eilės, o rimavimas), neilgus lyrinius vieno rimo eilė- 
raščius, kurių meistras buvo Hatfizas. 

23. Lyg kibirkštis ana, į miestą kritus...— Minimas Maskvos gaisras 
1812 m. 


AIŠKI PASLAPTIS 


24. „„mistišku... /...liežuviu pavadinę — Mistiškas liežuvis — viena 
iš Hafizo pravardžių Rytuose. Islamo ortodoksai bandė paneigti 
gyvenimo džiaugsmą Hafizo poezijoje ir įžiūrėti joje mistiką bei 
alegoriją. Getė eilėraštyje kalba apie tikrąjį Hafizo poezijos po- 
būdį. 

MIRKTELĖJIMAS 


25. Žodis — vėduoklė! — Autorius peikia lėkštą, blankią poeziją ir pa- 
sisako už vaizdingą žodį joje. 


MEILĖS KNYGA 


Tai trečioji „Vakarų Rytų divano“ knyga. Getė, traktuodamas joje 
meilės temą orientališkai, nukrypsta į simbolius. Šioje knygoje išoriš- 
kai dominuoja jutimiška meilė, bet į ją žiūrima dvasingumu apdo- 
vanoto žmogaus akimis, kuris įžvelgia po juslingumu slypintį aukštes- 
nį dvasinį pradą. Jutiminis apvalkalas yra lyg viliojanti kaukė, kurios 
tikslas — patraukti žmogų ir tarsi žaidžiant nuvesti jį į aukštesnes 
sferas. 


SEKTINI PAVYZD2ŽIAI 


Eilėraštyje autorius išvardija garsias Rytų meilės poras, išaukš- 
tintas persų padavimuose, poemose ir remanuose. 

26. Rustanas ir Rodavu.— Persų poeto Firdousi poemoje „Šachname“ 
vaizduojama gražuolės Rodavu ir karžygio Zalio meilė, iš kurios 
gimsta Rustanas, garsusis persų padavimų herojus. Getė Zalį pa- 
keičia Rustanu. 

27. Jusufas ir Suleika.— Kalbama apie Egipto faraono dukters Su- 
leikos ir Jusufo (biblinio Juozapo), patriarcho Jokūbo sūnaus, 
parduoto vergijon į Egiptą, taurią meilę. Apie juos Rytuose sukur- 
ta daug padavimų ir poemų. 

28. Farchadas ir Širinė.— Kalbama apie tragišką galiūno akmens- 
kaldžio ir statytojo Farchado meilę Širinei, persų karaliaus Chos- 
rovo Žmonai. 

29. Medžnūnas ir Leili. — Tai — Rytuose labai populiarūs įsimylėjė- 
liai: Kaisas, pramintas Medžnūnu, ir gražuolė Leili, išskirti jų 
giminių nesantaikos. Ypač juos išgarsino persų poetas Nizami 
(1140—apie 1202) poemoje „Leili ir Medžnūnas“. 

30. Džamilis ir Boteina.— Tai — laimingi arabų įsimylėjėliai, kurių 
meilė truko iki pat vėlyvos senatvės. 

31. Saliamonas ir Sabos valdovė.— Tai — biblinio karaliaus Salia- 
mono ir tamsiaodės Sabos karalienės Sulamitos meilė. 


DAR VIENA PORA 


32. Girs Vamiką ir Azrą žmonės... — Senovinis persų pasakojimas apie 
Vamiko ir Azros meilę, persekiojamas religijos fanatikų, pats 
neišliko. Įsimylėjėlių vardai tėra išlikę poezijoje ir liaudies lūpose. 


Į NEGYVĄ STORĄ TOMĄ ... 


33. Laisvos meilės dainos skverbias...— Eilėraštis parašytas 1819 m. ir 
yra skirtas poeto mylimajai Marianai fon Vilemer drauge su įrištu 
„Divano“ egzempliorium. 

SVEIKINIMAS 


34. ...hudhudas perbėga kelią...— Poetas naudoja arabišką kukučio 
vardą, mėgdžiojantį šio paukščio-garsus. Pasak padavimo, jis buvęs 
meilės pasiuntinys tarp karaliaus Saliamono ir Sabos karalienės. 


SLAPČIAUSIA 


Eilėraštis sukurtas 1815 m. Akstinas jam buvo kelerius metus 
trukęs poeto bendravimas su Austrijos imperatoriene Marija Liud- 
vika (1787—1816) Karlsbade ir Marienbade. Getė buvo pažadėjęs 
jai neskirti jokių eilių, todėl Marija Liudvika apie eilėraštį neži- 
nojo. 

35. „kaip Šahabadinas /Elgėsi ant Arafato...— Poetas kalba apie 
šeichą Šahabadiną (1145—1234), aukštą persų dvasininką, kuris po 
paskutinės kelionės į Meką, išgirdęs ant šventojo Arafato kalno 
Alacho balsą, iš džiaugsmo nusiplėšė nuo savęs drabužius. 

36. Kai Medžnūnas prašė kartą... — Eilėraščio paskutinė strofa para- 
šyta jau po Marijos Liudvikos mirties. Dėl Nizami poemos perso- 
nažų šeimų nesantaikos, išskyrusios įsimylėjėlius, Leili girdint 
buvo uždrausta minėti Medžnūno vardą. 


APMĄSTYMŲ KNYGA 


Rytai Getei neišvengiamai asocijuojasi su apmąstymais, stebėjimu. 
Stebėtojo žvilgsnis nuolat klaidžioja tarp jutiminės ir aukštesnės už ją 
sferos neapsispręsdamas, kurią pasirinkti. Apmąstymai, kuriuos poe- 
tui sukelia Rytai, yra saviti, apeliuojantys ne vien į protą, bet verčian- 
tys stabtelėti ties keisčiausiomis gyvenimo problemomis, raginantys 
nusilenkti likimui. 


PENKI DALYKAI 


Eilėraščio šaltinis — persų poeto Ataro Faridadino (1129—1230) 
„Patarimų knyga“ (Pend Nameh), kur kalbama apie šiuos penkis daly- 
kus. Tarsi pratęsdamas temą, tolesniame eilėraštyje „Kiti penki“ Getė 
pats duoda dar penkis gyvenimiškus patarimus. Faridadino knyga 
remiamasi ir eilėraštyje „Ką skaitysi knygoj toj...“. 


NEPAŽĮSTAMO PASVEIKINIMĄ GERBK... 


Eilėraštis skirtas prūsų generolui grafui Gneizenau. Jis buvo pri- 
statytas poetui 1790 m. Silezijos stovykloje kaip turįs muzikinį išsila- 
vinimą jaunas karininkas. 1819 m., jau būdamas Berlyno generalgu- 
bernatorium, jis, prisiminęs tą susitikimą, parašė laišką Getei, kuris 
atsakė šiuo eilėraščiu. 


NEIESKOK, KURIE TAU VARTAI ATSIVĖRĖ... 


Kūrinys dedikuotas dviem aukštiems Veimaro pareigūnams tarny- 


bos jubiliejaus proga. 


IS KUR ATĖJĘS AS... 


Eilėraštis sukurtas 1818 m. grįžtant iš Karlsbado, prisiminus miru- 


sią imperatorienę Mariją Liudviką. 


37. 


GYVENIMAS TERA ŽĄSŲ ŽAIDIMAS... 


„žąsų /Zaidimas...— Poetas eilėraščio minčiai išreikšti panaudoja 
senovinio žaidimo pagrindinius momentus. Jis žaidžiamas taip: 
išmetus kauliuką, atitinkamai pastumiamas kubiukas; kas aštuoni 
langeliai nupiešta žąsis: jei žąsis žiūri į priekį, kubiukas pastumia- 
mas per aštuonis langelius pirmyn, o jei žiūri atgal — per aštuonis 
langelius atgal. Zaidimo lenta turi 63 langelius; kas pataiko į 
penkiasdešimt aštuntąjį „mirties“ langelį, kur pavaizduota negyva 
žąsis, turi pradėti iš naujo. 


JEI SU ZINANČIU DRAUGAUSI... 


Eilėraštis sukurtas 1819 m. ir su „Divano“ egzempliorium pasiųstas 


Getingeno orientalistui J. G. Eichkornui (1751—1827), kuris palaikė 
ryšius su Gete anksčiau dirbdamas pedagoginį darbą Jenoje. 


38. 


39. 


DIDŽIAUSIAS PALANKUMAS 


Kūrinys skirtas Karoliui Augustui ir Luizai fon Saksen-Veimar. 


FIRDOUSI SAKO 


Firdousi... — Cituojamas persų ir tadžikų poetas Firdousi (940— 
1020 ar 1030), parašęs didžiulę poemą „Šachname“ („Karalių kny- 
ga“). Eilutės paimtos iš šios poemos. Tolesnėm dviem eilutėm ir 
ketureiliu atsakoma į jas. 


DŽALALADINAS RUMI SAKO 


Džalaladinas Rumi (1207—1273) — vienas didžiausių persų poe- 
tų, Faridadino mokinys. Atsakymą į šį ketureilį poetas pateikia 
paskutiniame knygos eilėraštyje. 

SULEIKA SAKO 


40. Akimirką mylėkit jį many. — Atseit tą akimirką, kai baigiasi 
žemiškasis buvimas. 


NEPASITENKINIMO KNYGA 


Nepasitenkinimas Getei atrodo nenatūrali žmogaus būsena. Ko- 
mentaruose šiai „Divano“ knygai jis teigia, kad tik geranoriškumas, 
atlaidumas, siekimas padėti kitam nutiesia giją tarp žemės ir dangaus, 
dovanoja žmogui rojų žemėje. O nepasitenkinimas visada yra egoisti- 
nis, nepaisantis realių galimybių, atstumiantis jausmas, neteikiantis 
džiaugsmo nei kitiems, nei apimtajam nepasitenkinimo. Tačiau žmogus 
ne visada įveikia nepasitenkinimą. Siuo atveju jam išreikšti pasiren- 
kama orientalinė forma. Rytuose labiausiai nepatenkintas yra valdo- 
vas. Jam visi tarnauja, jis visiems įsakinėja, o jam — niekas, jo valia 
kuria pasaulį, kuriame jis gali lyginti save su saule, net su visata. Bet 
jis tuo nepasitenkina, jaučiasi reikalingas pagalbininko — regento, 
kuris padėtų išsilaikyti pasaulio soste. Tuo regentu tampa poetas, kuris, 
veikdamas drauge su valdovu ir greta valdovo, iškelia jį virš visų 
mirtingųjų. Jeigu dvare susirenka daugiau aukšto rango talentų, 
valdovas išrenka poetų karalių ir jį pripažįsta sau lygiu. Poetas, 
atsidūręs tokioje būklėje, vertina save kaip kunigaikštį, besinaudo- 
jantį aukščiausiomis privilegijomis. Jis gauna brangių dovanų, pra- 
turtėja, bet tai pražūtingai veikia jo psichiką,— kiekviena nedidelė 
nesėkmė stumia jį beprotybėn, nekalbant jau apie nepasitenkinimą. 
Poetas Firdousi tikisi už savo šedevrą valdovo pažadėtų šešiasdešimt 
tūkstančių auksinių, o gavęs tiek pat sidabrinių, padalija juos pasiun- 
tiniui, pirtininkui ir vyno pilstytojui, paskui keliomis smerkiančiomis 
frazėmis perbraukia visus ankstesnius valdovui skirtus šlovinimus. 
Poetas bėga, slapstosi, neapykantą valdovui išlieja ant savo artimųjų. 
Tokia padėtis, pasak Getės, turinti parodyti, kad, pradedant sostu ir 
leidžiantis žemyn visuomenės laiptų pakopomis, visur stebime nepa- 
grįstas pretenzijas, pasipūtimą, nepasitenkinimą, kuris prasiveržia dėl 
menkiausios priežasties. Nuo apmąstymų apie nepasitenkinimo prie- 
žastis Rytuose pereinama prie Vakarų, kur, poeto manymu, kuklumas 
laikomas visuomenėje pripažinta dorybe, jis siejamas su dideliu išsila- 
vinimu. Tai — savęs atsisakymas, besiremiantis aukštomis dvasinėmis 
žmogaus vertybėmis ir pats tampantis vertingiausiu Žmogaus ypa- 
tumu. Nepasitenkinimas atsiranda tokiame žmoguje tik tada, kai minia 
jame pirmiausia vertina kuklumą, nesigilindama į kitus ypatumus. Bet 
Getei kuklumas, ypač ryškios asmenybės kuklumas, siejasi su apsime- 
timu ir net su šiokiu tokiu pataikavimu, kuris, nebūdamas pernelyg 
įkyrus, teikia kitam žmogui pasitenkinimo. Vakarų poetas — Getė čia 
operuoja aiškiomis užuominomis į savo padėtį — nereikš pretenzijų 
valdantiesiems, jo, kaip talentingo, genialaus kūrėjo, padėtis išvaduoja 
nuo būtinybės kovoti su despotizmu, o pagyrimai, išsakyti aukštųjų 
asmenų adresu, įsilieja į visuotinę pagyrimo bangą; kilmingi asmenys, 
su kuriais jam tenka bendrauti, tebegiriami lig šiol, ir Getei tik belieka 
konstatuoti, kad pagiriamoji jo „Divano“ dalis nėra itin plati ir tur- 
tinga. 

„Nepasitenkinimo knygoje“ poetą taip pat ne viskas patenkina. 
Kiekvienas nepatenkintasis per daug aiškiai pareiškia, kad jo asmeni- 
niai lūkesčiai neišsipildė, jo nuopelnai nepakankamai įvertinti. Tai 
tinka ir pačiam autoriui. Aukštesnieji asmenys jo nevaržo, tačiau 
žemesnioji sfera savo lėkštais vertinimais ir įkyrumu dažnai kliudo 
jam veikti. Tai sukelia nepageidautiną išdidumą, kaip būdą atsiriboti, 
pagiežą. Vienintelis poeto pateisinimas, kad savo išdidumą ir irzlu- 
mą jis sušvelnina nusilenkdamas mylimajai, net nusižemindamas 
prieš ją. 


KUR TU IŠMOKAI ŠITO... 


Sis eilėraštis yra Getės atsakymas nesupratingiems skaitytojams, 
kodėl jis pasuko rytietiškos poezijos kūrimo linkme. 


JOKS EILIADIRBYS NEMANO... 


Kūrinyje autorius kreipiasi į tuos menininkus ir politikus, kurie iš 
puikybės ir valdžios troškimo vertina tik savo veiklą, neigdami visa, 
kas nauja ir neįprasta. Penktoje strofoje kalbama apie vokiečių ir 
prancūzų santykius. 


PRANAŠUMĄ PASTEBĖTI... 


41. Rudos, mėlynos sutanos /Hutenui, Hafizui kenkė... — Hafizas yra 
gynęsis nuo užsipuolimų ir įtarinėjimų šeicho Hasano šalininkų, 
kurie vilkėjo mėlynais apdarais (orig.: Kutten — vienuolio dra- 
bužiai, abitai); Ulricho van Huteno (1488—1528) priešai vienuoliai 
vilkėjo rudais abitais. O Getės priešininkų negalima pažinti iš 
drabužių. 


ARGI TAI, KAS SKLEIDŽIAS TYLIAI... 


42. Ponas Tratalas juk gali... — Vietoj asmenų ankstesnėje eilėraščio 
redakcijoje buvo konkretūs pavadinimai trijų laikraščių, kuriems 
Getė nepritarė. 

43. Ir žemaitis, ir aukštaitis... — Autorius pašiepia kalbos naujintojų 
pastangas gaivinti vokiečių aukštaičių tarmę. 


MEDŽNŪNAS — NENORIU TVIRTINT... 


44. Medžnūnas — nenoriu tvirtint, / Kad beprotį taip vadina...— Jau- 
nuolis Kaisas, pamilęs Leili, buvo pramintas Medžnūnu — apsės- 
tuoju. Antikos ir Renesanso laikais apsėstaisiais buvo vadinami 
poetai. Getė irgi skiria save prie apsėstųjų, kurių nesupranta tamsi 
minia. 

KELEIVIO SIELOS RAMYBĖ 


Getė dar „audros ir veržimosi“ laikotarpiu vaizdavo save kaip kelei- 
vį. Nuo to laiko šis simbolis virto reikšmingu jo poezijos įvaizdžiu. 


ANKSCIAU KORANĄ CITUODAMI ŽMONĖS... 


45. Nevengdavo suros... — Sura — Korano skyrius. 
46. ...dervišai... — Dervišas — keliaujantis musulmonų vienuolis el- 
geta. 


TIMŪRAS SAKO 


47. Timūras...— Timūras (Tamerlanas, 1336— 1405) — Vidurinės Azi- 
jos karvedys, galingos Timūridų valstybės įkūrėjas. Užkariavo 
Chorezmą, Chorasaną, Užkaukazę, Persiją, Pandžabą. 


IŠ „SULEIKOS KNYGOS“ 


Getės dvasinė kelionė į Rytus susijusi su grįžimu prie meilės lyri- 
kos: jau viename pirmųjų „Divano“ eilėraščių meilė paskelbiama 
pagrindine tema. Getė, visą gyvenimą buvęs meilės poetas, senatvėje 
sukūrė monumentaliausią savo meilės lyrikos paminklą — Hatemo ir 
Suleikos dialogą, kuris atsirado ne vien kaip įsivaizduota poeto kelionė 
į Rytus, bet ir jo pirmosios senatvės meilės Marianai fon Vilemer 
(Willemer) dėka. Šis nuostabus romanas, vykęs tikrovėje, įgijo poetinę 
formą, todėl eilėraščiai jau yra pats romanas, o ne pasakojimas apie jį. 


PAKVIETIMAS 


Tai pirmasis šios knygos eilėraštis; jame pasikartoja „Dainiaus kny- 
gos“ eil. „Pabėgimas“ motyvas: poetas aiškina mylimajai slapčiausią 
„Divano“ prasmę — pasitraukimą nuo šio pasaulio vardan kitokio. 
Toks nukrypimas į slaptą, užšifruotą lyriką yra poetinis kompromisas. 
Jeigu pasaulio kol kas pakeisti negalima, poetas bent galės pasislėpti 
savyje. Paslaptingos, nelengvai suvokiamos eilutės, atrodo, kviečia 
išoriškai priimti pasaulį tokį, koks jis yra, ir kartu kovoti dėl jo patobu- 
linimo poetiniu žodžiu. Getė tikėjo nuolatine viso, kas egzistuoja, kaita, 
nuolatiniu viso, kas gyva, vystymusi, todėl tikėjimas ateitimi sudaro 
„Divano“ pasaulėjautos pagrindą. 


KAD JUSUFU SULEIKA ŽAVĖJOS... 
JEI TU SULEIKA VADINIESI... 


Abu tą pačią kelionės prie Reino, Maino ir Nekaro dieną (1815.V.24) 


parašyti eilėraščiai yra susiję, nes poetas kreipiasi į jauną, nuo pra- 
ėjusio rudens pažįstamą moterį. pramintą Suleika, ir nuo šiol pasi- 

žada ją šlovinti savo dainose. Skirtingai negu rytietiškoji Suleika. 
mylėjusi jaunuolį, ši siunčia karštus jaunatviškus žvilgsnius šešias- 
dešimt penkerių metų poetui. Tai vakarietiška Suleika, prisidengusi 
rytietiška kauke. Tiek daug moterų apdainavęs poetas tvirtina, jog tik 
šitos jis visą laiką ilgėjosi. „Divano“ Suleika yra ne dar viena mylima 
moteris, o vienintelė, nes tik ji gali suteikti poetui tą palaimą, kurios jis 
taip ilgai troško. Tokį prisipažinimą reikia vertinti kaip vakarietišką 
tiesą, įvilktą į rytietišką formą. Poeto išgyvenimas šiuo atveju egzis- 
tuoja ne kasdieniškoje plotmėje, o fantazijos ir poezijos sferoje. Si 
Suleika todėl yra taip trokštama ir vienintelė, kad joje senstantis Getė 
pirmą kartą sutinka ir meilę, ir dvasingumą. Iki šiol dvasingumą ir 
jutiminius džiaugsmus patyręs atskirai, Getė pagaliau sutinka moterį, 
kuri ne tik pamilsta poetą, bet ir atsako į jo poetinę meilę poetinėmis 
strofomis. Pasirinkęs antrajame eilėraštyje rytietišką Hatemo vardą, 
Getė sukonkretina ir lyrinę formą šiai nuostabiai meilei apdainuoti — 
tai dialogas. Nors abiejuose eilėraščiuose autorius jau kreipiasi į Sulei- 
ką, bet jie tėra laukimo pilnas į poezijos Vakarus— Rytus keliaujančio, 
trečiąją jaunystę išgyvenančio poeto pašnekesys su pačiu savimi. 


48. Aš ne Hatemas Tai... — Šis arabiškas vardas Getei žinomas iš Saadi 
(tarp 1203—1210— 1292) poezijos; Hatemas Tai garsėjęs kaip dos- 
niausias arabas. 

49. Ne Hatemas Zograi...— Greičiausiai — Hasanas Tograi (apie 
1100), arabų poetas ir valstybės veikėjas, buvęs labai turtingas. 


HATEMAS (VOGTI PASTUMIA NE PROGA...) 


Šiuo Hatemo eilėraščiu pradedamas poetinis žaidimas. Eilėraštyje 
panaudotas Renesanso bei baroko lyrikoje populiarus motyvas: įsimy- 
lėjėlis, padovanojęs mylimajai širdį, tampa visai nuo jos priklausomas 
ir pasijunta lyg apvogtas, bet jis vėl praturtėja keleriopai, kai mylimo- 
ji jo išklauso ir atsako meile į meilę. Taip įvyko Gerbermiulėje, kai 
Getė keturias savaites svečiavosi pas Vilemerius. Per tą laiką Mariana 
fon Vilemer įsijautė į Suleikos vaidmenį ir prabilo eilėmis, atsakydama 
į įžymiojo svečio meilę. 


SULEIKA (NEGALIU PASMERKTI PROGOS...) 


Marianos-Suleikos atsakymas (Marianos fon Vilemer liudijimu, 
eilėraštį parašiusi ji pati) grakščiai žaidžia Hatemo eilėraščio motyvais, 
jame — giedras ir nuoširdus meilės prisipažinimas. Tokia forma lei- 
džia išsakyti teisybę žaismingai, pabaigoje, kaip ir Hatemno eilėraštyje, 
pereinant prie rytietiškos poezijos išraiškos būdo. 


SULEIKA (VANDENŲ GELMĖJ PASKENDO...). 
HATEMAS (PRASMĘ JAU ESU ISBŪRĘS...) 


Nors antrąjį poetinį dialogą pradeda Suleika, pagrindinis jo akcen- 
tas — Hatemo atsakymas, kuriame skamba tikro jausmo išpažinimas. 
Todėl eilėraštį galima laikyti poetinių Hatemo ir Suleikos sužadėtuvių 

išraiška. Jos įmanomos, nes paaiškėjo, kad mylimoji turi poetinį talen- 

tą. Kartu tai ir atsisveikinimas — kitą dieną Getė išvyko iš Gerbermiu- 

lės į Heidelbergą, pažadėjęs ateinančią vasarą vėl aplankyti draugus. 

50. Kai Venecijoj su jūra /Dožas tuokėsi kadai.— Kalbama apie kas- 
metinę šventinę ceremoniją, per kurią Venecijos dožas (Venecijos 
ir Genujos respublikos vadovo titulas praeityje) įmesdavo į jūrą 
brangų žiedą, kad pelnytų respublikai jos palankumą. 

51. ...Eufrato vandeny. — Čia Eufratas — Mainas. 

52. Toji upė... — Aliuzija į poeto viešnagę Gerbermiulėje. 


GINGO BILOBA 


Vienas esminių „Divano“ savitumų yra tas, kad Getė kartais pasi- 
renka tema, rodos, visai nereikšmingą smulkmeną ir savo talento dėka 
pakelia ją į reikšmingų dalykų lygį. Šiuo atveju poetą įkvepia neįpras- 
ta japoniško medžio lapo forma. Tokį lapą poetas buvo padovanojęs 
Marianai, o eilėraštyje jis tampa giliamintišku jų meilės simboliu. 
Lapo forma tuo ir mįslinga, kad ją galima vertinti dvejopai — kaip 
vienovę, suskilusią į dvi dalis, ir kaip dvi atskiras dalis, suaugusias 
į vieną. Toks pat mįslingumas glūdi ir „Vakarų Rytų divano“ eilėraš- 
čČiuose — jie, būdami Getės eilėraščiai, kartu yra ir jų abiejų — Getės 
ir Marianos fon Vilemer kūriniai. Bet čia dar nesibaigia dvilypumas — 
ir pats poetas nebesijaučia esąs vientisa asmenybė, o tik dalis paslap- 
tingos dviejų individų sąjungos, kurioje vienas egzistuoja tik kito 
dėka. Kaip ir apdainuojamam lapui, šiai paslaptingai sąjungai tinka 
abu paaiškinimai: įsimylėjėliai kažkada buvo viena būtybė, kuri 
pasaulio tapsmo procese suskilo į dvi dalis, arba meilės dėka jie išsiva- 
duoja iš kūniškojo dvilypumo, virsdami vėl viena būtybe. Todėl meilė- 
je susijungia abu momentai — ir vienovės, ir dvilypumo pajauti- 
mas, — čia ir glūdi meilės paslaptis. 


SULEIKA (DAUG ESI DAINŲ SUKŪRĘS...), 
HATEMAS (TAIP, NUO ŽVILGSNIŲ IŠKALBINGŲ...) 


Šiame dialoge grįžtama prie ankstesnio „Suleikos knygos“ eilėraš- 
čio, kuriame poetas skundžiasi, kad taip ilgai turėjo laukti Suleikos. 
Dabar Hatemas patvirtina tiesą, kad vien Suleika yra jo meilės ilgesio 
tikrasis įsikūnijimas, o visos ankstesnės mylimosios tik pranašavo 
Suleikos atėjimą. 


SULEIKA (PAKILO SAULĖ...), 
HATEMAS (SULTONAS LIEPĖ BŪTI DVIESE...) 


Sie eilėraščiai parašyti Heidelberge, kur Getė auksinėmis rudens 
dienomis pilies terasoje prisiminimuose išgyvena netolimos praeities 
įspūdžius. Tai įsivaizduojamas dialogas. Mėnulio pjautuvu apgaubtos 
saulės vaizdas — naujo susijungimo su mylimąja simbolis, atsiradęs 
tikrovės įvykių pagrindu. Tuo metu Austrijos imperatorius Pranciš- 

kus I apdovanojo Getę Leopoldo ordino karininko kryžium, o Mariana, 
šaipydamasi iš šio apdovanojimo, nupirko jam Frankfurto mugėje iš 
turko pirklio tariamą saulės—mėnulio ordiną. 


ATEIK, MIELOJI! MAN U2JUOSK TURBANĄ... 


Eilėraščio rytietiškumą sudaro ne pagrindinis turbano motyvas 
(turbanas — Rytų valdovo simbolis), o ypatingas pakilumas, ekstazė. 
Autorius lygina save su valdovais, kūrinio pabaigoje prasiveržia didin- 
gas, bet kartu paprastas ir taurus savo, kaip poeto, vertės pajautimas. 
Eilėraštis — Vakarų žmogaus atsakymas į rytietiško nuolankumo 
kultą, kurį Getė komentaruose apibūdina kaip nepakeliamą vakarie- 
tiškos pasaulėjautos žmogui. 


53. Pačiam Abasui... — Minimas persų šachas Abasas I (1557—1628). 

54. Ir Aleksandras turbanu dėvėjo... — Aleksandras Makedonietis, už- 
kariavęs Persiją, priėmė rytietiškus drabužius ir diademą, šios 
šalies valdovų galvos papuošalą. 


GYVENIME NEDAUG MAN REIKIA... 


Eilėraštyje daug rytietiškų sąvokų — geografinių realijų, istorinių 
asmenų vardų, kitokių pavadinimų, tačiau ir be viso to jis alsuoja 
Rytų dvasia, nes kalba apie jiems būdingą švaistymo kultą. Pirmoji 
eilutė prieštarauja jo turiniui, nes aštuoniose strofose mėgaujamasi 
dosnumu ir galimybe visas minimas gėrybes padėti prie mylimosios 
kojų. Tik paskutinė strofa grąžina mus prie pirmosios nuotaikos teig- 
danna, kad įsimylėjusieji reikalingi ne turtų, tik vienas kito. Šią mintį 
vis dėlto užgožia beribio dosnumo ir švaistymo aistros aukštinimas. 


55. ...Hirkano jūros... — Autorius panaudoja senovinį Kaspijos jūros 
vardą. 
56. ...Badakšane... — Badakšanas — ano meto Persijos provincija, nu- 


sitęsusi pagal Amu Darją, dabar priklausanti Afganistanui. 

57. „Samarkande pagaminti /Eilių skambiausių ritiniai. — Samar- 
kande, virtusiame Timūro valstybės sostine, buvo gaminamas labai 
švelnus ir gražus popierius. 

08. ...Ormuse... — Ormusas — salos uostas Persų įlankos pradžioje. 

99. Iš Sumelpūro vandenų... — Sumelpūras — vieta Bengalijoje, gar- 
sėjusi deimantų plovyklomis. 


SYPSOJAI TU... 


60. Cia frankas, čia armėnas. — Frankais turkai vadino visus europie- 
čius, be graikų; armėnai buvo turtingiausi pirkliai Persijoje. Šioje 
vietoje lyrinis herojus pavaizduotas kaip pirklys, nuolat važinėjan- 
tis prekybos reikalais ir dėl to turįs palikti mylimąją. 

61. Alacho lietaus lašus... — Autorius kalba apie perlus. 


HATEMAS (GARBANOS, Iš VEIDO RATO...) 


Eilėraštyje minimas Etnos ugnikalnis, kurį Getė matė 1787 m. 


62. Oriąją viršūnę...— Kalbama apie kalnų grandinę netoli Heidel- 
bergo. 


BEHRAMGURAS ATRADO RIMĄ SYKĮ... 


63. Behramguras... — Poetas mini Persijos valdovą Behramgurą (Va.), 
globojusį muziką ir poeziją. 

64. Dilarama... — Tai Behramguro vergė (mir. 440). Getei buvo žino 
mas padavimas apie Behramgurą ir jo mylimąją Dilaramą. 


SULEIKA (KO RYTYS SUJUDO OSTI...) 


Marianos fon Vilemer sukurtas eilėraštis; Getė pataisė ketvirtą ir 
penktą strofą. 
65. ...aukštos sienos žėri... — Turima galvoje Heidelbergo pilis. 


TESTAMENTAS 


Šį poetinį testamentą aštuoniasdešimtmetis Getė parašė norėda- 
mas pakoreguoti mintį, išreikštą ankstesniame eilėraštyje „Viena ir 
visa“: visa, kas negyva, turi pavirsti į nieką. Dabar poetas yra įsitiki- 
nęs, jog tai, kas negyva, tik laikinai pasitraukia iš pasaulio tapsmo, 
kad, virtus kita substancija, į jį vėl įsilietų: „Kas gyvas, nesubirs į 
nieką! /Visuos nemirtingumas lieka“. Pasaulio procesas — tai amžino- 
ji kūryba, kurioje nuolat atsiranda naujų formų. Eilėraštyje kalbama 
ne vien apie pasaulio tapsmą, bet ir apie jo būtį, apie tam tikrą pastovu- 
mą, kuris susijęs su amžinai egzistuojančiais dėsniais. Pagal tuos dės- 
nius ir vyksta amžinasis tapsmas. Senoji, poetui dabar nebepriimtina 
mintis įgyja naują formą, todėl „Testamentas“ yra eilėraščio „Viena ir 
visa“ tęsinys, tik kita kryptimi. Šiuo atveju poeto žvilgsnis krypsta ne į 
aukščiausias sferas, o į praktinį Žmogaus gyvenimą, į etikos sritį. Eilė- 
raštį galime traktuoti kaip keletą esminių taisyklių, pagal kurias for- 
muojamas vaisingas žmogaus gyvenimas; jos skiriamos sudvasintam 
žmogui. Toks žmogus turi suvokti pagrindinius gamtos dėsnius, jis turi 
pajusti ir svarbiausią Žmogaus prigimties dėsnį — dorovės dėsnį. Dva- 
siniai dalykai neturi atitraukti žmogaus nuo jutiminės sferos, nes 
gyvenimo pilnatvė atsiveria per jutiminių džiaugsmų pasaulį. Prieš- 
paskutinėje strofoje reiškiama mintis pakelia eilėraštį į aukštesnį lygį: 
tik tai, kas duoda vaisius, yra tikra. Šią apibendrinančią mintį poetas 
paskutinėje strofoje susieja su asmenine patirtim: jis skiria save prie 
tų nedaugelio, kuriems likimas suteikė didžiausią malonę — jiems 
leista poezijoje, apmąstymuose išsakyti kilnioms sieloms tikrąją žmo- 
gaus ir pasaulio esmę. 


Dėkok išminčiui...— Kalbama apie Nikolajų Koperniką (1473—1543), 
kuris pirmas paskelbė, kad Žemė ir kitos planetos sukasi aplink Saulę. 

TURINYS 


5 V. Kubilius. J. V. Getės lyrika Vertėjai 


13  Dedikacija Simas Račiūnas 


EILĖRAŠČIAI 


19  Kaita S. Račiūnas 

20 Susitikimas ir išsiskyrimas S. Račiūnas 

21 Su margu kaspinu S. Račiūnas 

22 Gegužės daina S. Račiūnas 

24  Erškėtrožė Jonas Juškaitis 
25 Erelis ir balandis Antanas Gailius 
27 "Mahometo giesmė S. Račiūnas 

30 Prometėjas Aleksys Churginas 
32 Vežėjui Kronui A. Gailius 

34 Nauja meilė, naujas gyvenimas S. Račiūnas 

35 Dvasios bailumas... S. Račiūnas 

36 Kelionė po Harcą žiemą S. Račiūnas 

39  Nerimstanti meilė S. Račiūnas 

40 Mėnuliui S. Račiūnas 

42 Žvejys Vladas Nausėdas 
43 Girių karalius A. Churginas 

45 Dainius V. Nausėdas 

47 Dvasių daina viršum vandens S. Račiūnas 

49 Naktinė keleivio daina 

50 Mintys naktį 

51 Dieviškumas 

53 Koptų daina 

Iš „Vilhelmo Meisterio“ 

Minjona 

54 Zinai tu šalį? Zydinčiame klony... 

55 Kaip aš kenčiu, supras... 

55 Duok man tylėt, kalba negelbės... 

56 Leisk baltą panešiot suknelę... 
Arfininkas 

57 Kam duona ašarom netaps... 


57 Ne vienas vienišas: kartu... 
58  Prieinu tylus prie durų... 


Filinė 


59  Nedainuokit apie naktį... 


Romos elegijos 


61— I. Akmenys, burnas praverkit... 

62— II. Šlovinkit, ką panorėsit... 

62— III. Nesigailėk, mylimoji... 

63— IV. Esam pamaldūs mes, mylintys... 

64— V. Džiugų šiandieną jaučiu įkvėpi- 

65— VI. „Kaip tu gali, o žiaurusis...“ 

66— VII. O, koksai Romoj nušvito man 
džiaugsmas... 

66— VIII. Kai man, brangioji, sakai... 

67— IX. Plieskia jaukus židinys... 

67— X. Henrikas, Fridrichas, Cezaris ar 
Aleksandras... 

67— XI. Puslapius kloja, o Gracijos, 
jums ant altoriaus poetas... 

68— XII. Ar tu girdi, mylimoji, balsus... 

69— XIII. Šelmis Amūras — vos juo pati- 
kėsi... 

70— XIV. „Žiburį žiebki, berniuk!“... 

70— XV. Ne, paskui ciesorių britų šalin 
tolimon nekeliaučiau... 

72— XVI. „Neatėjai vynuogynan šiandie- 
ną...“ 

72— XVII. O, kaip nemėgstu garsų viso- 


kiausių... 


Juškaitis 
„ Račiūnas 
„ Račiūnas 
. Račiūnas 


K Ka 


. Churginas 
. Juškaitis 
. Juškaitis 
. Juškaitis 


ITS 


„ Juškaitis 
„ Juškaitis 
„ Juškaitis 


k na 


J. Juškaitis 
Albinas Bernotas 


72— XVIII. Vienas dalykas — nykus... 
73— XIX. 

Fama vis piktuoju... 
75— 


77 
81 
82 
83 
85 
87 
90 
96 
99 
100 
102 
103 
106 
107 
108 
110 
111 
113 
115 
116 
117 
118 
119 


120 
121 
121 
121 
122 


123 
124 
125 
126 
128 
129 
130 
131 
132 
133 
134 


XX. Vyrą dabina jėga ir narsus, lais- 
vę mylintis būdas... 


Eufrosinė 
Mylimojo artumas 
Jūros tyla 
Legenda 

Lobio ieškotojas 
Burtininko mokinys 
Korinto sužadėtinė 
Dievas ir bajaderė 
Gamta ir menas 
Tvermė ir kaita 
Žiurkių gaudytojas 
Vestuvių daina 
Verpėja 
Apsigavimas 
Ilgesys 

Ergo bibamus! 
Johana Zebus 
Ištikimasis Ekartas 
Klajojantis varpas 
Dabartis 

Radau 

Džiaugsmas ir kančia 
Prooemion 


Orfiniai prožodžiai 
Aaiuov, Demonas 
Tuxn, Atsitiktinumas 
'"Eg0E, Meilė 
'Avdykn, Būtinybė 
"Eini, Viltis 


Kovas 
Balandis 
Gegužis 
Birželis 
Vidur nakties 
Parabazė 
Epirrhema 
Antepirrhema 
Keliautojų daina 
Viena ir visa 
Sužadėtinis 


Mano globėjas Amūras kadai su 

Bernotas 
Juškaitis 
Juškaitis 

Bernotas 

Nausėdas 

Nausėdas 

Bernotas 

Nausėdas 
Račiūnas 
Račiūnas 

Nausėdas 

Nausėdas 

Nausėdas 

Račiūnas 

Račiūnas 

Račiūnas 

Nausėdas 

Nausėdas 
Juškaitis 

Bernotas 

Bernotas 

Račiūnas 

Bernotas 


Bernotas 


„ Bernotas 


Bernotas 
Bernotas 
Bernotas 
Churginas 
Račiūnas 
Bernotas 
Bernotas 
Račiūnas 


„ Bernotas 
„ Bernotas 


135 Kas būtų dievas, tvarkantis visatą... S. Račiūnas 
136  Viduj taipogi slypi visata... S. Račiūnas 
137 Žodžiai — sielos atspindys S. Račiūnas 
138 Šiandieną ir amžinai S. Račiūnas 
139 Jei dievas būtų norėjęs... S. Račiūnas 
140  Nerimsta visata beribė... S. Račiūnas 
141 Į tėvą atgimiau ūgiu... S. Račiūnas 
142 Kaip gyvenimą aižyti... S. Račiūnas 
143 Eilėraščiai — langų stiklai spalvoti... A. Bernotas 
144  Leidžias prieblanda šilkinė... S. Račiūnas 
145  Tekant pilnačiai S. Račiūnas 

Parijai V. Nausėdas 
146  Parijo malda 
147 Legenda 
151  Parijo padėka 

Aistros trilogija A. Gailius 

152  Verteriui 
154 Elegija 
158 Susitaikymas 
159  Įžengus į dūlėsių viešpatiją... S. Račiūnas 
161 Nerimas S. Račiūnas 
162  Dornburgas S. Račiūnas 
IŠ „VAKARŲ RYTŲ DIVANO“ Antanas Danielius 
165 Dainiaus knyga 
179 Hafizo knyga 
187 Meilės knyga 
195 Apmąstymų knyga 
205  Nepasitenkinimo knyga 
215 Iš „Suleikos knygos“ 


237 Testamentas A. Bernotas 


239 Paaiškinimai Parengė R. Gamziu- 
kaitė-Mažiulienė ir 
D. Krištopaitė 

